
XLH-     NOUVELLE 


LA   XLI'  NOUVELLE 


PAR     MONSEIGNEUR     DE     LA     ROCHE 


NG  gentil   chevalier  de  Haynault, 
saige,  subtil  et  tresgrant  voyagier, 

Éiy  *iM  i^j  5CSC  après  la  mort  de  sa  tresbonne  et 
^!i?3=>^^  saige  femme,  pour  les  biens  qu'il 
avoit  veuz  et  trouvez  en  mariaige,  ne  sceust 
passer  son  temps  sans  soy  lyer  comme  il  avoit 
esté  par  avant.  Si  espousa  une  tresbelle,  jeune 
et  gente  damoiselle,  non  pas  des  plus  subtilles 
du  monde  ;  car,  à  la  vérité  dire,  elle  estoit  ung 
peu  lourde  en  la  taille,  et  c'estoit  ce  en  elle  qui 
plus  plaisolt  à  son   mary,   pource   qu'il  esperoit 

par  ce  point  la  mieulx  duire  et  tourner  en  la 
façon  qu'avoir  la  vouldroit.  Il  mist  sa  cure  et 
son  estude  à  la  façonner,  et,  de  fait,  elle  lui 
obeissoit  et  complaisoit  comme  il  le  desiroit,  si 
bien  qu'il  n'eust  sceu  mieulx  demander.  Et, 
entre  aultres  choses,  toutes  fois  qu'il  lui  vouloit 
faire  l'amoureux  jeu,  qui  n'estoit  pas  si  souvent 
qu'elle  eust  bien  voulu,  il  luy  faisoit  vestir  ung 
tresbeau  haubergon,  dont  elle  estoit  bien  es- 
bahje  ;  et,  de  prinsault,  lui  demanda  bien  à 
quel  propos  il  la  faisoit  armer.  Et  il  lui  respon- 
dit  qu'on  ne  se  doit  point  trouver  à  l'assault 
amoureux  sans  armes.  Elle  fut  contente  de  vestir 
ce  haubergon  ;  et  n'avoit  autre  regret,  sinon 
que  Monseigneur  n'avoit  l'assault  plus  à  cueur, 
combien  que  ce  lui  estoit  assez  grant  peine  se 
aucun  plaisir  n'en  feust  ensuy.  Et^  se  vous  de- 
mandez à  quel  propos  son  seigneur  ainsi  la 
gouvernoit,  je  vous  respons  que  la  cause  qui  a 
ce  faire  le  mouvoit  estoit  affin  que  ma  dame  ne 
desirast  pas  tant  l'assault  amoureux ,  pour  la 
peine  et  empeschement  de  ce  haubergon.  Mais, 
combien  qu'il  feust  bien  saige ,  il  s'abusa  de 
trop,  car,  se  le  haubergon  à  chascun  assault  lui 
eust  cassé  et  doz  et  ventre,   si  ne  eust  elle  pas 

reffusé  le  vestir,  tant  estoit  doulx  et  plaisant  ce 
qui  s'en  ensuivoit. 

Geste  manière  de  faire  dura  beaucoup,  et  tant 
que  Monseigneur  fut  mandé  pour  servir  son 
prince  en  la  guerre,  et  en  aultres  assaulx  qui  ne 
sont  pas  semblables  à  celui  dessusdit.  Si  print 
congié  de  ma  dame  et  s'en  alla  où  il  fut  mandé, 
et  elle  demoura  à  l'ostel,  en  la  garde  et  con- 
duite d'ung  ancien  gentil  homme  et  d'aucunes 
damoiselles  qui  la  servoient. 

Or  devez  vous  sçavoir  que  en  cesthostel  avoit 
ung  gentil  compaignon  clerc,  qui  tresbien  chan- 
toit  et  jouoit  de  la  harpe,  et  avoit  la  charge  de 
la  despense.  Et,  après  le  disner,  s'esbatoit  vou- 
lentiers  de  la  harpe,  à  quoy  ma  dame  prenoit 
tresgrant  plaisir,  et  souvent  se  rendoit  vers  lui 
au  son  de  la  harpe.  Tant  y  alla  et  tant  s'y  trouva 
que  le  clerc  la  pria  d'amours;  et  elle,  désirant 
de  vestir  son  haubergon,  ne  l'escondit  pas,  ain- 
çois  lui  dist  :  «  Venez  vers  moy  à  telle  heure 
et  en  telle  chambre,  et  je  vous  feray  response 
telle  que  vous  serez  content.  » 

Elle  fut  beaucoup  mercyée,  et,  à  l'heure  as- 
signée, nostre  clerc  ne  faillit  pas  de  venir  heurter 
à  la  chambre  oîi  ma  dame  luy  avoit  dit,  laquelle 

l'attendoit  de  pié  quoy,  le  beau  haubergon  en 
son  doz.  Elle  ouvrit  la  chambre,  et  le  clerc  la 
vit  armée  ;  si  cuida  que  ce  fust  aucun  qui  fust 
embusché  leans  pour  lui  faire  quelque  desplai- 
sir; et,  à  ceste  occasion,  il  fut  si  tressubitement 
féru  et  espoventé  que ,  de  la  grant  paour  que  il 
en  eut,  il  cheut  à  la  renverse,  par  telle  manière 
qu'il  descompta  ne  sçay  quans  degrez  ,  si  tres- 
roidement  qu'à  peu  qu'il  ne  se  rompit  le  col. 
Mais  toutesfojs  il  n'eut  garde,  tant  bien  lui-ayda 
Dieu  et  sa  bonne  querelle. 

Ma  dame,  qui  le  vit  en  dangier,  fut  tresdes- 
plaisante  et  mal  contente;  si  vint  en  bas  et  lui 
ayda  à  sourdre,  et  lui  demanda  dont  lui  venoit 
ce  paour.  Et  il  la  lui  compta,  et  dist  que  vraie- 
ment  il  cuidoit  estre  deceu.  «  Vous  n'avez  garde, 
dit  elle  :  je  ne  suis  pas  armée  pour  vous  faire 
mal.  »  Et,  en  ce  disant,  montèrent  arrière  les 
degrez,  et  entrèrent  en  la  chambre.  «  Madame, 
dit  le  clerc,  je  vous  requiers,  dictes  moy,  s'il 
vous  plaist,  qui  vous  meut  de  vestir  ce  hauber- 
gon? »  Et  elle,  comme  ung  peu  faisant  la  hon- 
teuse, lui  respondist  :  «Et  vous  le  sçavez  bien! 
—  Par  ma  foy,  saulve  vostre  grâce,  ma  dame, 
dit  il,  se  je  le  sceusse,  je  ne  le  demandisse  pas. 

—  Monseigneur,  dist  elle,  quant  il  me  veult  bai- 
sier  et  parler  d'amours,  il  me  fait  en  ce  point 
habiller,  et  je  sçay  bien  que  vous  venez  icy  à 
ceste  cause;  et,  pour  ce,  je  me  suis  mise  en  ce 
point.  —  Ma  dame,  dit-il,  vous  avez  raison;  et 
aussi  vous  me  faictes  souvenir  que  c'est  la  ma- 
nière des  chevaliers  d'en  ce  point  faire  habiller 
leurs  dames.  Mais  les  clercs  ont  toute  autre  ma- 
nière de  faire,  qui  à  mon  advis  est  trop  plus  belle 
et  plus  aisée.  —  Et  quelle  est  elle  ?  dist  la  dame  : 
monstrez  la  moy. — Et  je  vous  la  monstreray!  » 
dit-il. 

Lors  la  fît  despouiller  de  son  haubergon  et  du 
surplus  de  ses  habillemens  jusques  à  la  belle 
chemise,  et  lui  pareillement  se  deshabilla  et  se 
despouilla,  et  se  misdrent  dedans  le  beau  lit  paré 
qui  là  estoit;  et  puis  se  désarmèrent  de  leurs 
chemises  et  passèrent  temps  deux  ou  trois  heures 
bien  plaisamment.  Et,  avant  le  départir,  le  gentil 
clerc  monstra  bien  à  ma  dame  la  coustume  des 
clercs,  laquelle  beaucoup  loua  et  prisa,  et  trop 
plus  que  celle  des  chevaliers.  Assez  et  souvent 
depuis  se  rencontrèrent  en  la  façon  dessusdicte, 
sans  qu'il  en  fust  nouvelle,  quoy  que  ma  dame 
fust  peu  subtille. 

A  certain  temps  après,  Monseigneur  retourna 
de  la  guerre ,  dont  ma  dame  ne  fut  pas  trop 
joyeuse  en  son  par  dedans,  quelque  semblant 
qu'elle  monstra  au  par  dehors.  Et  vint  à  l'heure 
de  disner;  et,  pource  que  on  sçavoit  sa  venue, 
il  fut  servi,  Dieu  sçait  comment.  Ce  disner^  se 
passa;  et  quant  vint  à  dire  grâces.  Monseigneur 
se  mist  à  son  reng,  et  ma  dame  print  son  quar- 
tier. Tantost  que  grâces  furent  achevées  et  dic- 
tes, Monseigneur,  pour  faire  du  mesnagier  et 
du  gentil  compaignon  ,  dist  à  ma  dame  :  «  Al- 
lez tost  en  vostre  chambre  et  vestez  vostre 
haubergon.  »  Et  elle,  se  recordant  du  bon  temps 
qu'elle  avoit  eu  avec  son  clerc,  respondit  tout 
subit  :  «  La  coustume  des  clercs  vault  myeulx.  — 
La  coustume  des  clercs!  dist  il.  Et  sçavez  vous 
leur  coustume?  »  Si  commença  à  soy  fumer  et 
couleur  changier,  et  se  doubta  de  ce  qui  estoit 
vray,  combien  qu'il  n'en  sceut  oncques  rien,  car 
il  fut  tout  à  coup  mis  hors  de  son  doubte. 

Ma  dame  ne  fut  pas  si  beste  qu'elle  n'ap- 
perceust  bien  que  Monseigneur  n'estoit  pas  con- 
tent de  ce  qu'elle  avoit  dit;  si  s'advisa  de  chan- 
gier le  vers,  et  dist  :  «  Monseigneur,  je  vous  ay 
dit  que  la  coustume  des  clercs  vault  mieulx ,  et 

encores  le  dis  je.  —  Et  quelle  est  elle  ?  dit  il.  — 
Hz  boivent  après  grâces,  dist  elle.  —  Voire  dea, 
dit  il ,  sainct  Jehan  !  Vous  distes  vray,  c'est  leur 
coustume  vraiement,  qui  n'est  pas  mauvaise,  et, 
pource  que  vous  la  prisez  tant,  nous  la  tiendrons 
doresenavant.  »  Si  fist  apporter  du  vin  et  bu- 
rent, et  puis  ma  dame  alla  vestir  son  haubergon, 
dont  elle  se  feust  bien  passé,  car  le  gentil  clerc 
lui  avoit  monstre  autre  façoa  de  faire  qui  trop 
mieulx  lui  plaisoit. 

Comme  vous  avez  ouy,  fut  Monseigneur,  par 
ma  dame,  en  sa  response  abusé.  Ainsi  fault  dire 
que  le  sens  subit  qui  lui  vint  en  mémoire  à  ceste 
fois  lui  descendit  de  la  vertu  du  clerc,  qui  de- 
puis lui  monstra  la  façon  d'aultres  tours  :  dont 
Monseigneur  en  la  parfîn  en  demoura  nozamjs. 


LA    XLII^    NOUVELLE 


RACONTEE     PAR    MERIADECH 


j'an  cinquante  dernier  passé,  le  clerc 
d'un  villaige  du  diocèse  de  Noyon, 
pour  impetrer  et  gaignier  les  par- 
r^ildons  qui  furent  à  Romme,  qui  sont 
telz  que  chascun  sçait ,  se  mist  à  chemin,  en  la 
compaigniede  plusieurs  gens  de  bien  de  Noyon, 
de  Compiengne  et  des  lieux  voisins.  Mais,  avant 
son  partement,  disposa  bien  et  seurement  de  ses 
besoingnes  :  premièrement  de  sa  femme  et  de 
son  mesnaige,  et  le  fait  de  sa  coustrerie  recom- 
manda à  ung  jeune  et  gentil  clerc,  pour  la  des- 
servir jusques  à  son  retour.  En  assez  briefve  es- 
pace de  temps,  lui  et  sa  compaignie  vindrent 
arriver  à  Romme,  et  feirent  chascun  leur  devocion 


12         (QUARANTE-DEUXIEME     NOUVELLE 

et  pellerinaige  le  moins  mal  qu'ilz  sceurent. 
Mais  vous  debvez  sçavoir  que  nostre  clerc 
trouva  d'adventure  à  Romme  ung  de  ses  com- 
paignons  d'escole  du  temps  passé,  qui  estoit  au 
service  d'ung  gros  cardinal,  et  en  grant  aucto- 
rité,  qui  fut  tresjoyeux  de  l'avoir  trouvé  pour 
Taccointance  qu'il  avoit  à  lui,  et  lui  demanda 
de  son  estât.  Et  l'autre  lui  compta  tout  du  long 
tout  premier  comment  il  estoit,  helas  !  marié, 
son  nombre  d'enfans,  et  comment  aussi  il  estoit 
clerc  d'une  paroisse.  «  Ha!  dist  son  compai- 
gnon,par  mon  serment!  il  me  desplaist  bien  que 
vous  estes  marié.  —  Pourquoy?  dit  l'autre.  — 
Je  vous  diray,  dit  il;  ung  tel  cardinal  m'a  char- 
gié  expressément  que  je  lui  treuve  ung  serviteur 
pour  estre  son  notaire ,  qui  soit  de  nostre 
marche;  et  croyez  que  ce  seroit  trop  bien  vostre 
fait,  pour  estre  tost  et  largement  pourveu,  si  ce 
ne  fust  vostre  mariage  qui  vous  fera  repatrier, 
et,  comme  j'espoire  ,  plus  grans  biens  perdre 
que  vous  n'y  aurez.  —  Par  ma  foy,  dit  le  clerc, 
mon  mariaige  n'y  fait  rien,  mon  compaignon, 
car,  à  vous  dire  la  vérité,  je  me  suis  party  de 
nostre  pays  soubz  umbre  du  pardon  qui  est  à 
présent.   Mais  croyez  que  ce  n'a  pas  esté  ma 

principale  intencion,  car  j'ay  conclud  d'aller 
jouer  deux  ou  trois  ans  par  pays  ;  et ,  ce  pendant, 
se  Dieuvouloit  prendre  ma  femme,  jamais  je  ne 
fuz  si  heureux.  Et  pourtant  je  vous  requiers  et 
prie  que  vous  songiez  de  moy  et  soyez  mon 
moyen  vers  ce  cardinal  que  je  le  serve;  et,  par 
ma  foy,  je  feray  tant  que  vous  n'aurez  ja  re- 
prouche  pour  moy;  et,  se  ainsi  le  faictes,  vous 
me  ferez  le  plus  grant  service  que  jamais  com- 
paignon  fist  à  autre.  —  Puis  que  vous  avez  ceste 
voulenté,  dit  son  compaignon,  je  vous  serviray 
à  ceste  heure,  et  vous  logeray  pour  avoir  bon 
temps,  se  à  nous  ne  tient.  —  Et,  mon  amy,  je 
voHS  mercye,  »  dist  l'autre. 

Pour  abregier,  nostre  clerc  fut  I.ogié  avec  ce 
cardinal,  laquelle  chose  il  manda  à  sa  femme,  et 
son  intencion,  que  n'est  pas  de  retourner  par  de- 
là si  tost  qu'il  lui  avoit  dit  au  partir.  Elle  se  con- 
forta, et  lui  rescripvit  qu'elle  fera  du  mieulx  qu'elle 
pourra.  Ou  service  de  ce  cardinal  se  conduisit 
et  maintint  gentement  nostre  bon  clerc,  et  fist 
tant  que  en  peu  de  temps  il  gaingna  de  l'argent 
avec  son  maistre,  lequel  n'avoit  pas  peu  de  regret 
qu'il  n'estoit  habille  à  tenir  bénéfices,  car  lar- 
gement l'en  eust  pourveu. 

Pendant  le  temps  que  nostredit  clerc  estoit 
ainsi  en  grâce ,  comme  dit  est ,  le  curé  de  son 
villaige  alla  de  vie  à  trespas,  et  ainsi  vaqua  son 
bénéfice  qui  estoit  ou  moys  du  pape,  dont  le 
coustre,  tenant  le  lieu  de  son  compaignon  estant 
à  Romme,  se  pensa  qu'au  plus  tost  qu'il  pour- 
roit,  qu'il  courroit  à  Romme  et  feroit  tant,  à 
l'ayde  de  son  compaignon  ,  qu'il  auroit  ceste 
cure.  Il  ne  dormit  pas,  car,  en  peu  de  jours, 
après  maintes  peines  et  travaulx,  tant  fist  qu'il 
se  trouva  à  Romme,  et  n'eut  oncques  bien  tant 
qu'il  eut  trouvé  son  compaignon,  lequel  servoit 
ung  cardinal. 

Après  grosses  recongnoissances  d'ung  cousté 
et  d'autre,  le  clerc  demande  de  sa  femme,  et 
l'autre,  lui  cuidant  faire  ung  singulier  plaisir,  et 
affin  aussi  que  la  besoingne  dont  il  le  veult  re- 
quérir aucunement  en  vaille  mieulx,  lui  respon- 
dit  qu'elle  estoit  morte;  dont  il  mentoit,  car  je 
tiens  qu'à  ceste  heure  elle  sçauroit  bien  tencier 
son  mary.  «  Dictes  vous  donc  que  ma  femme 
est  morte?  dit  le  clerc.  Et  je  prie  à  Dieu  qu'il 
lui  pardonne  ses  péchiez.  —  Ouy  vraiement, 
dit  l'aultre,  la  pestilence  de  l'année  passée,  avec 
plusieurs  autres,  l'emporta.  »  Or  faignit  il  ceste 

bourde,  qui  depuis  lui  fut  chier  vendue,  pource 
qu'il  sçavoit  que  le  clerc  n'estoit  party  de  son 
pays  qu'à  l'intencion  de  sa  femme,  qui  estoit 
trop  peu  paisible,  et  que  plus  plaisantes  nou- 
velles d'elle  ne  lui  pourroit  on  apporter  que  de 
sa  mort.  Et,  à  la  vérité,  ainsi  en  estoit  il;  mais 
le  rapport  fut  faulx.  «  Et  qui  vous  amaine  en  ce 
pays?  dit  le  clerc  après  plusieurs  et  diverses  pa- 
rolles.  —  Je  le  vous  diray,  mon  compaignon  et 
mon  amy.  Il  est  vray  que  le  curé  de  nostre  ville 
est  trespassé  ;  si  viens  vers  vous,  afïin  que,  par 
vostre  moyen,  je  puisse  parvenir  à  son  bénéfice. 
Si  vous  prie,  tant  que  plus  ne  puis,  que  me 
vueillez  aider  à  ce  besoing.  Je  sçay  bien  qu'il 
est  en  vous  de  le  me  faire  avoir,  à  l'ayde  de 
Monseigneur  vostre  maistre.  »  Le  clerc,  pensant 
sa  femme  estre  morte  et  la  cure  de  sa  ville  va- 
quer, conclud  en  soy  mesmes  que  il  happera  ce 
bénéfice  pour  lui,  et  d'autres  encores,  s'il  y 
peut  parvenir.  Mais  toutesfoys  il  ne  le  dist  pas 
à  son  compaignon;  ainçois  lui  dit  qu'il  ne  tien- 
dra pas  en  lui  qu'il  ne  soit  curé  de  leur  ville  : 
dont  il  fut  beaucoup  mercié. 

Tout    autrement  en  alla ,    car   à    lendemain 
nostre    saint   père  ,    à   la  requeste   du  cardinal 

maistre  de  nostre  clerc,  lui  donna  ceste  cure. 
Si  vint  ce  clerc  à  son  compaignon,  quand  il  sceut 
ces  nouvelles,  et  lui  dit  :  «  Ha  !  mon  compai- 
gnon, vostre  fait  est  rompu,  dont  me  desplaist 
bien.  —  Et  comment?  dist  l'autre.  —  La  cure 
de  nostre  ville  est  donnée,  dist  il  ;  mais  je  ne 
sçay  à  qui.  Monseigneur  mon  maistre  vous  a 
cuidé  ayder,  mais  il  n'a  pas  esté  en  sa  puissance 
de  faire  vostre  fait.  »  Qui  fut  bien  mal  content, 
ce  fut  celui  qui  estoit  venu  de  si  loing  perdre 
sa  peine  et  despendre  son  argent,  et  dont  ce  ne 
fut  pas  dommaige.  Si  print  congié  piteusement 
de  son  compaignon  et  s'en  retourna  en  son  pays, 
sans  soy  vanter  de  la  bourde  qu'il  a  semée. 

Or,  retournons  à  nostre  clerc,  qui  estoit  plus 
gay  que  une  mittaine  de  la  mort  de  sa  femme, 
et  de  la  cure  de  leur  ville,  que  nostre  sainct  père 
le  pape,  à  la  requeste  de  son  maistre,  lui  avoit 
donnée  pour  récompense.  Et  disons  comment  il 
devint  prestre  à  Romme,  et  y  chanta  sa  bien 
dévote  première  messe,  et  print  congié  de  son 
maistre,  pour  une  espace  de  temps  à  venir  par 
deçà  à  leur  ville  prendre  la  possession  de  sa  cure. 

A  ceste  entrée  qu'il  fist  à  leur  ville,  de  son 
bonheur,  la  première  personne  qu'il  rencontra, 

ce  fut  sa  femme,  dont  iFfut  bien  esbahy,  je  you5 
en  asseure,  et  encores  beaucoup  plus  courroucé  : 
«  Et  qu'est  cecy,  dit  il,  m'amye?  Et  on  m'avoit 
dit  que  vous  estiez  trespassée?  —  Je  m'en  suis 
bien  gardée,  dist  elle.  Vous  le]  dictes,  ce  croy 
je,  pource  que  l'eussiez  bien  voulu;  et  vous 
Tavez  bien  monstre,  qui  m'avez  laissée  l'espace 
de  cinq  ans  à  tout  ung  grant  tas  depetiz  enfans. 
—  M'amie,  dit  il,  je  suis  bien  joyeux  de  vous 
veoir  en  bon  point,  et  en  loue  Dieu  de  tout  mon 
cueur.  Maudit  soit  celui  qui 'm'en  raporta  au- 
tres nouvelles  !  —  Ainsi  soit  il,  dit^elle.  —  Or 
je  vous  diray,  m'amie,  je  ne  puis  arrester  pour 
maintenant.  Force  est  que  je  m'entaille  hastive- 
ment  devers  Monseigneur  de  Noyon  pour  une 
besoingne  qui  lui  touche;  mais,  au  plus  brief 
que  je  pourray,  je  retourneray.  » 

Il  se  partit  de  sa  femme  [et'prent  son  chemin 
devers  Noyon  ;  mais  Dieu  sçait  s'il  pensa  en 
chemin  à  son  povre  fait  :  u  Helas!  dit  il,  or 
suis  je  homme  deffait  et  deshonnouré  :  prestre, 
clerc  et  marié  tout  ensemble;  je  croy  que  je  suis 
le  premier  maleureux  de  cest  estât.  »  Il  vint  de- 
vers Monseigneur  de  Noyon,  qui  fut  bien  esbahy 
d'ouyr  son  cas;  et  ne  le  sceut  conseiller  et  l'en- 

voya  à  Romme.  Quant  il  fut  venu,  il  compta  à 
son  maistre,  tout  du  long  et  du  lé,  la  vérité  de 
son  adventure,  qui  en  fut  tresamerement  des- 
plaisant. A  l'endemain  il  compta  à  nostre  saint 
père,  en  la  présence  du  colliege  des  cardinaux 
et  de  tout  le  conseil,  l'adventure  de  son  homme 
qu'il  avoit  fait  curé.  Si  fut  ordonné  qu'il  demou- 
rera  prestre  et  marié  et  curé  aussi.  Et  demoura 
avec  sa  femme,  en  la  façon  que  ung  homme 
marié  honnourablement  et  sans  reprouche  de- 
meure, et  seront  ses  enfans  légitimez  et  non 
bastars,  jà  soit  ce  que  le  père  soit  prestre.  Mais, 
au  surplus,  s'il  est  sceu  ne  trouvé  qu'il  aille  autre 
part  que  à  sa  femme,  il  perdra  son  bénéfice. 

Ainsi  qu'avez  ouy  fut  ce  povre  clerc  punj 
par  la  façon  que  dit  est  et  par  le  faulx  donner 
à  entendre  de  son  compaignon;  et  fut  content 
de  venir  demourer  à  son  bénéfice,  et,  qui  plus 
est  et  pis,  demourer  avec  sa  femme,  dont  il  se 
fust  bien  passé,  se  l'Eglise  ne  l'eust  ordonné. 


LA    XLIII-    NOUVELLE 


l-AR    MONSEIGNEUR    DE    TIENNES 


'a  gueres  que  ung  bon  homme,  la- 
|boureur  et  marchant,  et  tenant  sa 
présidence  en  ung  bon  villaige  de  la 
chastellenie  de  Lille,  trouva  façon 
et  manière,  au  pourchas  de  lui  et  de  ses  bons 
amys,  d'avoir  à  femme  une  tresbelle  jeune  fille 
qui  n'estoit  pas  des  plus  riches;  et  aussi  n'estoit 
son  mary,  mais  estoit  homme  de  grant  diligence, 
et  qui  fort  tiroit  d'acquérir  et  gangnier.  Et  elle, 
d'autre  part,  mettoit  peine  d'accroistre  le  mes- 
naige,  selon  le  désir  de  son  mary,  qui  à  ceste 
cause  l'avoit  beaucoup  en  grâce,  lequel,  à  moins 
de  regret,  alloit  souvent  çà  et  là  es  affaires  de 
ses  marchandises,  sans  avoir  doubte  ne  suspicion 

qu'elle  fist  autre  chose  que  bien.  Mais  le  povre 
homme,  sus  ceste  fiance,  l'abandonna  et  tant  la 
laissa  seule  que  ung  gentil  compaignon  s'ap- 
proucha^d'elle,  qui,  pour  abregier,  fist  tant,  à 
peu  de  jours ,, 'qu'il  fut  son  lieutenant,  dont 
gueres  ne  se  doubtoit  celui  qui  cuidoit  avoir  du 
monde  la  meilleure  femme,  et  qui  plus  pensoit 
à  l'accroissement  de  son  honneur  et  de  sa  che- 
vance.  Ainsi  n'estoit  pas,  car  elle  abandona  tost 
l'amour  qu'elle  lui  devoit,  et  ne  lui  chailloit  du 
prouffit  ne  du  dommaige;  ce  seulement  lui  suf- 
fisoit,  qu'elle  se  trouvast  avec  son  amy  :  dont  il 
advint  ung  jour  ce  qui  s'ensuit. 

Nostre  bon  marchant  dessusdit  estant  dehors, 
comme  il  avoit  de  coustume,  sa  femme  le  fist 
tantost'  sçavoir  à  son  amy,  qui  n'eust  pas  vou- 
lentiers  failly  en  son  mandement,  mais  y  vint 
tout  incontinent.  Et,  afhn  qu'il  ne  perdist  temps, 
au  plustost  qu'il  sceust,  s'approucha  de  sa  dame, 
et  luy  mist  en  termes  plusieurs  et  divers  propos  ; 
et,  pour^  conclusion,  le  désiré  plaisir  ne  lui  fut 
pas  escondit,  non  plus  que  es  autres  dont  le 
nombre  n'estoit  pas  petit.  De  mal  venir,  et  pour 
une  partie  et  pour  l'autre,  tout  à  ceste  belle 
heure  que  ces  armes  se  faisoient,  vecy  bon  mary 

d'arriver,  qui  treuve  la  compaignie  en  beson- 
gne,  dont  il  fut  bien  esbahy,  car  il  n'eust  pas 
pensé  que  sa  femme  feust  telle  :  «  Qu'est  ce  cy  ? 
dit  il.  Par  la  mort  bieu  !  dit  il,  je  vous  turay  tout 
roide  !  »  Et  l'autre,  qui  se  treuve  surprins  et  en 
meffait  présent  achopé,  ne  sçavoit  sa  conte- 
nance; mais,  pource  qu'il  le  sentoit  diseteux  et 
fort  convoiteux,  il  lui  dit  tout  subit  :  «  Ha 
Jehan,  mon  amy,  je  vous  crie  mercy  !  Pardonnez 
moy,  se  je  vous  ay  riens  mefîait,  et,  par  ma  foy, 
je  vous  donneray  six  rasieres  de  blé.  —  Par  Dieu, 
dit  il,  je  n'en  feray  rien;  vous  passerez  par  mes 
mains,  et  auray  la  vie  de  vostre  corps,  se  je  n'en 
ay  douze  rasieres.  » 

Et  la  bonne  femme,  qui  ouyoit  ce  débat,  pour 
y  mettre  le  bien,  comme  elle  y  estoit  tenue,  se 
advança  de  parler  et  dit  à  son  mary  :  «  Et 
Jehan,  beau  sire,  je  vous  requiers,  laissez  le 
achever  ce  qu'il  a  commencé,  et  vous  en  aurez 
huit  rasieres.  N'aura  pas?  dist  elle,  en  se  virant 
devers  son  amy.  —  J'en  suis  content,  dit  il; 
mais,  par  ma  foy,  à  ce  que  le  blé  est  chier,  c'est 
trop.  —  Est  ce  trop?  dit  le  vaillant  homme;  et, 
par  la  mort  bieu,  je  me  repens  bien  que  je  n'ay 
dit  plus  hault,  car  vous  avez  forfait  une  amende  ; 

s'eile  venoit  à  la  congnoissance  de  la  justice, 
elle  vous  seroit  beaucoup  plus  hault  tauxée. 
Pourtant  faictes  vostre  compte  que  j'en  auray 
douze  rasieres,  ou  vous  passerez  par  là.  —  Et 
vrayement,  dit  sa  femme,  Jehan,  vous  avez  tort 
de  me  desdire.  Il  me  semble  que  vous  devez 
estre  content  à  ces  huit  rasieres,  et  pense  que 
c'est  ung  grant  tas  de  blé.  —  Ne  m'en  parlez 
plus!  dit  il  :  j'en  auray  douze  rasieres,  ou  je  le 
tueray  et  vous  aussi.  —  Ha  dea,  dit  le  com- 
paignon,  vous  estes  ung  fort  marchant;  et,  au 
moins,  puis  qu'il  faut  que  vous  ayez  tout  à  vostre 
ditjj'auray  terme  de  payer?  —  Cela  veulz  je 
bien,  dit  il;  mais  j'auray  mes  douze  rasieres.  )> 
La  noise  s'appaisa;  si  fut  prins  jour  de  payer 
à  deux  termes,  les  huit  rasieres  à  l'endemain,  et 
le  surplus  à  la  Saint  Remy  prouchainement  ve- 
nant, par  tel  convenant  qu'il  leur  laissa  achever 
ce  qu'ilz  avoient  encommencé.  Ainsi  se  partit  ce 
vaillant  homme  de  sa  maison,  joyeux  en  son 
couraige,  pour  ces  douze  rasieres  de  blé  qu'il 
doit  avoir.  Et  sa  femme  et  son  amy  recommen- 
cèrent de  plus  belle.  Du  payer,  c'est  à  l'adven- 
ture,  combien  toutesfoys  qu'il  me  fut  dit  depuis 
que  I2  blé  fut  paie  au  jour  et  terme  dessusdit. 


LA    XLIV«    NOUVELLE 


VAX    MONSEIGNEUR   DE    LA    ROCHE 


[OMME  il  est  largement  aujourd'huy 
de  prestres  et  curez  qui  sont  si 
'^^  gentilz  compaignons  que  nulles  des 
folies  que  font  les  gens  laiz  ne  leur 
sont  impossibles  ne  difficiles,  avoit,  n'a  gueres, 
en  ung  bon  villaige  de  Picardie,  ung  maistre 
curé  qui  faisoit  raige  de  aymer  par  amours.  Et, 
entre  les  autres  femmes  et  belles  filles,  il  choisit 
et  chercha  une  tresbelle  jeune  et  gente  fille  à 
marier;  et  ne  fut  pas  si  peu  hardy  qu'il  ne  luy 
comptast  tout  du  long  son  cas.  De  fait,  son  bel 
et  asseuré  langaige,  cent  mille  promesses  et  au- 
tant de  bourdes,  la  menèrent  à  ce  qu'elle  estoit 
comme  contente  d'obéir  à  ce  curé;  qui  n'eust 

pas  esté  pour  lui  ung  petit  dommaige,  tant  estoit 
belle,  gente  et  de  plaisant  manière;  et  n'avoit 
en  elle  que  une  faulte,  c'estoit  qu'elle  n'estcit 
pas  des  plus  subtiles  du  monde. 

Toutesfoys,  je  ne  sçay  dont  lui  vint  cest  advis 
ne  manière  de  respondre;  elle  dist  ung  jour  à 
son  curé,  qui  chaudement  poursuivoit  la  besoi- 
gne,  qu'elle  n'estoit  pas  conseillée  de  faire  ce 
qu'il  requeroit  tant  qu'elle  feust  mariée  :  car, 
se  d'aventure,  comme  il  advient  chascun  jour, 
elle  faisoit  ung  enfant,  elle  seroit  à  tousjours 
mais  deshonnourée  et  reprouchée  de  son  père, 
de  sa  mère,  de  ses  frères  et  de  tout  son  lignaige  ; 
laquelle  chose  elle  ne  pourroit  pour  rien  souffrir, 
et  n'a  pas  cueur  de  soustenir  le  desplaisir  que 
porter  lui  fauldroit  à  ceste  occasion  :  «  Et  pour- 
tant, hors  de  ce  propos,  si  je  suis  quelque  jour 
mariée,  parlez  à  moy  et  je  feray  ce  que  je  pour- 
ray  pour  vous,  et  non  aultrement,  je  vous  le  dis 
une  fois  pour  toutes.  » 

Monseigneur  le  curé  ne  fut  pas  trop  joyeux 
de  ceste  response  absolue,  et  ne  sçait  penser  de 
quel  couraige  ne  à  quel  propos  elle  dit  ces  pa- 
roUes;  toutesfoys ,  lui,  qui  estoit  prins  au  las 
d'amour  et  féru  bien  à  bon  escient,  ne  veult  pas 

pourtant  sa    queste    abandonner;    si    dist  à  sa 
dame  :  «  Or  çà,   m'amie,  estes  vous  en  ce  fer- 
mée et  conclue  de  riens  ne  faire  pour  moy  si 
vous  n'estes  mariée?  —  Certes  ouj,  dit  elle. — 
Et  se  vous  estiez  mariée,  dit  il,  et  j'en  estoye  le 
moyen  et  la  cause,  en   auriez  vous  après  con- 
gnoissance ,    en    me  tenant   loyaument    et   sans 
faulser  ce   que  m'avez  promis?  —  Par  ma  foy, 
dit  elle,  ouy,  et  de  rechief  le  vous  prometz.  — 
Or   bien    grant    mercy,    dit   il;    faictes    bonne 
chiere,  car  je  vous  prometz  seurement  qu'il  ne 
demourera  pas  à  mon  pourchaz  ne  à  ma  che- 
vance  que  vous  ne  le   soyez,   et  de  brief,  car  je 
suis  seur  que  vous  ne  le  desirez  pas  tant  comme 
je  fais;  et,  affin  que  vous  voyez  à  l'œil  que  je 
suis  celui  qui  vouldroye  emploier  corps  et  biens 
en  vostre   service,  vous  verrez  comment  je  me 
conduiray  en  ceste  besongne.    —   Or  bien,  dit 
elle,  monseigneur  le  curé,  l'on  verra  comment 
vous  ferez.  » 

Sur  ce,  fist  la  départie  ;  et  bon  curé,  qui  avoit 
le  feu  d'amours,  ne  fut  depuis  gueres  aise  tant 
qu'il  eust  trouvé  le  père  de  sa  dame.  Et  se  mist 
en  langaige  avec  lui  de  plusieurs  et  diverses 
matières;  et,  en  la  fin,  il  vint  à  parler  de  sa  fille, 

et  lui  va  dire  bon  curé  :  «  Mon  voisin,  je  me 
donne  grant  merveille,  aussi  font  plusieurs,  voz 
voisins  et  amys,  que  vous  ne  mariez  vostre  fille; 
et  à  quel  propos   la   tenez  vous  tant   d'emprés 
vous,  et  si  sçavez  toutesfoys  que  la  garde  est 
périlleuse  ?  Non  pas.  Dieu  m'en  vueille  garder, 
que  je  dye  ou  vueille  dire  qu'elle  ne  soit  toute 
bonne;  mais  vous  en  voyez  tous  les  jours  mes- 
venir,  puis  qu'on  les  tient  oultre  le  terme  deu. 
Pardonnez  moy    toutesfoys  que   si  feablement 
vous   ouvre   et    descouvre   mon   couraige  ;   car 
l'amour  que  je  vous  porte,  la   foy  aussi  que  je 
vous  dois,  en  tant  que  je  suis  vostre  pasteur  in- 
digne, me  semondent  et  obligent  de  ce  faire. — 
Par  Dieu,    monseigneur  le    curé,    dit  le   bon 
homme,  vous  ne  me  dictes  chose  que  je  ne  con- 
gnoisse  estre  vraie;   et,  tant  que  je  puis,  vous 
en  mercye  ;  et  ne  pensez  pas  que,  se  je  la  tiens 
si  longuement  avec  moy,  c'est  à  regret  i   car, 
quant  son  bien  viendra,  par  ma  foy,  je  me  tra- 
vailleray  pour  elle  ayder  comme  je  dois.  Vous 
ne  voulez  pas,  aussi  n'est-ce  pas  la  coustume, 
que  je  lui  pourchasse  ung  mary  ;    mais,  s'il  en 
vient   ung  qui    soit    homme  de  bien,  je   feray 
comme  un  bon  père  doit  faire.  —  Vous  dictes 

tresbien,  dist  le  curé,  et,  par  ma  foy,  vous  ne 
povez  mieulx  faire  que  de  vous  en  despeschier, 
car  c'est  grant  chose  de  veoir  ses  enfans  allez 
en  la  pleine  vie.  Et  que  diriez  vous  d'ung  tel,  le 
filz  d'ung  tel  vostre  voisin  ?  Par  ma  foy,  il  me 
semble  bon  homme,  bon  mesnaigier  et  ung 
grant  laboureur.  —  Saint  Jehan  !  dit  le  bon 
homme,  je  n'en  dis  que  tout  bien;  quant  à 
moy,  je  le  congnois  pour  ung  bon  jeune  homme 
et  ung  bon  laboureur.  Son  père  et  sa  mère  et 
tous  ses  parens  sont  gens  de  bien  ;  et  quant  ilz 
feroient  cest  honneur  à  ma  fille  de  la  requérir  à 
mariaige  pour  lui,  je  leur  respondroye  telle- 
ment qu'ilz  devroyent  estre  contens  par  raison. 
—  Ainsi  m'aist  Dieu  !  dist  le  curé,  on  ne  peut 
jamais  mieulx  ;  et  pleust  à  Dieu  que  la  chose  en 
feust  ores  bien  faicte  ainsi  que  je  le  désire!  Et, 
pource  que  je  sçay  à  la  vérité  que  ceste  aliance 
seroit  le  bien  des  parties,  je  m'y  vueil  employer; 
et,  sur  ce,  adieu  vous  dis.  >-> 

Se  ce  maistre  curé  avoit  bien  fait  son  person- 
naige  au  père  de  sa  dame,  il  ne  le  fist  pas  plus 
mal  au  père  du  jeune  homme  ;  et  lui  va  faire 
un  grant  premise,  que  son  filz  estoit  en  aage  de 
marier,    et  qu'il  le  deust    pieça  estre;  et  cent 

mille  raisons  luy  amaine,  par  lesquelles  il  dit  et 
veult  conclure  que  le  monde  est  perdu  se  son 
filz  n'est  hastivement  marié.  «  Monseigneur  le 
curé,  se  dist  le  second  bon  homme,  je  sçay  que 
vous  dictes  au  plus  prés  de  mon  couraige  ;  et, 
en  ma  conscience,  se  je  feusse  aussi  bien  à  l'a- 
vant comme  j'ay  esté  puis  ne  sçay  quans  ans,  il 
ne  feust  pas  à  marier,  car  c'est  une  des  choses 
en  ce  monde  que  plus  je  désire  ;  mais  faulte 
d'argent  l'en  a  retardé,  et  c'est  force  qu'il  ait 
pacience  jusques  à  ce  que  Nostre  Seigneur  nous 
envoyé  plus  de  bien  que  encores  n'avons.  — 
Ha  dea,  dit  le  curé,  je  vous  entens  bien,  il  ne 
vous  fault  que  de  l'argent.  —  Par  ma  foy,  non, 
dit  il.  Se  j'en  eusse  comme  autrefois  j'ay  eu, 
je  lui  querroye  tantost  femme.  —  J'ay  regardé 
en  moy,  dist  le  curé,  pource  que  je  vouldroye 
le  bien  et  advancement  de  vostre  fils,  que  la 
fille  d'ung  tel  seroit  bien  sa  charge  ;  elle  est 
bonne  fille,  et  a  son  père  tresbien  de  quoy,  et 
tant  en  sçay  je  qu'il  la  veult  tresbien  ayder  ;  et, 
qui  n'est  pas  peu  de  chose,  c'est  ung  saige 
homme,  et  de  bon  conseil,  et  bon  amy,  et  à  qui 
vous  et  vostre  filz  aurez  grant  recours  et  très- 
bon  secours.  Qu'en   dictes  vous  ?  —  Certaine- 

ment,  dist  le  bon  homme  ;  pleust  à  Dieu  que 
mon  filz  feust  si  heureux  que  d'avoir  aliance  en 
si  bon  hostel  !  Et  croyez  que,  se  je  sentoye  en 
aucune  façon  qu'il  y  peust  parvenir,  et  je  feusse 
fourny  d'argent  aussi  bien  que  je  ne  suis  mie 
pour  l'heure,  je  y  emploiroye  tous  mes  amys, 
car  je  sçay  tout  de  vray  qu'il  ne  pourroit  en 
ceste  marche  mieulx  trouver.  —  Je  n'ay  pas 
donc,  dit  le  curé,  mal  choisi.  Et  que  diriez 
vous  se  je  parloye  au  père  de  ceste  besongne,  et 
je  la  conduisoye  tellement  qu'elle  sortist  à  ef- 
fect,  ainsi  que  la  chose  le  requiert,  et  vous  fai- 
soye  encores,  avec  ce,  le  plaisir  de  vous  prester 
vingt  frans  jusques  à  ung  terme  que  nous  advi- 
serons?  —  Par  ma  foy,  monseigneur  le  curé, 
vous  me  offrez  mieulx  que  je  ne  vaulx ,  ne  que 
en  moy  n'est  de  desservir.  Mais ,  se  ainsi  le 
faictes,  vous  me  obligerez  à  toujours  mais  en 
vostre  service.  —  Et  vraiement,  dit  le  curé,  je  ne 
vous  ay  dit  chose  que  je  ne  face;  et  faictes 
bonne  chiere,  car  j'espère,  comme  je  croy  bien, 
ceste  besongne  mener  à  fin.  » 

Pour  abregier,  maistre  curé,  espérant  de  jouyr 
de  sa  dame  quant  elle  seroit  mariée,  conduisoit 
les  besongnes  en  tel  estât  que,  par  le  moyen  des 

vingt  frans  qu'il  presta ,  ce  mariage   fut  fait  et 
passé,  et  vint  le  jour  des  nopces. 

Or  est  il  de  coustume  que  l'espousé  et  l'es- 
pousée  se  confessent  à  tel  jour.  Si  vint  l'espousé 
premier,  et  se  confessa  à  ce  curé;  et  quant  il  eut 
fait,  il  se  tira  ung  peu  arrière  de  luy,  disant  ses 
oraisons  et  patenostres.  Et  vecy  l'espousée  qui 
se  met  à  genoulx  devant  le  curé  et  se  con- 
fesse. Quant  elle  eut  tout  dit,  il  parla  voire  si 
hault  que  l'espousé,  lequel  n'estoit  pas  loing, 
l'entendit  tout  du  long,  et  dist  :  «  M'amye,  je 
vous  prie  qu'il  vous  souvienne  maintenant,  car 
il  est  heure,  de  la  promesse  que  me  feistes  na- 
gueres;  vous  me  promistes  que,  quant  vous  se- 
riez mariée,  que  je  vous  chevaulcheroye;  or 
Testes  vous,  Dieu  mercy,  par  mon  moyen  et 
pourchas,  et  moyennant  mon  argent  que  j'ay 
preste. — Monseigneur  le  curé,  dist  elle,  je  vous 
tiendray  ce  que  je  vous  ay  promis,  se  Dieu  plaist, 
n'en  faictes  nul  doubte.  —  Je  vous  en  mercie,  » 
dit  le  curé.  Puis,  luy  bailla  l'absolution,  après 
ceste  dévote  confession,  et  la  laissa  aller.  Mais 
l'espousé,  qui  avoit  ouy  ces  parolles,  n'estoit 
pas  bien  à  son  aise.  Toutesfoys,  il  n'estoit  pas 
heure  de  faire  le  couroucié. 

Après  que  toutes  les  solemnitez  de  l'église 
furent  passées,  et  que  tout  fut  retourné  à  l'ostel, 
et  que  l'heure  de  coucher  aprouchoit,  l'espousé 
vint  à  ung  sien  compaignon  qu'il  avoit,  et  luy 
pria  tresbien  qu'il  luy  fist  garnison  d'une  grosse 
poingnée  de  verges,  et  qu'il  la  mist  secrètement 
soubz  le  chevet  de  son  lit.  Quant  il  fut  heure, 
l'espousée  fut  couchée  ,  comme  il  est  de  cous- 
tume,et  tint  le  coing  du  lit,  sans  mot  dire.  L'es- 
pousé vint  assez  tost  après  et  se  met  à  l'autre 
bort  du  lit,  sans  l'approucher  ne  mot  dire  ;  et  à 
l'endemain  se  lieve  sans  aultre  chose  faire ,  et 
cache  ses  verges  dessoubz  son  lit. 

Quant  il  fut  hors  de  la  chambre,  vecy  bonnes 
matronnes  qui  viennent,  et  ce  ne  fut  pas  sans 
demander  comment  c'est  portée  la  nuyt,  et  qu'il 
luy  semble  de  son  mary  :  «  Ma  foy,  dist  elle, 
velà  sa  place,  là  loing,  monstrant  le  bort  du  lit, 
et  vecy  la  mienne;  il  ne  me  approucha  annuyt 
de  plus  prés,  et  aussi  n'ay  je  luy.  »  Elles  furent 
bien  esbahyes  et  y  pensèrent  plus  les  unes  que 
les  autres;  toutesfoys  elles  s'accordèrent  à  ce 
qu'il  l'a  laissée  par  devocion ,  et  n'en  fut  plus 
parlé  pour  teste  foiz. 

La  seconde  nuytée  vint,  et  se  coucha  l'espou- 

sée  en  sa  place  du  jour  de  devant,  et  le  mary 
arrière  en  la  sienne,  fourny  de  ses  verges;  et  ne 
luy  fist  aultre  chose  :  dont  elle  n'estoit  pas  con- 
tente. Et  ne  faillit  pas  à  l'endemain  à  le  dire  à 
ses  matronnes,  lesquelles  ne  sçavoient  que  pen- 
ser. Les  auîcunes  dient  :  «  J'espoire  qu'il  n'est 
pas  homme;  si  le  fault  esprouver,  car  jusques  à 
la  quatriesme  nuyt  il  a  continué  ceste  manière. 
Si  fault  dire  qu'il  yaàdireen  son  fait  ;  pourtant, 
se,  la  nuyt  qui  vient,  il  ne  vous  fait  aultre  chose, 
dirent  elles  à  l'espousée,  tirez  vous  vers  luy,  si 
l'accolez  et  baisez,  et  luy  demandez  se  on  ne 
fait  autre  chose  en  mariaisre.  Et,  s'il  vous  de- 
mande  quelle  chose  vous  voulez  qu'il  vous  fasse, 
dictes  lui  que  vous  voulez  qu'il  vous  chevauche, 
et  vous  orrez  qu'il  vous  dira.  —  Je  le  feray,  » 
dit  elle. 

Elle  ne  faillit  pas;  car,  quant  elle  fut  couchée 
en  sa  place  de  tousjours,  le  mary  reprint  son 
quartier  et  ne  s'avançoit  autrement  qu'il  avoit 
fait  les  nuytz  passées.  Si  se  vira  tost  devers  lui, 
et  le  prent  à  bons  bras  de  corps,  et  lui  com- 
mença à  dire  :  «  Venez  çà,  mon  mary!  Est  ce 
la  bonne  chiere  que  vous  me  faictes  ?  Vecy  la 
cinquiesme   nuyt  que  je  suis  avecques  vous,  et 

si  ne  m'avez  daigné  approuchier;  et,  par  ma 
foy,  si  j'eusse  cuidé  qu'on  ne  fist  autre  chose 
en  mariaige,  je  ne  m'y  feusse  ja  boutée.  —  Et 
quelle  chose,  dist  il  lors,  vous  a  l'on  dit  qu'on 
fait  en  mariaige?  —  On  m'a  dit,  dist  elle,  qu'on 
y  chevauche  l'ung  l'autre  ;  si  vous  prie  que  me 
chevauchiez.  —  Chevauchier  ?  dit  il.  Cela  ne 
vouldroye  je  pas  faire  encores,  je  ne  suis  pas  si 
mal  gracieux.  —  Helas,  dit  elle,  je  vous  prie 
que  si  faciez ,  car  on  le  fait  en  mariaige.  —  Le 
voulez  vous?  dit  il.  —  Je  vous  en  requiers,  » 
dist  elle.  Et,  en  le  disant,  le  baisa  tresdoulce- 
ment.  «  Par  ma  foy,  dit  il,  je  le  fais  à  grant 
regret;  mais,  puis  que  le  voulez,  je  le  feray, 
combien  que  vous  ne  vous  en  louerez  ja.  »  Lors 
prent,  sans  plus  dire,  ses  verges  de  garnison,  et 
descouvre  ma  damoiselle,  et  l'en  bastit  et  dos 
et  ventre,  tant  que  le  sang  en  sailloit  de  tous 
coustez.  Elle  crye ,  elle  pleure,  elle  se  de- 
maine,  c'est  grant  pitié  que  de  la  veoir;  elle 
mauldit  qui  oncques  luy  fist  requerred'estre  che- 
vauchée :  «  Je  vous  le  disois  bien,  dit  lors  son 
mary.  »  Après  la  prent  entre  ses  bras,  et  la  ron- 
cina  tresbien  et  lui  fist  oublier  la  douleur  des 
verges:  «  Et  comment  appelle  on,  dit  elle,  cela 

que  vous  m'avez  maintenant  fait?  —  On  l'ap- 
pelle, dit  il,  souffle  en  cul.  —  Souffle  en  cul? 
dit  elle  ;  le  nom  n'est  pas  si  beau  que  chevau- 
chier  ;  mais  la  manière  de  le  faire  vault  trop 
mieulx  que  chevauchier.  C'est  assez;  puisque  je 
le  sçay,  je  sçauray  bien  doresenavant  duquel  je 
vous  doy  requerre.  » 

Or  devez  vous  sçavoir  que  monseigneur  le 
curé  tendoit  tousjours  l'oreille  quant  sa  nouvelle 
mariée  viendroit  à  l'église,  pour  lui  ramentevoir 
ses  besongnes  et  lui  faire  souvenir  de  sa  pro- 
messe. Le  jour  qu'elle  y  vint,  monseigneur  le 
curé  se  pourmenoit  et  se  tenoit  prés  du  benois- 
tier;  et  quant  elle  fut  prés,  il  lui  bailla  de  l'eaue 
benoiste,  et  lui  dist  assez  bas  :  «  M'amie,  vous 
m'avez  promis  que  je  vous  chevaucheroye  quant 
vous  seriez  mariée;  vous  Testes,  Dieu  mercy, 
voire  et  par  mon  moyen  :  si  seroit  heure  de 
penser  quant  ce  pourroit  estre. — Chevauchier? 
dit-elle.  Par  Dieu,  j'aymeroye  plus  chier  que 
vous  fussiez  noyé,  voire  pendu  ;  ne  me  parlez 
plus  de  chevauchier,  je  vous  prie.  Mais  je  suis 
contente  que  vous  soufflez  au  cul,  si  vous  vou- 
lez. —  Et  je  feray!  dist  le  curé.  Vostre  fièvre 
quartaine,    paillarde    que  vous  estes,    qui  tant 

estes  orde  et  sale  et  malhonneste  !  Ai  je  tant 
fait  pour  vous  pour  estre.  guerdonné  de  vous 
souffler  au  cul?  »  Ainsi  mal  content  se  partit 
monseigneur  le  curé  de  la  nouvelle  mariée,  la- 
quelle s'en  va  mettre  en  son  siège  pour  ouyr  la 
dévote  messe  que  le  bon  curé  vouloit  dire. 

En  la  façon  qu'avez  dessus  ouj,  perdit  mon- 
seigneur le  curé  son  adventure  de  jouyr  de  sa 
dame,  dont  il  fut  cause,  et  nul  aultre,  pource 
qu'il  parla  trop  hault  à  elle  le  jour  qu'il  la  con- 
fessa ;  car  son  mary,  qui  ce  oyoit ,  le  empescha 
en  la  façon  qu'est  dit  dessus,  par  faire  à  croire  à 
sa  femme  que  ronciner  s'appelle  souffle  en  cul. 


LA  XLV-   NOUVELLE 


PAR     MONSEIGNEUR     DE     LA     ROCHE 


OMBiEN  que  nulles  des  nouvelles 
histoires  précédentes  n'ayent  touché 
ou  raconté  aucun  cas  advenu  es 
€i^é^^K£i  marches  d'Ytalie,  mais  seulement 
font  mencion  des  advenues  en  France  ,  AUe- 
maigne,  Angleterre,  Flandres,  Braibant,  etc.,  si 
se  extendront  elles  toutesfoys,  à  cause  de  la 
fresche  advenue,  à  ung  cas  à  Romme  advenu, 
qui  fut  tel.  A  Romme  avoit  ung  Escossois,  de 
l'aage  d'environ  vingt  à  vingt  et  deux  ans,  le- 
quel par  l'espace  de  quatorze  ans  se  maintint  et 
conduisit  en  estât  et  habillement  de  femme,  sans 
ce  que  en  dedans  ledit  temps  il  fut  venu  à  la 
congnoissance  publique  des  hommes  ;  et  se  fai- 

soit  appeller  done  Marguerite,  et  n'y  avoit 
gueresbonhostel  à  la  ville  de  Romme  où  il  n'eust 
son  recours  et  congnoissance.  Especialement  il 
estoit  bien  venu  des  femmes,  comme  entre  les 
chamberieres ,  meschines  et  aukres  femmes  de 
bas  estât,  et  aussi  des  aucunes  des  plus  grandes 
de  Romme.  Et,  affin  de  vous  descouvrir  l'in- 
dustrie de  ce  bon  Escossois,  il  trouva  façon  d'a- 
prendre  à  blanchir  les  draps  linges  et  s'appeloit 
la  lavendiere;  et,  soubz  cest  umbre,  hantoit, 
comme  dessus  est  dit,  es  bonnes  maisons  de 
Romme,  car  il  n'y  avoit  femme  qui  sceust  l'art 
de  blanchir  draps  comme  il  faisoit. 

Mais  vous  devez  sçavoir  que  encores  sçavoit  il 
bien  plus;  car,  puis  qu'il  se  trouvoit  quelque 
part  à  descouvert  avec  quelque  belle  fille,  il  luy 
monstroit  qu'il  estoit  homme.  Il  demouroit  bien 
souvent  au  coucher,  à  cause  de  faire  la  buyée, 
iing  jour,  deux  jours,  es  maisons  dessusdictes  ; 
et  le  faisoit  on  coucher  avec  la  chamberiere  ou 
meschine,  et  aucunesfois  avec  la  fille;  et  bien 
souvent,  et  le  plus,  la  maistresse,  se  son  mary 
n'y  estoit,  vouloit  bien  avoir  sa  compaignie.  Et 
Dieu  sçait  s'il  avoit  bien  le  temps,  et,  moyen- 
nant le  labeur  de  son  corps,  il  estoit  bien  venu 

par  tout;  et  n'y  avoit  bien  souvent  meschine  ne 
chamberiere  qui  ne  se  combatist  pour  luy  bailler 
la  moitié  de  son  lit.  Les  bourgeois  mesmes  de 
Romme,  à  la  relacion  de  leurs  femmes,  le  veoient 
tresvoulentiers  en  leurs  maisons  ;  et,s'ilz  alloient 
quelque  part  dehors,  tresbien  leur  plaisoit  que 
done  Marguerite  aydast  à  garder  le  mesnaige 
avec  leurs  femmes;  et,  qui  plus  est,  la  faisoient 
mesmes  coucher  avecques  elles ,  tant  la  sentoient 
bonne  et  honneste,  comme  dessus  est  dit. 

Par  l'espace  de  xiiij  ans,  continua  done  Mar- 
querite  sa  manière  de  faire.  Mais  fortune  bailla 
la  congnoissance  de  l'embusche  de  son  estât  par 
une  jeune  fille  qui  dist  à  son  père  qu'elle  avoit 
couché  avecques  elle  et  l'avoit  assaillie,  et  lui 
dist  véritablement  qu'elle  estoit  homme.  Ce  père 
fist  prendre  done  Marguerite  à  la  re'acion  de  sa 
fille;  elle  fut  regardée  par  ceulx  de  la  justice, 
qui  trouvèrent  qu'elle  avoit  tous  telz  membres 
et  oustilz  que  les  hommes  portent,  et  que  vraye- 
ment  elle  estoit  homme,  et  non  pas  femme.  Si 
ordonnèrent  que  on  le  mettroit  sur  ung  chariot, 
et  que  on  le  meneroit  par  la  ville  de  Romme, 
de  carefourc  en  tarefourc,  et  le  monstreroit  on, 
voyant  tout  chascun  ses  genitoires.  Ainsi  en  fut 

fait ,  et  Dieu  sçait  que  la  povre  done  Margue- 
rite estoit  honteuse  et  surprinse. 

Mais  vous  devez  sçavoir  que,  comme  le  cha- 
riot vint  en  ung  carefourc  et  qu'on  faisoit  os- 
tencion  des  denrées  de  done  Marguerite,  ung 
Roumain,  qui  le  vit,  dist  tout  haut  :  «  Regar- 
dez quel  galioffe  !  il  a  couché  plus  de  vingt  nuytz 
avec  ma  femme.  »  Si  le  dirent  aussi  plusieurs 
autres  comme  luy;  plusieurs  ne  le  dirent  poinct, 
qui  bien  le  sçavoient;  mais,  pour  leur  honneur, 
ilz  s'en  turent  en  la  façon  que  vous  ouez. 

Ainsi  fut  pugny  nostre  povre  Escossois  qui  la 
femme  contrefist,  et,  après  ceste  pugnicion,  il 
fut  banny  de  Romme ,  dont  les  femmes  furent 
bien  desplaisantes,  car  oncques  si  bonne  laven- 
diere  ne  fut,  et  avoient  bien  grant  deul  que  si 
meschamment  perdu  l'avoient. 


LA    XLYl-    NOUVELLE 


PAR    MONSEIGNEUR    DE    THIEURGES 


E  n'est  pas  chose  estrange  ne  peu 
accoustumée  que  moines  hantent 
et  fréquentent  voulentiers  les  non- 
nains.  A  ce  propos,  il  advint  na- 
gueres  que  ung  maistre  jacopin  tant  hanta  et 
fréquenta  une  bonne  maison  de  dames  de  reli- 
gion de  ce  royaulme  qu'il  parvint  à  son  inten- 
cion,  laquelle  estoit  de  coucher  avec  une  des 
dames  de  leans.  Et,  puis  qu'il  eut  ce  bien,  si  es- 
toit  diligent  et  soigneux  de  soy  trouver  vers 
celle  qu'il  aymoit  plus  que  tout  le  demeurant 
du  monde;  et  tant  y  continua  et  hanta  que  l'ab- 
besse  de  leans  et  plusieurs  des  religieuses  se  ap- 
perceurent  de  ce  qui  estoit ,  dont  elles  furent 

bien  mal  contentes.  Mais,  toutesfoys,  affin  de 
éviter  esclandre,  elles  n'en  dirent  mot,  voire  au 
religieux,  mais  trop  bien  chantèrent  la  leçon  à 
la  nonnain,  laquelle  se  sceut  bien  excuser;  mais 
l'abbesse,  qui  veoit  clair  et  estoit  bien  apperce- 
vante,  congneut  tantost,  à  ses  responses  et  ex- 
sances,  aux  manières  qu'elle  tenoit  et  aux  appa- 
rences qu'elle  avoit  veu,  qu'elle  estoit  coupable 
du  fait,  si  voulut  pourveoir  de  remède,  car  elle 
fist  tenir  bien  court,  à  cause  de  ceste  religieuse, 
toutes  les  aultres,  fermer  les  huys  des  clouois- 
tres  et  des  aultres  lieux  de  leans ,  et  tellement 
fîst  que  le  povre  jacopin  ne  povoit  plus  venir 
veoir  sa  dame.  Si  lui  en  desplaisoit,  et  à  elle 
aussi,  il  ne  le  fault  pas  demander.  Et  vous  dis 
bien  qu'ilz  pensoyent  et  nuyt  et  jour  par  quelle 
façon  et  moyen  ils  se  pourroyent  rencontrer, 
mais  ilz  n'y  sçavoient  engin  trouver,  tant  faisoit 
faire  sus  eulx  le  guet  ma  dame  l'abbesse. 

Or  advint,  ung  jour,  que  une  des  niepces  de 
ma  dame  l'abbesse  se  marioit,  et  faisoit  sa  feste 
en  l'abbaye  ;  et  y  avoit  grosse  assemblée  des 
gens  du  pays  ;  et  estoit  ma  dame  l'abbesse  fort 
empeschée  de  festoier  les  gens  de  bien  qui  es- 
toyent  venus  à  la  feste  faire  honneur  à  sa  niepce. 

Si  s'advisa  bon  jacopin  de  venir  veoir  sa  dame, 
^t  que  à  l'adventure  il  pourroye  estre  si  heureux 
que  de  la  trouver  en  belle  ;  et  il  y  vint,  comme 
il  proposa.  Et  de  fait,  trouva  ce  qu'il  queroit  ; 
et,  à  cause  de  la  grosse  assemblée,  et  de  l'em- 
peschement  que  l'abbesse  et  ses  guettes  avoient, 
il  eust  bien  loisir  de  dire  ses  doléances  et  regre- 
ter  le  bon  temps  passé  ;  et  elle,  qui  beaucoup 
le  aymoit,  le  vit  tresvoulentiers  ;  et,  se  en  elle 
eust  esté,  aultre  chiere  luy  eust  fait. 

Entre  aultres  parolles,  il  lui  dist  :  «  Helas  ! 
m'amie,  vous  sçavez  qu'il  y  a  ja  longtemps  que 
point  ne  fûmes  deviser  ainsi  que  nous  soûlions; 
je  vous  prie,  s'il  est  possible,  tandis  que  l'ostel 
de  céans  est  fort  donné  à  autre  chose  que  à 
nous  guettier,  que  vous  me  diez  où  je  pourray 
parler  à  vous  à  part  ?  —  Ainsi  m'aist  Dieu  !  dit 
elle  :  mon  amy,  je  ne  le  désire  pas  moins  que 
vous.  Mais  je  ne  sçay  penser  lieu  ne  place  où  il 
se  puisse  faire,  car  tout  le  monde  est  tant  par 
céans  qu'il  ne  seroit  pas  en  moy  d'entrer  en  ma 
chambre,  tant  y  a  d'estrangiers  qui  sont  venuz 
à  ceste  feste  ;  mais  je  vous  diray  que  vous  ferez. 
Vous  sçavez  bien  où  est  le  grant  jardin  de 
céans?   Ne  faictes   pas?  —  Saint  Jehan!   ouy, 

dist  il,  je  sçay  bien  où  il  est.  — Vous  sçavez  que 
au  coing  de  ce  jardin,  dit  elle,  y  a  ung  très- 
beau  preau,  bien  encloz  de  belles  hayes  fortes 
et  espesses,  et  au  milieu  ung  grant  poirier,  qui 
rendent  le  lieu  umbrageux  et  couvert  ?  Vous 
vous  en  irez  là  et  me  attendrez;  et,  tantost 
que  je  pourray  eschapper,  je  feray  diligence  de 
moy  trouver  vers  vous.  »  Elle  fut  beaucoup  mer- 
cyée,  et  dist  maistre  jacopin  qu'il  s'y  en  alloit 
tout  droit. 

Or  devez  vous  sçavoir  que  ung  jeune  galant, 
venu  à  la  feste,  n'estoit  gueres  loing  de  ces  deux 
amans  ;  si  ouyt  et  entendit  toute  leur  conclu- 
sion, et,  pource  qu'il  sçavoit  bien  le  lieu  où 
estoit  ledit  preau,  il  s'advisa  et  proposa  en  soy 
de  s'en  aller  embuscher  pour  veoir  le  déduit  et 
les  armes  qu'ils  avoient  entreprins  de  faire.  Il  se 
mist  hors  de  la  presse,  et,  tant  que  piez  le  peu- 
rent  porter,  il  s'en  court  vers  ce  preau,  et  fist 
tant  qu'il  s'y  trouva  avant  le  jacopin.  Et,  lui  là 
venu,  il  monte  sur  le  beau  poirier,  qui  estoit 
-  large  et  ramu,  et  tresbien  vestu  de  fueilles  et 
de  poires,  et  s'y  embuscha  si  bien  qu'il  n'estoit 
pas  aisié  à  veoir. 

Il  n'y  eut  gueres  esté  que  vecy  bon  jacopin 

qui  attrote,  en  regardant  derrière  lui  se  ame  le 
suivoit.  Et  Dieu  qu'il  fut  bien  joyeux  de  soy 
trouver  en  ce  beau  lieu  !  Il  se  garda  bien  de 
lever  les  yeulx  contremont,  car  jamais  ne  se 
feust  doubté  qu'il  y  eust  eu  quelqu'un  ,  mais 
tousjours  avoit  l'œil  vers  le  chemin  qu'il  estoit 
venu.  Tant  regarda  qu'il  vit  sa  dame  venir  le 
grant  pas,  laquelle  fust  tost  emprés  lui,  si  se 
firent  grant  feste,  et  bon  jacopin  d'oster  son 
manteau  et  son  capullaire,  et  commence  à  bai- 
ser et  accoler  bien  serréement  la  belle.  Si  vou- 
lurent faire  ce  pour  quoy  ilzestoyent  venuz  ;  et 
se  met  chascun  en  point,  et,  en  ce  faisant,  com- 
mença à  dire  la  nonnain  «  Par  Dieu,  mon  amy 
frère  Aubery,  je  vueil  bien  que  vous  sçaichiez 
que  vous  avez  aujourd'huy  à  dame  et  en  vostre 
beau  commandement  l'ung  des  beaux  corps  de 
nostre  religion  ;  et  je  vous  en  fais  juge,  vous  le 
voyez  ;  regardez  quel  tetin,  quel  ventre,  quelles 
cuisses  ;  et  du  surplus  il  n'y  a  que  dire.  —  Par 
ma  foy,  dist  frère  Aubery,  seur  Jehanne  m'a- 
mie,  je  congnois  ce  que  vous  dictes;  mais  aussi 
vous  povez  dire  que  vous  avez  à  serviteur  ung 
des  beaulx  religieux  de  nostre  ordre,  aussi  bien 
fourny  de  ce   que  ung  homme  doit    avoir  que 

nul  autre.  »  Et,  à  ces  motz,  mist  la  main  au 
baston  dont  il  vouloit  faire  ses  armes,  et  le 
brandissoit ,  voyant  sa  dame,  en  lui  disant  : 
«  Qu'en  dictes  vous  ?  Que  vous  en  semble  ? 
N'est  il  pas  beau  ?  Ne  vault  il  pas  bien  une  belle 
fille?  —  Certes  ouy,  dist  elle.  —  Et  aussi  l'au- 
rez vous,  dit  le  jacopin.  —  Et  vous  aurez,  dist 
lors  celui  qui  estoit  dedans  le  poirier  dessus 
eulx,  des  meilleures  poires  du  poirier.  »  Lors 
prent  à  ses  deux  mains  les  brances  du  poirier, 
et  fait  tomber  en  bas  sur  eulx  des  poires  très- 
largement,  dont  frère  Aubery  fut  tant  efîroyé, 
qu'à  peu  qu'il  n'eust  le  sens  de  reprendre  son 
manteau.  Si  s'en  picque  tant  qu'il  peut,  sans 
arrester,  et  ne  fut  asseuré  tant  qu'il  fut  dehors 
de  leans. 

Et  la  nonnain,  qui  fut  autant  effroyée  que 
lui,  ne  se  sceust  si  tost  mettre  en  chemin  que  le 
galant  du  poirier  ne  feust  descendu  ;  lequel  la 
print  par  la  main  et  lui  deffendit  le  partir,  et 
lui  dist  :  «  M'amie,  il  vous  fault  payer  le  fruic- 
tier.  »  Elle,  qui  estoit  prinse  et  surprinse,  veit 
bien  que  reffuz  n'estoit  pas  de  saison;  si  fut 
contente  que  le  fruictier  fîst  ce  que  frère  Aubery 
avoit  laissé  en  train. 


LA 


LVir      NOUVELLE 


PAR  n;onseicneur   de   la  rochl 


^^^^^^jÇ-N  Pourvence  avoit  n'a  gueres  un 
K>!  ISt^î^  pr^-^d^'^^  d^  haulte  et  bien  heu- 

f^  ri(W§<iv^"^^  renommée,  qui  tresgrant  clerc 
.<r^iiâi=^  et  prudent  estoit,  vaillant  aux  ar- 
mes, discret  en  conseil  ;  et,  au  brief  dire,  en 
lui  estoient  tous  les  biens  de  quoy  on  pourroit 
jamais  louer  homme.  D'une  chose  tant  seule- 
ment estoit  noté,  dont  il  n'estoit  pas  cause, 
mais  estoit  celui  à  qui  plus  en  desplaisoit  ;  aussi 
la  raison  y  estoit.  Et,  pour  dire  la  note  qui  de 
lui  estoit,  c'estoit  qu'il  estoit  coux ,  par  faulte 
d'avoir  femme  autre  que  bonne.  Le  bon  sei- 
gneur veoit  et  congnoissoit  la  desloyauté  de  sa 
femme  et  la  trouvoit  encline  de  tous  poins  à  sa 

puterie  ;  et,  quelque  sens  que  Dieu  lui  eust 
donné,  il  ne  sçavoit  remède  à  son  cas,  fors  de 
so_y  taire  et  faire  du  mort  ;  car  il  n'avoit  pas  si 
peu  leu  en  son  temps  qu'il  ne  sceust  vrayement 
que  correction  n'a  point  de  lieu  à  femme  de  tel 
estât.  Toutesfois,  vous  povez  penser  que  ung 
homme  de  couraige  et  vertueux,  comme  cestui 
estoit,  ne  vivoit  pas  bien  à  son  aise  ;  mais  fâult 
dire  et  conclure  que  son  dolent  cueur  portoit  la 
paste  au  four  de  ceste  mauldicte  infortune,  et 
au  par  dehors  avoit  semblant  et  manière  de  rien 
sçavoir  et  appercevoir  le  gouvernement  de  sa 
femme. 

Ung  de  ses  serviteurs  le  vint  trouver,  un  jour, 
en  sa  chambre ,  à  part ,  et  lui  va  dire  par  grant 
sens  :  «  Monseigneur,  je  suis  celuy  qui  vous 
vouldroye  advertir,  comme  je  doy,  de  tout  ce 
qu'il  vous  peut  touchier  especialement  de  vostre 
honneur;  je  me  suis  prins  et  donné  garde  du 
gouvernement  de  ma  dame  vostre  femme,  mais 
je  vous  asseure  qu'elle  vous  garde  tresmal  la 
loyauté  qu'elle  vous  a  promise,  car  seurement 
ung  tel,  qu'il  lui  nomma,  tient  vostre  lieu  bien 
souvent.  »  Le  bon  président  ,  sçaichant  bien 
Testât  de  sa  femme,  lui  respondit  tresfierement  : 

«  Ha!  ribault,  je  sçay  bien  que  vous  mentez 
de  tout  ce  que  me  dictes!  Je  congnois  trop  ma 
femme  :  elle  n'est  pas  telle,  non.  Et  vous  ay  je 
nourry  si  longuement  pour  me  rapporter  une 
telle  bourde,  voire  de  celle  qui  tant  est  hon- 
neste,  bonne  et  loyale!  Et  vrayement,  vous  ne 
m'en  ferez  plus.  Dictes  que  je  vous  dois,  et  vous 
en  allez  bien  tost,  et  ne  vous  trouvez  jamais  de- 
vant moy,  si  chier  que  vous  aymez  vostre  vie.  » 
Le  povre  serviteur,  qui  cuidoit  faire  grant  plaisir 
à  son  maistre  de  son  advertance ,  dist  ce  qu'il 
devoit.  Le  président  lui  baille,  et  il  le  receut  et 
s'en  alla. 

Nostre  bon  président,  voyant  encores  de  plus 
en  plus  refreschir  la  desloyaulté  de  sa  femme, 
estoit  tant  mal  content  et  si  tresfort  troublé  que 
on  ne  pourroit  plus.  Si  ne  sçavoit  que  penser  ne 
imaginer  par  quelle  façon  il  s'en  pourroit  hon- 
nestement  deschargier.  Si  advisa,  comme  j'es- 
père» que  Dieu  le  voulut  ou  que  fortune  le  con- 
sentit, que  sa  femme  devoit  aller  à  unes  nopces 
assez  tost,  et  que,  si  ce  qu'il  pense  povoit  ad- 
venir, il  feroit  du  monde  le  mieulx  fortune.  Il 
vint  à  ung  varlet,  qui  la  garde  de  ses  chevaulx 
avoit,    et  aussi  d'une  belle   mulle  qu'il    avoit , 

et  lui  dist  :  «  Garde  bien  que  tu  ne  bailles 
à  boire  à  ma  mulle  de  nuyt  ne  de  jour,  tant 
que  je  le  te  diray;  et,  à  chascune  fois  que  tu 
luj  donneras  son  aveine,  si  lui  metz  parmy  une 
bonne  poignié  de  sel;  et  gardes  que  tu  n'en 
sonnes  mot!  —  Non  feray  je,  dist  le  varlet,  et 
si  feray  ce  que  vous  me  commandez.  » 

Quant  le  jour  des  nopces  de  la  cousine  de 
ma  dame  la  présidente  approucha,  elle  dist  au 
bon  président:  «  Monseigneur,  si  c'estoit  vostre 
plaisir,  je  me  trouveroye  voulentiers  aux  nopces 
de  ma  cousine,  qui  se  feront  dimenche  prou- 
chain,  en  ung  tel  lieu.  —  Vraiement,  m'amye, 
dist  il,  j'en  suis  tresbien  content;  allez.  Dieu 
vous  conduie  !  —  Je  vous  mercye.  Monseigneur, 
dist  elle,  mais  je  ne  sçay  bonnement  comment  y 
aller  :  je  n'y  menasse  point  voulentiers  mon 
chariot,  pour  le  tant  peu  que  je  y  ay  à  estre  ; 
vostre  haquenée  aussi  est  tant  desroyée  que,  par 
ma  foy,  je  n'oseroye  pas  bien  entreprendre  le 
chemin  sus  elle.  —  Et  bien,  m'amye,  si  prenez 
ma  mule;  elle  est  belle  beste  etsivabiendoulx, 
et  aussi  seure  du  pié  que  j'en  trouvasse  oncques 
point.  —  Et ,  par  ma  foy.  Monseigneur,  dit 
elle,  je  vous  en  mercye;  vous  estes  bon  mary.  » 

Le  jour  de  partir  vint,  et  s'apresterent  les 
serviteurs  de  ma  dame  la  présidente  et  ses  fem- 
mes qui  la  dévoient  servir  et  accompaignier;  pa- 
reillement vont  venir  à  cheval  deux  ou  trois  gor- 
gias  qui  la  dévoient  accompaignier,  qui  deman- 
dent se  ma  dame  est  preste,  et  elle  leur  fait 
sçavoir  qu'elle  viendra  maintenant.  Elle  fut  preste 
et  vint  en  bas,  et  lui  fut  amenée  la  belle  mulle 
au  montouer,  qui  n'avoit  beu  de  huit  jours;  si 
enraigeoit  de  soif,  tant  avoit  mengié  de  sel. 
Quant  elle  fut  montée,  les  gorgias  se  misdrent 
devant  elle ,  qui  faisoient  fringuier  leurs  che- 
vaulx,  et  estoit  raige  qu'ilz  sailloient  bien  et 
hault.  Et  se  pourroit  bien  faire  que  aucuns  de 
la  compaignie  sçavoient  bien  que  ma  dame  sçavoit 
faire. 

En  la  compaignie  de  ces  gentilz  gorgias,  avec- 
ques  ses  femmes  et  ses  serviteurs,  passa  ma  dame 
la  présidente  par  la  ville,  et  se  vint  trouver  aux 
champs  ;  et  tant  alla  qu'elle  vint  arriver  en  ung 
tresmauvais  destroit ,  auprès  du  quel  passe  la 
grosse  rivière  du  Rosne ,  qui  en  cest  endroit  est 
tant  roide  que  merveilles.  Et,  comme  ceste 
mule,  qui  n'avoit  beu  de  huit  jours,  apperceut 
la  rivière,  courant  sans  demander  pont  ne  pas- 

saige,  elle,  de  plain  vol,  saillit  dedans  à  tout  sa 
charge,  qui  estoit  du  précieux  corps  de  ma  dame. 
Ceulx  qui  le  virent  la  regardèrent  tresbien  ;  mais 
aultre  secours  ne  lui  firent,  car  aussi  il  n'estoit 
pas  en  eulx.  Si  fut  ma  dame  noyée;  dont  ce 
fut  grant  dommaige.  Et  la  mule,  quant  elle  eut 
'  beu  son  saoul,  naigea  tant  par  le  Rosne  qu'elle 
trouva  l'issue  et  saillit  dehors. 

La  compaignie  fut  beaucoup  troublée,  qui  a 
perdu  ma  dame;  si  s'en  retourna  à  la  ville.  Et 
vint  l'ung  des  serviteurs  de  monseigneur  le  pré- 
sident le  trouver  en  sa  chambre,  qui  n'attendoit 
autre  chose  que  les  nouvelles,  qui  lui  va  dire 
tout  pleurant  la  piteuse  adventure  de  ma  dame 
sa  maistresse.  Le  bon  président,  plus  joyeux  en 
cueur  que  oncques  fut ,  se  monstra  tresdesplai- 
sant,  et,  de  fait,  se  laissa  cheoir  à  terre  du  hault 
de  lui ,  menant  trespiteux  deul  ,  en  regretant 
sa  bonne  femme.  Il  mauldissoit  sa  mule,  les 
belles  nopcesqui  firent  sa  femme  partir  ce  jour: 
«  Et  Dieu,  dit  il,  ce  vous  est  grant  reprouche, 
qui  estes  tant  de  gens  et  n'avez  sceu  rescourre 
la  povre  femme  qui  tant  vous  aymoit  ;  vous  estes 
lasches  et  meschans,  et  l'avez  bien  monstre.  » 
Le  serviteur  et  les  aultres  aussi  s'excusèrent  le 

moins  mal  qu'ilz  sceurent,  et  laissèrent  monsei- 
gneur le  président,  qui  loua  Dieu  à  joinctes 
mains  de  ce  qu'il  est  si  honnestement  quitte  de 
sa  femme. 

Quant  point  fut  il,  lui  fist  faire  ses  funé- 
railles comme  il  appartenoit;  mais  croyez,  com- 
bien qu'il  fust  encores  en  aage,  il  n'eust  garde 
de  soy  rebouter  en  mariage,  craignant  le  dan- 
gier  où  tant  avoit  esté. 


LA    XLVIII*^    NOUVELLE 


PAR    MONSEIGNEUR    DE    LA    ROCHE 


NG  gentil  compaignon  devint  amou- 
reux d'une  jeune  damoiselle,  qui 
naguères  s'estoit  mariée;  et,  le 
moins  mal  qu'il  sceut ,  après  qu'il 
eut  trouvé  façon  d'avoir  vers  elle  accointance,il 
luy  compta  son  cas.  Et,  au  rapport  qu'il  fîst,  il 
estoit  fort  malade  ;  et,  à  la  vérité  dire  aussi,  es- 
toit  il  bien  picqué.  Elle  fut  si  doulce  et  gra- 
cieuse, qu'elle  lui  bailla  bonne  audience,  et, 
pour  la  première  fois,  il  se  partit  trescontent  de 
la  response  qu'il  eut.  S'il  estoit  bien  féru  aupa- 
ravant, encores  fut  il  plus  touchié  au  vif  quant 
il  eut  dit  son  fait  :  si  ne  dormoit  ne  nuyt  ne 
jour,  de  force  de  penser  à  sa  dame,  et  de  trou- 

ver  la  façon  et  manière  de  parvenir  à  sa  grâce. 
Il  retourna  à  sa  queste  quant  il  vit  son  point;  et 
Dieu  sçait,  s'il  avoit  bien  parlé  la  première  fois, 
que  encores  fist  il  mieulx  son  parsonnaige  à  la 
deuxiesme,  et  si  trouva,  de  son  heur,  sa  dame 
assez  encline  à  passer  sa  requeste,  dont  il  ne  fut 
pas  moyennement  joyeux.  Et,  pource  qu'il  n'a- 
voit  pas  tousjours  le  temps  ne  le  loisir  de  soy 
tenir  vers  elle,  il  dist  à  ceste  fois  la  bonne  vou- 
lenté  qu'il  avoit  de  lui  faire  service  et  en  quelle 
façon.  Il  fut  mercié  de  celle  qui  estoit  tant  gra- 
cieuse qu'on  ne  pourroit  plus.  Brief,  il  trouva 
en  elle  tant  de  courtoisie  en  maintien  et  parler 
qu'il  n'en  sceut  plus  demander;  si  se  cuida  ad- 
vancer  de  la  baiser,  mais  il  en  fut  refusé  de  tous 
pointz;  mesmes,  quant  vint  au  partir,  il  n'en 
peut  oncques  finer,  dont  il  estoit  tresesbahy. 

Et,  quant  il  fut  dehors  de  chez  elle,  il  se 
doubta  beaucoup  de  non  point  parvenir  à  son 
intencion,  veu  qu'il  ne  povoit  obtenir  d'elle  ung 
seul  baiser.  Il  se  conforte,  d'aultre  cousté,  des 
gracieuses  paroles  qu'il  avoit  eues  au  dire  adieu, 
et  de  l'espoir  qu'elle  luy  avoit  baillié.  Il  revint, 
comme  les  autres  fois,  de  rechief  à  sa  queste; 
et,  pour  abregier,  tant  y  alla  et  tant  y  vint  qu'il 

eut  heure  assignée  de  dire  le  surplus  à  sa  dame, 
à  part,  de  ce  qu'il  ne  vouldroit  desclairer,  sinon 
entre  eulx  deux.  Et,  pour  ce  que  temps  estoit, 
il  print  congié  d'elle,  si  l'embrassa  bien  doulce- 
ment  et  la  voulut  baiser;  elle  s'en  défend  très- 
bien,  etluy  dist  assez  rudement  :  «  Ostez,  ostez, 
laissez  moy,  je  n'ay  cure  d'estre  baisée  1  »  Il 
s'excusa  le  plus  gracieusement  que  oncques 
sceut,  et,  sur  ce,  se  partit:  «  Et  qu'est  ce  cj? 
dist  il  en  soy  mesmes  :  jamais  je  ne  veis  ceste 
manière  en  femme;  elle  me  fait  la  meilleure 
chiere  du  monde,  et  si  m'a  desja  accordé  tout 
ce  que  je  luy  ay  osé  requerre  ;  mais  encores 
n'ay  je  peu  fîner  d'ung  povre  baisier.  » 

Quant  il  fut  heure,  il  vint  où  sa  dame  lui 
avoit  dist,  et  fist  ce  pour  quoy  il  y  vint  tout  à 
son  beau  loisir,  car  il  coucha  entre  ses  bras  toute 
la  belle  nuyt,  et  fist  tout  ce  qu'il  voulut,  ex- 
cepté seulement  le  baiser,  pour  laquelle  cause  il 
s'esmerveilloit  moult  en  soy  mesmes.  «  Etjen'en- 
tens  point  ceste  manière  de  faire,  disoit  il  en  son 
par  dedans;  ceste  femme  veult  bien  que  je 
couche  avecques  elle  et  faire  tout  ce  qu'il  me 
plaist;  mais  du  baiser,  je  n'en  fineroye  non  plus 
que  de  la  vraye  Croix?  Par  la  mort  bieu,  je  ne 

sçay  entendre  cecy,   il   faut  qu'il   y  ait  aucun 
mistere;  il  est  force  que  je  le  sçaiche.  » 

Ung  jour  entre  les  autres,  qu'il  estoit  avec- 
ques  sa  dame  à  goguettes,  et  qu'ilz  estoient 
beaucoup  de  hait  tous  deux,  il  lui  dist  :  «  M'a- 
mye,  je  vous  requiers,  dictes  moy  qui  vous  meut 
de  me  tenir  si  grant  rigueur  quant  je  vous  vueil 
baiser?  Vous  m'avez baillié  la  joyssance  de  vostre 
gracieux  et  beau  corps  tout  entièrement ,  et 
d'ung  petit  baiser  vous  me  faictes  le  reffuz?  — 
Mon  amy,  dist  elle,  vous  dictes  vray;  le  baisier 
vous  ay  je  voirement  reffusé,  et  ne  vous  y  atten- 
dez point,  vous  n'en  finerez  jamais;  et  la  raison 
y  est  bonne  :  si  vous  la  diray.  Il  est  vray,  quant 
j'espousay  mon  mary,  que  je  lui  promis  de  la 
bouche  tant  seulement  beaucoup  de  moult  belles 
choses.  Et,  pour  ce  que  ma~^bouche  est  celle  qui 
lui  a  promis  de  lui  estre  bonne  et  loyale,  je  suis 
celle  qui  l'y  vueil  entretenir;  et  ne  souffreroye, 
pour  mourir,  qu'autre  de  lui  y  touchast;  elle 
est  sienne,  et  à  nul  autre;  et  ne  vous  attendez 
de  riens  y  avoir.  Mais  mon  derrière  ne  lui  a 
rien  promis  ne  juré;  faictes  de  lui  et  du  surplus 
de  moy,  ma  bouche  hors,  ce  qu'il  vous  plaira; 
je  le  vous  abandonne.  »  L'autre  commença  à  rire 

tresfort,  et  dist  :  «  M'amje ,  je  vous  mercye, 
vous  dictes  tresbien,  et  si  vous  sçay  grant  gré 
que  vous  avez  la  franchise  de  bien  garder  vostre 
promesse.  —  Ja  Dieu  ne  vueille,  dist  elle,  que 
je  lui  face  faulte  !  » 

En  la  façon  qu'avez  ouy  fut  ceste  femme  ob- 
stinée :  le  mary  avoit  la  bouche  seulement ,  et 
son  amy  le  surplus;  et,  se  d'adventure  le  mary 
se  servoit  aucunes  fois  des  autres  membres,  ce 
n'estoit  que  par  manière  d'emprunt,  car  ilz  es- 
toient  à  son  amy,  par  le  don  d'elle.  Mais  il  avoit 
cest  advantaige  que  sa  femme  estoit  contente 
qu'il  en  prensist  sur  ce  qu'elle  avoit  donné;  mais, 
pour  riens,  n'eust  souffert  que  l'amy  eust  jouy 
de  ce  qu'à  son  mary  avoit  donné. 


LA  XLIX«   NOUVELLE 


PAR     PIERRE     DAVID 


i'ay  tresbien  sceu  que  nagueres,  en 
la  ville  d'Arras,  avoit  ung  bon  mar- 
i chant,  auquel  il  mescheust  d'avoir 
femme  espousée  qui  n'estoit  pas 
des  meilleures  du  monde  ;  car  elle  ne  tenoit 
serre  qu'elle  peut  veoir  son  coup  et  qu'elle 
trouvast  à  qui,  non  plus  que  une  vieille  arba- 
lestre.  Ce  bon  marchant  se  donna  garde  du 
gouvernement  de  sa  femme  ;  il  en  fut  aussi  ad- 
verty  par  aucuns  ses  plus  privez  amis  et  voi- 
sins. Si  se  bouta  en  une  grant  frénésie  et  bien 
parfonde  melencolie,  dont  il  ne  valut  pas 
mieulx.  Puis,  s'advisa  qu'il  esprouveroit  s'il 
sçavoit  par  aucune  bonne  façon  se  nullement  il 

pourroit  veoir  ce  qu'il  sçait  que  bien  peu  lui 
plaira  ;  c'estoit  de  veoir  venir  en  son  hostel  et  en 
son  domicilie,  devers  sa  femme,  ung  ou  plu- 
sieurs de  ceulx  que  on  dit  qui  sont  ses  lieute- 
nans. 

Nostre  marchant  faignit  ung  jour  d'aller  de- 
hors, et  s'embuscha  en  une  chambre  de  son 
hostel,  dont  lui  seul  avoit  la  clef.  Et  veoit  de 
ladicte  chambre  sus  la  rue  et  sus  la  court,  et, 
par  aucuns  secretz  pertuis  et  plusieurs  trilles 
regardoit  en  plusieurs  aultres  lieux  et  chambres 
de  leans.  Tantost  que  la  bonne  femme  pensa 
que  son  mary  estoit  dehors,  elle  fîst  prestement 
sçavoir  à  ung  de  ses  amis  qu'il  venist  vers  elle  ; 
et  il  y  obeyt  comme  il  devoit,  car  il  suivit  pié  à 
pié  la  meschine  qui  l'estoit  allé  quérir.  Le  mary, 
qui,  comme  dit  est,  qui  estoit  cachié  en  sa  cham- 
bre, vit  tresbien  entrer  celui  qui  venoit  tenir 
son  lieu  ;  mais  il  ne  dist  mot,  car  il  veult  veoir 
plus  avant,  s'il  peut.  Quant  l'amoureux  fut 
leans,  la  dame  le  mena  par  la  main,  tout  devi- 
sant en  sa  chambre,  et  serra  l'huys  ;  et  se  com- 
mencèrent à  baiser  et  à  accoler,  et  faire  la  plus 
grant  chiere  de  jamais;  et  la  bonne  damoiselle 
de  despouiller  sa  robe,  et  soy  mettre  en  cotte 

simple  ;  et  bon  compaignon  de  la  prendre  à  bons 
bras  de  corps  et  faire  ce  pour  quoy  il  estoit 
venu.  Et  tout  ce  veoit  à  l'œil  le  povre  mary, 
par  une  petite  treille  ;  pensez  s'il  estoit  à  son 
aise  ;  mesmes  il  estoit  si  prés  d'eulx  qu'il  enten- 
doit  pleinement  tout  ce  qu'ilz  disoient. 

Quant  les  armes  d'entre  la  bonne  femme  et 
son  serviteur  furent  achevées,  ilz  se  misdrent 
sus  une  couche  qui  estoit  en  la  chambre,  et  se 
commencent  à  deviser  de  plusieurs  choses.  Et 
comme  le  serviteur  regardoit  sa  dame,  qui  tant 
belle  estoit  que  merveilles,  il  la  commence  à 
rebaiser,  et  dist,  en  cela  faisant:  «  M'amie,  à 
qui  est  ceste  belle  bouche  ?  —  C'est  à  vous, 
mon  amy,  dit  elle.  —  Et  je  vous  en  mercye, 
dit  il.  Et  ces  beaulx  yeulx  ?  —  A  vous  aussi, 
dit  elle.  —  Et  ce  beau  tetin  qui  est  si  bien 
troussé,  n'est  il  pas  de  mon  compte?  dit  il. 
—  Ouy,  par  ma  foy,  mon  amy,  dit  elle,  et  non 
à  autre.  »  Il  met  après  la  main  au  ventre  et  à 
son  devant,  où  il  n'y  avoit  que  redire  ;  si  lui 
demanda  :  «  A  qui  est  cecy,  m'amie  ?  —  Il  ne 
le  fault  ja  demander,  dit  elle  ;  on  sçait  bien 
que  tout  est  vostre.  »  Il  vint  après  getter  la 
main  sur  le  gros  derrière  d'elle,  et  lui  demanda. 

en  soubriant  :  «  A  qui  est  cecy?  —  Il  est  à  mon 
mary,  dit  elle  ;  c'est  sa  part,  mais  tout  le  de- 
mourant  est  vostre.  —  Et  vraiement,  dit  il,  je 
vous  en  remercie  beaucoup.  Je  ne  me  dois  pas 
plaindre,  vous  m'avez  tresbien  party;  et  aussi, 
d'autre  costé,  par  ma  foy,  pensez  que  je  suis 
tout  entier  vostre.  —  Je  le  sçay  bien  »,  dit 
elle. 

Et,  après  ces  beaux  dons  et  offres  qu'ilz  firent 
Tung  à  l'aultre,  ilz  recommencèrent  leurs  armes 
de  plus  belle.  Et,  ce  fait,  le  gentil  serviteur  par- 
tit de  leans,  et  le  povre  mary,  qui  tout  avoit  veu 
et  ouy,  tant  courroucé  qu'il  n'en  povoit  plus, 
enraigeoit  tout  vif  ;  toutesfoys ,  pour  mieulx 
faire,  il  avala  ceste  première,  et,  à  lendemain, 
fîst  tresbien  son  personnaige,  faisant  semblant 
qu'il  venoit  de  dehors. 

Et,  quant  vint  sur  le  point  du  disner,  il  dist 
à  sa  femme,  qu'il  vouloit  avoir  dimanche  prou- 
chain  son  père,  sa  mère,  telz  et  telz  de  ses  pa- 
rens  et  cousins,  et  qu'elle  face  garnison  de  vi- 
vres, et  qu'ilz  soient  bien  aises  à  ce  jour.  Elle 
se  chargea  de  ce  faire,  et  lui  de  les  inviter. 

Ce  dimanche  vint,  et  le  disner  fut  prest,  et 
tous  ceulx  qui  mandez  y  furent  comparurent,  et 

print  chascun  place  comme  leur  hoste  l'ordonnoit, 
qui  estoit  debout,  et  sa  femme  aussi,  lesquelz 
servirent  le  premier  mez.  Quant  le  premier  mez 
fut  assis,  l'hoste,  quiavoit  secrètement  fait  faire 
une  robe  pour  sa  femme  de  gros  bureau  de 
gris,  et,  à  l'endroit  du  derrière,  avoit  fait  mettre 
une  bonne  pièce  d'escarlate,  en  manière  d'ung 
tasseau,  si  dist  à  sa  femme  :  «  Venez  jusques  en 
la  chambre  !  »  Il  se  met  devant,  et  elle  le  suit. 
Quant  ilz  y  furent,  il  lui  fist  despouiller  sa 
robe  et  va  prendre  celle  du  bureau  dessusdict 
et  lui  dist  :  «  Or  vestez  ceste  robe  ?  »  Elle  la 
regarde  et  veoit  qu'elle  est  de  gros  bureau  ;  si 
en  est  toute  esbahye,  et  ne  sçait  penser  qu'il 
fault  à  son  mary,  ne  pourquoy  il  la  veult  ainsi 
habiller  :  «  Et  à  quel  propos  me  voulez  vous 
ainsi  housser?  dit  elle.  —  Ne  vous  chaille,  dit 
il,  je  vueil  que  la  vestez.  — Ma  foy,  dit  elle, 
je  n'en  tiens  compte,  je  ne  la  vestiray  jamais. 
Faictes  vous  du  fol?  Vous  voulez  bien  faire  far- 
cer  les  gens  de  vous  et  de  moy  encores  devant 
tant  de  monde?  —  Il  n'y  a  ne  fol  ne  saige,  dit 
il  ;  vous  la  vestirez.  —  Au  moins,  dit  elle,  que 
je  sçaiche  pourquoy  vous  le  faictes.  —  Vous  le 
sçaurez  cy  après.  » 

Pour  abregier,  force  fut  qu'elle  endossast 
ceste  robe,  qui  estoit  bien  estrange  à  regarder. 
Et  en  ce  point  fut  amenée  à  la  table,  oii  la 
plus  part  de  ses  parens  et  amjs  estoient.  Mais 
pensez  qu'ilz  furent  bien  esbahys  de  la  veoir 
ainsi  habillée  ;  et  croyez  qu'elle  estoit  bien  hon- 
teuse, et,  se  la  force  eust  esté  sienne,  elle  ne 
feust  pas  là  venue.  Droit  là  avoit  assez  qui  de- 
mandojent  que  signifioit  cest  habillement  ?  Et  le 
mary  respondit  qu'ilz  pensassent  tous  de  faire 
bonne  chiere,  et  que  après  disner  ilz  le  sçau- 
royent.  Mais  vous  devez  sçavoir  que  la  povre 
femme,  houssée  du  bureau,  ne  mangea  chose 
qui  bien  lui  fist;  et  lui  jugeoit  le  cueur  que  le 
mistere  de  sa  housseure  lui  feroit  ennuy.  Et 
encores  eust  elle  esté  trop  plus  troublée  s'elle 
eust  sceu  du  tasseau  d'escarlate  ;  mais  nenny. 

Le  disner  se  passa,  et  fut  la  table  ostée,  les 
grâces  dictes,  et  tout  chascun  debout.  Lors  le 
mary  se  met  avant  et  commence  à  dire  :  «  Vous 
telz  et  telz,  qui  cy  estes,  s'il  vous  plaist,  je  vous 
diray  en  brief  la  cause  pourquoy  je  vous  ay  icy 
assemblez,  et  pourquoy  j'ay  vestu  ma  femme 
de  cest  habillement.  Il  est  vray  que  ja  pieça  j'ay 
esté  adverty  que  vostre  parente,  qui  cy  est,  me 

gardoit  tresmal  la  loyauté  qu'elle  me  promist 
en  la  main  du  prestre  ;  toutesfoys,  quelque 
chose  que  l'on  m'ait  dit,  je  ne  l'ay  pas  creu  de 
legier,  mais  moy  mesmes  l'ay  voulu  esprouver  ; 
et  qu'il  soit  vray,  il  n'y  a  que  six  jours  que  je 
faigny  d'aller  dehors,  et  m'embuschay  en  ma 
chambre  là  hault.  Je  n'y  euz  gueres  esté  que 
vecy  venir  ung  tel,  que  ma  femme  mena  tantost 
en  sa  chambre,  où  ilz  firent  ce  que  mieux  leur 
pleust.  Entre  les  aultres  devises,  l'homme  lui 
demanda,  de  sa  bouche,  de  ses  yeulx,  de  ses 
mains,  de  son  tetin,  de  son  ventre,  de  son  de- 
vant et  de  ses  cuisses,  à  qui  tout  ce  baigaige 
estoit.  Et  elle  respondit  :  A  vous,  mon  amy.  Et 
quant  vint  à  son  derrière,  il  lui  dist  :  Et  à  qui 
est.cecy,  m'amie?  —  A  mon  mary  !  dit  elle. 
Lors,  pource  que  je  l'ay  trouvée  telle,  je  l'ay 
ainsi  habillée  ;  elle  a  dit  que  d'elle  il  n'y  a  mien 
que  le  derrière  ;  si  l'ay  houssée  comme  il  appar- 
tient à  mon  estât;  le  demourant  ay  je  housse  de 
vesture  qui  est  deue  à  femme  desloyale  et 
deshonnourée,  car  elle  est  telle  :  pour  ce,  je  la 
vous  rends.  » 

La  compaignie   fut  bien    esbahye   d'ouyr  ce 
propos,  et  la  povre  femme  bien  honteuse.  Mais 

toutesfoys,  quoy  que  fust,  oncques  puis  avec 
son  mary  ne  se  trouva,  ains  deshonnourée  et  re- 
prouchée  entre  ses  amis  depuis  demoura. 


LA   L«  NOUVELLE 


PAR   ANTHOINE  DE   LA  SALLE 


OMME  jeunes  gens  se  mettent  vou- 
>  lentiers  à  vojagier,  et  prennent 
I  plaisir  à  veoir  et  chercher  les  ad- 
^^^^^^^ventures  du  monde,  il  y  eut  na- 
gueres  au  païs  de  Lannois  ung  fils  de  laboureur, 
qui  fut,  depuis  l'aage  de  dix  ans  jusques  à  l'aage 
de  vingt  et  six,  tousjours  hors  du  païs;  et,  de- 
puis son  partement  jusques  à  son  retour,  oncques 
son  père  ne  sa  mère  n'en  eurent  une  seule  nou- 
velle :  si  pensèrent  plusieurs  fois  qu'il  fust  mort. 
Il  revint  toutesfoys,  et  Dieu  sçait  la  joye  qui  fut 
en  l'ostel ,   et  comment  il  fut  festoyé  à  son  re- 


y  O  C I  N  QJJ  ANTIEME     NOUVELLE 

tour  de  tant  peu  de  biens  que  Dieu  leur  avoit 
donné.  Mais  qui  le  vit  voulentiers  et  en  fîst 
grant  feste,  ce  fut  sa  grant  mère,  la  mère  de 
son  père,  qui  lui  faisoit  plus  grant  chiere  et  es- 
toit  la  plus  joyeuse  de  son  retour  que  nul  des 
autres.  Elle  le  baisa  plus  de  cinquante  fois,  et 
ne  cessoit  de  louer  Dieu  qui  leur  avoit  rendu 
leur  beau  fîlz,  et  retourné  en  si  beau  point. 

Après  ceste  grande  chiere ,  l'heure  vint  de 
dormir;  mais  il  n'y  avoit  à  l'ostel  que  deux  litz  : 
l'ung  estoit  pour  le  père  et  la  mère  ,  et  l'autre 
pour  la  grant  mère.  Si  fut  ordonné  que  leurdit 
fîlz  coucheroit  avec  sa  grant  mère,  dont  elle  fut 
bien  joyeuse;  mais  il  s'en  feust  bien  passé,  com.- 
bien  que  pour  obéir  il  fut  content  de  prendre 
la  patience  pour  ceste  nuyt.  Comme  il  estoit 
couchié  avec  sa  taye,  ne  sçay  de  quoy  il  lui 
souvint,  car  il  monta  dessus  :  «  Et  que  veulx  tu 
faire?  dit  elle.  —  Ne  vous  chaille ,  dit  il,  ne 
dites  mot!  »  Quant  elle  vit  qu'il  vouloit  besoin- 
gner  à  bon  escient ,  elle  commence  de  crier  tant 
qu'elle  peut  après  son  fîlz,  qui  dormoit  en  la 
chambre  au  plus  prés;  si  se  leva  de  son  lit  et  s'en 
alla  plaindre  à  lui  de  son  fîlz,  en  pleurant  ten- 
drement. 

Quant  l'autre  ouyt  la  plaincte  de  sa  mère  et 
la  inhumanité  de  son  filz,  il  se  leva  sur  piez, 
trescourroucé  et  mal  meu,  et  dist  qu'il  l'occira. 
Le  filz  ouyt  ceste  menace  et  sault  sus,  et  s'en- 
fuyt  par  derrière.  Son  père  le  suyt ,  mais  c'est 
pour  néant  :  il  n'estoit  pas  si  legier  du  pié;  il 
vit  qu'il  perdoit  sa  peine;  si  revint  à  l'ostel,  et 
trouva  sa  mère  lamentant  à  cause  de  l'offense 
que  son  filz  luy  avoit  faicte  :  «  Ne  vous 
chaille,  ma  mère,  dist  il,  je  vous  en  vengeray 
bien.  » 

Ne  sçay  quans  jours  après,  ce  père  vint  trou- 
ver son  filz,  qui  jouoit  à  la  paulme;  et  tantost 
qu'il  le  vit,  il  tira  bonne  dague,  et  marche  vers 
lui  et  l'en  cuida  ferir.  Le  fils  se  destourna,  et 
son  père  fut  tenu.  Aucuns  qui  là  estoyent  sceu- 
rent  bien  que  c'estoit  le  père  et  le  filz.  «  Fy, 
dist  l'ung  au  filz,  et  viens  çà  ;  que  as  tu  meffait 
à  ton  père,  qui  te  veult  tuer  ?  —  Ma  foy,  dist  il, 
rien.  Il  a  le  plus  grant  tort  de  jamais  :  il  me 
veult  tout  le  mal  du  monde,  pour  une  povre  fois 
que  j'ay  voulu  ronciner  sa  mère,  et  il  a  bien  ron- 
ciné  la  mienne  plus  de  cinq  cens  fois,  et  je  n'en 
parlay  oncques  un  seul  mot.  » 

Tous  ceulx  qui  ouyrent  ceste  response  com- 

mencerent  à  rire  de  grant  cueur.  Si  s'emploierent 
à  ceste  occasion  d'y  mettre  paix,  et  fut  tout 
pardonné  d'ung  cousté  et  d'autre. 


FIN    DE    LA    CINQUIEME    DIZAINE, 

LA   LI     NOUVELLE 


Paris,  n'a  gueres,  vivoit  une  femme 
qui  fut  mariée  à  ung  bon  simple 
homme,  qui  tout  son  temps  fut  de 
noz  amis,  si  tresbien  qu'on  ne  pour- 
roit  plus.  Geste  femme,  qui  belle  et  gente  et  gra- 
cieuse estoit  ou  temps  qu'elle  fut  neufve,  pource 
qu'elle  avoit  l'œil  au  vent ,  fut  requise  d'amours 
de  plusieurs  gens.  Et,  pour  la  grant  courtoisie 
que  nature  n'avoit  pas  oublié  en  elle,  elle  passa 
legierement  les  requestes  de  ceulx  qui  mieulx 
lui  pleurent.  Et  eut  en  son  temps,  tant  d'eulx 
comme  de  son  mary,  XII  ou  XIIII  enfans.  Ad- 

vint  qu'elle  fut  malade  et  ou  lit  de  la  mort  acou- 
chée  ;  si  eut  tant  de  grâce  qu'elle  eut  temps  et 
loisir  de  soy  confesser,  penser  de  ses  péchiez  et 
disposer  de  sa  conscience.  Elle  véoit,  durant  sa 
maladie,  ses  enfans  troter  devant  elle,  qui  lui 
bailloient  au  cœur  tresgrant  regret  de  les  laisser. 
Si  se  pensa  que  elle  feroit  mal  de  laisser  son 
mary  chargié  de  la  pluspart ,  car  il  n'en  estoit 
pas  le  père,  combien  qu'il  le  cuidast,  et  la  tenoit 
aussi  bonne  femme  que  nulle  de  Paris. 

Elle  fîst  tant ,  par  le  moyen  d'une  femme  qui 
la  gardoit,  que  vers  elle  vindrent  deux  hommes 
qui  ou  temps  passé  l'avoient  en  amours  tresbien 
servie,  et  vindrent  de  si  bonne  heure  que  son  mary 
estoit  en  la  ville  allé  devers  les  médecins  et  appoti- 
caires,  pour  avoir  aucun  bon  remède  pour  elle 
et  pour  sa  santé.  Quant  elle  vit  ces  deux  hom- 
mes, elle  fîst  tantost  venir  devant  elle  tous  ses 
enfans.  Si  commença  à  dire  :  «  Vous ,  ung  tel , 
vous  sçavez  ce  qui  a  esté  entre  vous  et  moy  ou 
temps  passé,  et  dont  il  me  desplaist  à  ceste  heure 
amèrement?  Et ,  se  ce  n'est  la  miséricorde  de 
nostre  Seigneur  à  qui  je  me  recommande,  il  me 
sera  en  l'autre  monde  bien  chèrement  vendu  ; 
toutesfoys,  j'ay  fait  une  folie,  je  le  congnois  ; 

mais  de  faire  la  seconde,  ce  seroit  trop  mal  fait. 
Vecy  telzet  telz  de  mes  enfans;  ils  sont  vostres, 
et  mon  mary  cuide  à  la  vérité  qu'ils  soyent  siens. 
Si  feroie  conscience  de  les  laisser  en  sa  charge  ; 
pourquoy  je  vous  prie,  tant  que  je  puis,  que 
après  ma  mort ,  qui  sera  briefve ,  que  vous  les 
prenez  avec  vous  et  les  entretenez,  nourissez  et 
eslevez,  et  en  faictes  comme  bon  père  doit  faire, 
car  ilz  sont  vostres.  »  Pareillement  dist  à  l'autre, 
et  lui  monstroit  ses  autres  enfans  :  «  Telz  et 
telz  sont  à  vous,  je  vous  en  asseure;  si  les  vous 
recommande,  en  vous  priant  que  vous  en  ac- 
quittez ;  et,  se  ainsi  le  me  voulez  promettre,  je 
mourray  plus  aise.  » 

Et  comme  elle  faisoit  ce  partaige,  son  mary 
va  venir  à  l'ostel  et  fut  apperceu  par  un  petit  de 
ses  filz,  qui  n'avoit  environ  que  cinq  ou  six  ans, 
qui  vistement  descendit  en  bas  encontre  lui  ef- 
fréement,  et  se  hasta  tant  de  dévaler  la  montée 
qu'il  estoit  prés  hors  de  alaine.  Et  comme  il  vit 
son  père,  à  quelque  meschief  que  ce  fut ,  il 
dit  :  «  Helas,  mon  père,  advancez  vous  tost, 
pour  Dieu  !  —  Quelle  chose  y  a  il  de  nouveau  ? 
dit  le  père  :  ta  mère  est  elle  morte?  —  Nenny, 
nenny,  dist  l'enfant ,  mais  advancez  vous  d'aller 

en  hault,  ou  il  ne  vous  demeurera  ung  seul  en- 
fant. Hz  sont  venuz  vers  ma  mère  deux  hommes, 
mais  elle  leur  donne  tous  mes  frères  ;  se  vous  n'y 
allez  bien  tost,  elle  donnera  tout.  »  Le  bon 
homme  ne  sçait  que  son  fîlz  veult  dire;  si  monta 
en  hault  et  trouva  sa  femme,  sa  garde  et  deux 
de  ses  voisins  et  ses  enfans  ;  si  demanda  que  si- 
gnifie ce  que  ung  tel  de  ses  filz  luy  a  dist?  «  Vous 
le  sçaurez  cy  après  !  »  dit  elle.  Il  n'en  enquist 
plus  pour  l'heure,  car  il  ne  se  doubta  de  rien. 

Ses  voisins  s'en  allèrent  et  commandèrent  la 
malade  à  Dieu  ,  et  lui  promirent  de  faire  ce 
qu'elle  leur  avoit  requis,  dont  elle  les  re- 
mercia. 

Comme  elle  approuchast  le  pas  de  la  mort, 
elle  cria  mercy  à  son  mary,  et  luy  dist  la  faulte 
qu'elle  lui  a  faicte  durant  qu'elle  a  esté  allée 
avec  lui,  comment  telz  et  telz  de  ses  enfans  es- 
taient à  tel,  et  telz  et  telz  à  ung  tel,  c'est  assa- 
voir ceulx  dont  dessus  est  touchié,  et  que  après 
sa  mort  ilz  les  prendront  et  n'en  aura  jamais 
charge.  Il  fut  bien  esbahy  d'ouyr  ceste  nouvelle; 
neantmoins  il  lui  pardonna  tout,  et  puis  elle 
mourut;  et  il  envoya  ses  enfans  à  ceux  qu'elle 
avoit  ordonné,   qui  les  retindrent.   Et,  par  ce 

point,  il  fut  quitte  de  sa  femme  et  de  ses  enfans; 
et  si  eut  beaucoup  moins  de  regret  de  la  perte 
de  sa  femme  que  de  celle  de  ses  enfans. 


LA   LIP  NOUVELLE 


[ON  SEIGNEUR     DE     LA     ROCHE 


'a  gueres  que  ung  grant  gentil 
homme,  saige  ,  prudent  et  beau- 
coup vertueux,  comme  il  estoit  au 
lit  de  la  mort,  et  eust  fait  ses  or- 
donnances et  disposé  de  sa  conscience  au  mieulx 
qu'il  peut ,  il  appella  ung  seul  filz  qu'il  avoit , 
auquel  il  laissoit  foison  de  biens  temporelz.  Et , 
après  qu'il  lui  eut  recommandé  son  ame,  celle 
de  sa  mère,  qui  nagueres  avoit  terminé  sa  vie 
par  mort,  et  généralement  tout  le  colliege  de 
purgatoire,  il  advisa  trois  choses  pour  la  der- 
nière doctrine  que  jamais  lui  vouloit  bailler,  en 
disant  :  «  Mon  treschier  filz,  je  vous  advertiz 
que  jamais  vous  ne  hantez  tant  en  l'ostel  de 

vostre  voisin  que  l'on  vous  y  serve  de  pain  bis  ; 
secondement,  je  vous  enjointz  que  vous  gardez 
de  jamais  courir  vostre  cheval  en  la  valée;  tier- 
cement,  que  vous  ne  prenez  jamais  femme  d'es- 
trange  nacion.  Or  vous  souviengne  de  ces  trois 
pointz,  et  je  ne  doubte  point  que  bien  ne  vous 
en  vienne.  Mais,  se  vous  faictes  le  contraire, 
soyez  seur  que  vous  trouverez  que  la  doctrine 
de  vostre  père  vous  vaulsit  mieulx  avoir  tenue.  » 
Le  bon  filz  mercia  son  père  de  son  bon  adver- 
tissement,  et  lui  promist  escripre  ses  enseigne- 
mens  au  plus  parfont  de  son  cueur,  et  les  mettre 
si  tresbien  en  son  entendement  et  en  sa  mé- 
moire que  jamais  n'yra  au  contraire.  Tantost 
après,  son  père  mourut,  et  furent  faictes  ses  fu- 
nérailles comme  à  son  estât  et  à  homme  de  tel 
lieu  qu'il  estoit  appartenoit,  car  son  fîlz  s'en 
voulut  bien  acquitter ,  comme  celui  qui  bien 
avoit  de  quoy. 

Ung  certain  temps  après ,  comme  on  prend 
accointance  plus  en  ung  lieu  que  en  ung  autre, 
ce  bon  gentil  homme ,  qui  estoit  orphelin  de 
père  et  de  mère  et  à  marier,  et  ne  sçavoit  que 
c'estoit  de  mesnaige,  s'accointa  d'ung  voisin  qu'il 
avoit ,  et,  de  fait,  la  plus  part  de  ses  jours  beu- 

voit  et  mengeoit  leans.  Son  voisin ,  qui  marié 
estoit ,  et  avoit  une  tresbelle  femme,  se  bouta 
en  la  doulce  raige  de  jalousie,  et  lui  vindrent 
faire  raport  ses  yeulx  souspeçonneux  que  nostre 
gentil  homme  ne  venoit  en  son  hostel  fors  à  l'oc- 
casion de  sa  femme,  et  que  vrayement  il  en  es- 
toit  amoureux,  et  que  à  la  longue  il  la  pourroit 
emporter  d'assault.  Si  n'estoit  pas  bien  à  son 
aise,  et  ne  sçavoit  penser  comment  il  se  pourroit 
honnestement  de  lui  desarmer,  car  lui  dire  la 
chose  comme  il  la  pense  ne  vauldroye  riens  ;  si 
conclut  de  lui  tenir  telz  termes,  petit  à  petit , 
qu'il  se  pourra  assez  appercevoir,  s'il  n'est  trop 
beste,  que  sa  hantise  si  continuelle  ne  lui  plaist 
pas.  Et,  pour  excecuter  sa  conclusion,  en  lieu 
qu'on  le  souloit  servir  de  pain  blanc,  il  fist  mettre 
le  bis.  Et  après  je  ne  sçay  quans  repas,  nostre 
gentil  homme  s'en  donne  garde,  et  lui  souvint 
de  la  doctrine  de  son  père  ;  si  congneut  qu'il 
avoit  erré,  si  bâtit  sa  coulpe  et  bouta  en  sa 
manche  tout  secrètement  un  pain  bis  et  l'ap- 
porta en  son  hostel;  et,  en  remembrance,  le  pen- 
dit à  une  corde  en  sa  grant  sale ,  et  ne  retourna 
plus  à  la  maison  de  son  voisin  comme  il  avoit 
fait  au  paravant. 

Pareillement,  ung  jour  entre  les  autres,  lui 
qui  estoit  homme  de  déduit,  comme  il  estoit 
aux  champs,  et  que  ses  lévriers  eussent  mis  ung 
lièvre  à  chace,  il  picque  son  cheval  tant  qu'il 
peut  aprés^  et  vient  rataindre  le  lièvre  et  lé- 
vriers en  une  grande  valée,  où  son  cheval,  qui 
venoit  de  toute  sa  force,  faillit  des  quatre  piez  et 
tombe;  et  ledit  cheval  se  rompit  le  col,  dont  il 
fut  tresbien  esbahy.  Et  fut  bien  heureux  ledit 
gentil  homme  quant  il  se  vit  ainsi  gardé  de  mort 
et  d'affolure.  Il  eut  toutesfoys  pour  recompense 
le  lièvre;  et,  comme  il  le  tint,  il  regarda  son 
cheval,  que  tant  il_  aymoit;  si  lui  souvint  du  se- 
cond enseignement  que  son  père  lui  avait  baillé, 
et  que,  s'il  en  eust  eu  bien  mémoire,  il  ne  eust 
pas  ceste  perte,  ne  passé  le  dangier  qu'il  a  eu  bien 
grant.  Quant  il  fut  en  sa  maison,  il  mist  auprès 
du  pain  bis,  à  une  corde,  en  sa  sale,  la  peau  du 
cheval,  affin  qu'il  eust  mémoire  et  remembrance 
du  second  advisement  que  son  père  jadis  lui 
bailla. 

Ung  certain  temps  après,  il  lui  print  voulenté 
d'aller  voyagier  et  veoir  païs;  si  disposa  ses  be- 
songnes  à  ce,  et  print  de  la  finance,  dont  il 
avoit  largement;  et  chercha  maintes  contrées,  et 

se  trouva  en  diverses  régions  et  places,  dont  en 
la  fin  il  fist  résidence  en  l'ostel  d'un  grant  sei- 
gneur, d'une  loingtaine  et  bien  estrange  marche  ; 
et  se  gouverna  si  haultement  et  si  bien  leans  que 
le  seigneur  fut  bien  content  de  lui  bailler  sa  fille 
en  mariage,  ja  soit  qu'il  n'eust  seulement  con- 
gnoissance  de  lui,  fors  de  ses  louables  meurs  et 
vertuz.  Pour  abregier,  il  fiança  la  fille  de  ce 
seigneur,  et  vint  le  jour  des  nopces.  Et  quant  il 
cuida  la  nuyt  couchier  avecques  elle,  on  lui  dist 
que  la  coustume  du  pais  estoit  de  point  coucher 
la  première  nuyt  avecques  sa  femme ,  et  qu'il 
eust  patience  jusques  à  l'endemain  :  «  Puis  que 
c'est  la  coustume,  dist  il,  je  ne  quiers  ja  qu'on 
la  rompe  pour  moy.  »  Son  espousée  fut  menée 
couchier  en  une  chambre,  et  lui  en  une  autre, 
après  les  dances  ;  et,  de  bien  venir,  il  n'y  avoit 
que  une  paroy  entre  ces  deux  chambres ,  qui 
n'estoit  que  de  terre.  Si  s'advisa,  pour  veoir  la 
contenance,  de  faire  ung  pertuis  de  son  espée, 
par  dedans  la  paroy,  et  vit  tresbien  et  à  son 
aise  son  espousée  se  bouter  ou  lit;  et  vit 
aussi,  ne  demoura  gueres  après,  le  chappellain 
de  leans,  qui  se  vint  bouter  auprès  d'elle  pour 
lui  faire  compaignie,  affin  qu'elle  n'eust  paour. 

OU,  comme  j'espère,  pour  faire  l'essay  ou  prendre 
la  disme  des  cordeliers,  comme  dessus  est  tou- 
chié.  Nostre  bon  gentil  homme,  quant  il  vit  cet 
appareil ,  pensez  qu'il  eut  bien  des  estouppes  en 
sa  quenoille;  et  lui  vint  tantost  en  mémoire  le 
troisiesme  advisement  que  son  père  lui  donna 
avant  son  trespas,  lequel  il  avoit  mal  retenu. 
Toutefoys,  il  se  reconforta  et  print  couraige,  et 
dist  bien  en  soymesmes  que  la  chose  n'est  pas 
si  avant  qu'il  n'en  saille  bien. 

A  l'endemain,  le  bon  chappellain,  son  lieute- 
nant pour  la  nuyt,  et  son  prédécesseur,  se  leva 
de  bon  matin,  et  d'adventure  il  oublia  sesbrayes 
soubz  le  chevet  du  lit  à  l'espousée.  Et  nostre 
bon  gentil  homme,  sans  faire  semblant  de  rien, 
vint  au  lit  d'elle  et  la  salua  gracieusement,  comme 
il  sçavoit  bien  faire,  et  trouva  façon  de  prendre 
les  brayes  du  prestre  sans  qu'il  fust  apperçeu 
d'âme.  On  fist  grant  chiere  tout  ce  jour,  et, 
quant  vint  au  soir,  le  Ut  de  l'espousée  fut  paré 
et  ordonné  tant  richement  qu'à  merveilles,  et 
elle  y  fut  couchée.  Si  dist  on  au  sire  des  nopces 
que  meshuy,  quant  il  lui  plaira,  il  pourra  bien 
coucher  avec  sa  femme.  Il  estoit  fourny  de  res- 
ponce,  et  dist  au  père  et  à  la  mère  et  aux  pa- 

rens  qu'ilz  le  voulsissent  ouyr  :  «  Vous  ne  sçavez, 
dist  il,  qui  je  suis,  ne  à  qui  vous  avez  donné 
vostre  fille,  et  en  ce  m'avez  fait  le  plus  grant 
honneur  que  jamais  fut  fait  à  jeune  gentilhomme 
estrangier,  dont  je  ne  vous  sçauroye  assez 
mercier.  Neantmoins,  toutesfoys,  j'aj  conclud 
en  moymesmes,  et  suis  à  ce  résolu,  de  jamais 
couchier  avec  elle,  tant  que  je  lui  auray  monstre 
et  à  vous  aussi  qui  je  suis,  quelle  chose  j'ay,  et 
comment  je  suis  logié.  »  Le  père  print  tantost 
la  parolle  et  dist  :  «  Nous  sçavons  tresbien  que 
vous  estes  noble  homme  et  de  hault  lieu,  et  n'a 
pas  mis  Dieu  en  vous  tant  de  belles  vertuz  sans 
les  accompaignier  d'amis  et  de  richesses.  Nous 
sommes  contens  de  vous,  ne  laissez  ja  à  parfaire 
et  à  accomplir  vostre  mariaige ,  tout  à  temps 
sçaurons  nous  plus  avant  de  vostre  estât,  quant 
il  vous  plaira.  «  Pour  abregier,  il  voua  et  jura 
de  non  jamais  couchier  avecques  elle,  se  n'estoit 
en  son  hostel,  et  lui  amèneront  son  père  et  sa 
mère,  et  plusieurs  de  ses  parens  et  amis. 

Il  fit  mettre  son  hostel  à  point  pour  les  rece- 
voir, et  y  vint  ung  jour  devant  eulx.  Et,  tantost 
qu'il  fut  descendu,  il  print  les  brayes  du  prestre 
qu'il  avoit  et  les  pendit  en  sa  sale  auprès  du  pain 

bis  et  de  la  peau  de  cheval.  Tresgrandement  fu- 
rent receuz  et  festoyez  les  parens  et  amis  de 
nostre  bonne  espousée;  et  furent  bien  esbahys 
de  veoir  l'ostel  d'ung  si  jeune  gentil  homme  si 
bien  fourny  de  vaisselle,  de  tapisserie  et  de  tout 
autre  meuble;  et  se  reputoient  bien  heureux 
d'avoir  si  bien  allée  leur  belle  fille.  Comme  ilz 
regardoient  par  leans,  ilz  vindrent  en  la  grant 
sale,  qui  estoit  tendue  de  belle  tapisserie  ,  et 
aperceurent  au  milieu  le  pain  bis,  la  peau  de 
cheval  et  unes  brayes  qui  pendoient;  dont  ilz 
furent  moult  esbahys,  et  en  demandèrent  la  si- 
gnifiance  à  leur  oste.  Le  sire  des  nopces  leur 
dist  que  voulentiers  il  leur  dira  la  cause  et  tout 
ce  qui  en  est,  quant  ilz  auront  mengié.  Ledisner 
fut  prest  et  Dieu  çait  qu'ilz  furent  bien  serviz. 

Ils  n'eurent  pas  si  tost  disné  qu'ilz  ne  deman- 
dèrent l'interpretacion  et  le  mistere  du  pain  bis 
et  de  la  peau  du  cheval,  etc.  Et  le  bon  gentil 
homme  leur  compta  bien  au  long  et  dist  que, 
son  père  estant  au  lit  de  la  mort,  comme  des- 
sus est  narré,  lui  avoit  baillié  trois  advisemens. 

«  Le  premier  fut  que  je  ne  me  trouvasse 
jamais  tant  en  lieu  que  on  me  servist  de  pain 
bis.  Je  ne  retins  pas  bien  ceste  doctrine  ,   car. 

puis  sa  mort,  je  hantay  tant  ung  mien  voisin 
qu'il  se  bouta  en  jalousie  pour  sa  femme,  et,  en 
lieu  de  pain  blanc,  de  quoy  je  fuz  servi  long 
temps,  on  me  servit  de  bis  ;  et,  en  mémoire  et 
approbation  de  la  vérité  de  cest  enseignement, 
j*ay  là  fait  mettre  ce  pain  bis. 

«  Le  deuxiesme  enseignement  que  mon  père 
me  bailla  fut  que  jamais  je  ne  courusse  mon 
cheval  en  la  valée.  Je  ne  le  retins  pas  bien,  ung 
jour  qui  passa;  si  m'en  print  mal,  car,  en  cou- 
rant en  une  valée  après  le  lièvre  et  mes  chiens, 
mon  cheval  cheut  et  se  rompit  le  col,  et  à  peu 
que  je  ne  fuz  tresbien  blessé.  Si  eschappé  de 
belle  mort,  et  en  mémoire  de  ce,  est  là  pendue 
la  peau  du  cheval  qu'alors  je  perdis. 

<.(  Le  troisiesme  enseignement  et  advisement 
que  mon  père,  dont  Dieu  ait  l'ame,  me  bailla, 
si  fut  que  jamais  je  ne  espousasse  femme  d'es- 
trange  région.  Or  ay  je  failly,  et  vous  diray 
comment  il  m'en  est  prins.  Il  est  bien  vray  que, 
la  première  nuyt,  que  vous  me  refusastes  le 
couchier  avecques  vostre  fille  qui  cy  est,  je  fuz 
logié  en  une  chambre  au  plus  prés  de  la  sienne; 
et,  pource  que  la  paroy  qui  estoit  entre  elle  et 
moy  n'estoit  pas  trop  forte,  je  la  pertuisay  de 

mon  espée,  et  veis  venir  coucher  avecques  elle 
le  chappeliaindevostre  hostel,  qui  soubz  le  che- 
vet du  lit  oublia  ses  brajes,  le  matin,  quant  il 
se  leva  ;  lesquelles  je  recouvray,  et  sont  celles 
que  veez  là  pendues,  qui  tesmoignent  et  ap- 
preuvent  la  cronique  vérité  du  troisiesme  ensei- 
gnement que  mon  feu  père  jadis  me  bailla,  le- 
quel je  n'ay  pas  bien  retenu  ne  mis  en  ma  mé- 
moire ;  mais,  afïîn  que  plus  en  la  faulte  des  trois 
advis  precedens  ne  renchoie,  ces  trois  bagues 
que  voyez  me  feront  doresenavant  saige.  Et, 
pource  que,  la  Dieu  mercy,  je  ne  suis  pas  tant 
obligé  à  vostre  fille  qu'elle  ne  me  puisse  bien 
quitter,  je  vous  prie  que  la  remenez  et  retour- 
nez en  vostre  marche,  car,  jour  que  je  vive,  ne 
me  sera  de  plus  prés  ;  mais,  pource  que  je  vous 
ay  fait  venir  de  loing  et  vous  ay  bien  voulu 
monstrer  que  je  ne  suis  pas  homme  pour  avoir 
le  remanant  d'ung  prestre,  je  suis  content  de 
paier  voz  despens.  » 

Les  autres  ne  sceurent  que  dire,  qui  se  voyent 
concluz  en  leur  tort,  voiant  aussi  qu'ilz  sont 
moult  loing  de  leur  marche  et  de  leurs  pays,  et 
que  la  force  n'est  pas  leur  en  ce  lieu  ;  si  furent 
contens  de  prendre  de  l'argent  pour  leurs  des- 

pens  et  eulx  en  retourner,  dont  ilz  vindrent,  et 
qui  plus  y  a  mis,  plus  y  a  perdu. 

Par  ce  compte  avez  ouy  que  les  trois  advis 
que  le  bon  père  bailla  à  son  fils  ne  sont  pas  de 
oublier  :  si  les  retienne  chascun,  pour  autant 
qu'il  sent  qu'ilz  lui  peuvent  touchier. 


LA  LIIP   NOUVELLE 


PAR    MONSEIGNEUR    l' AMANT    DE    BRUCELLES 


'a  gueres  que  en  l'église  de  saincte 
Goule,  à  Brucelles,  estoient  en 
ung  matin  plusieurs  hommes  et 
femmes  qui  dévoient  espouser  à  la 
première  messe,  qui  se  dit  entre  quatre  et  cinq 
heures;  et,  entre  les  autres  choses,  ilz  dévoient 
entreprendre  ce  doulx  et  bon  estât  de  mariaige, 
et  promettre  en  la  main  du  prestre  ce  que  pour 
rien  ne  vouldrojent  trespasser.  Il  y  avoit  ung 
jeune  homme  et  une  jeune  fille,  qui  n'estoient 
pas  des  plus  riches,  mais  bonne  voulenté 
avoient,  qui  estoient  auprès  Tung  de  l'autre,  et 
n'attendoient  fors  que  le  curé  les  appellast  pour 
espouser.    Auprès    d'eulx    aussi    y    avoit    ung 

homme  ancien  et  une  femme  vieille,  qui  grant 
chevance  et  foison  de  richesses  avoient,  et,  par 
convoitise  et  grant  désir  de  plus  avoir,  avoient 
promis  foy  et  loyaulté  l'ung  vers  l'autre,  et 
pareillement  attendoient  à  espouser  à  ceste  pre- 
mière messe.  Le  curé  vint  et  chanta  ceste  messe 
tresdesirée,  et,  en  la  fin,  comme  il  est  de  cous- 
tume,  devant  lui  se  misdrent  ceulx  qui  espouser 
dévoient,  dont  il  y  avoit  plusieurs  aultres,  sans 
les  quatre  dont  je  vous  ay  compté. 

Or  devez  vous  sçavoir  que  ce  bon  curé  qui 
tout  prest  estoit  devant  l'autel  pour  faire  et 
acomplir  le  mistere  des  espousailles  estoit  bor- 
gne, et  avoit,  ne  sçay  par  quel  meschief,  puis 
peu  de  temps  en  çà,  perdu  ung  œil.  Et  n'y 
avoit  aussi  gueres  grant  luminaire  en  la  cha- 
pelle ne  sur  l'autel  ;  c'estoit  en  yver,  et  faisoit 
brun  et  noir.  Si  faillit  à  choisir,  car,  quant  vint 
à  besoingnier  et  à  espouser,  il  print  le  vieil 
homme  riche  et  la  jeune  fille  povre,  et  les  joignit 
par  l'anneau  du  moustier  ensemble.  D'autre 
costé,  il  print  aussi  le  jeune  homme  povre  et 
l'espousa  à  la  vieille  femme,  et  ne  s'en  donnè- 
rent oncques  garde  en  l'église,  ne  les  hommes 
ne  les  femmes,  dont  ce  fut  grant  merveille,  par 

especial  des  hommes,  car  ilz  osent  mieulx  lever 
l'œil  et  la  teste,  quant  ilz  sont  devant  le  curé  à 
genoulz,  que  les  femmes,  qui  sont  à  ce  coup 
simples  et  cojes  et  n'ont  le  regard  fiché  qu'en 
terre. 

Il  est  de  coustume  que,  au  saillir  des  espou- 
sailles,  les  amys  de  l'espousé  prennent  l'espousée 
et  l'emmainent.  Si  fut  la  povre  jeune  fille  à 
l'ostel  du  riche  homme  menée,  et  pareillement 
la  vieille  riche  fut  amenée  en  la  povre  maison- 
nette du  jeune  gentil  compaignon. 

Quant  la  jeune  espousée  se  trouva  en  la  court 
et  en  la  grant  sale  de  l'homme  qu'elle  avoit  par 
mesprinse  espousé,  elle  fut  bien  esbahje  et  con- 
gneut  bien  tantost  qu'elle  n'estoit  pas  partie  de 
leans  ce  jour.  Quant  elle  fut  arrière  en  la 
chambre  à  parer,  qui  estoit  bien  tendue  de  belle 
tapisserie,  elle  vit  le  beau  grant  feu,  la  table 
couverte  où  le  beau  desjeuner  estoit  tout 
prest;  elle  vit  le  beau  buffet  bien  fourny  de 
vaisselle;  si  fut  plus  esbahye  que  par  avant,  et 
de  ce  se  donne  plus  grant  merveille  qu'elle  ne 
congnoist  ame  de  ceulx  qu'elle  oujoit  parler. 
Si  fut  tantost  desarmée  de  ses  aournemens  où 
elle  estoit  bien  enfermée  et  bien  embrunchée. 

Et,  comme  son  espousé  la  vit  au  descouvert  et 
les  autres  qui  là  estoient,  croyez  qu'ilz  furent 
autant  surprins  que  se  cornes  leur  fussent  ve- 
nues :  «  Comment,  dit  l'espousé,  est  ce  cy  ma 
femme?  Nostre  Dame!  je  suis  bien  heureux! 
Elle  est  bien  changée  depuis  hier;  je  croy  qu'elle 
a  esté  à  la  fontaine  de  Jouvence.  —  Nous  ne 
sçavons,  dirent  ceulx  qui  l'avoient  amenée,  dont 
elle  vient,  ne  que  on  lui  a  fait;  mais  nous  sça- 
vons certainement  que  c'est  celle  que  vous  avez 
huy  espousée,  et  que  nous  prismes  à  l'autel; 
car  oncques  puis  ne  nous  partit  des  bras.  »  La 
compaignie  fut  bien  esbahye,  et  longuement, 
sans  mot  dire.  Mais  qui  fut  simple  et  esbahye? 
La  povre  espousée  estoit  toute  desconfortée,  et 
plouroit  des  yeulx  tendrement,  et  ne  sçavoit  sa 
contenance  ;  elle  aymast  trop  mieulx  se  trouver 
avec  son  amy  qu'elle  cuidoit  bien  avoir  espousé 
à  ce  jour. 

L'espousé,  la  voyant  se  desconforter,  en  eut 
pitié  et  lui  dist  :  «  M'amie,  ne  vous  desconfor- 
tez ja?  Vous  estes  arrivée  en  bon  hostel,  se 
Dieu  plaist ,  et  n'ayez  doubte,  on  ne  vous  y 
fera  ja  desplaisir;  mais,  dictes  moy,  s'il  vous 
plaist,  qui  vous  estes,  et,  à  vostre  advis,  dont 

VOUS  venez  icy.  »  Quant  elle  l'ouyt  si  courtoi- 
sement parler,  elle  s'asseura  ung  peu  ,  et  lui 
nomma  son  père  et  sa  mère,  et  lui  dist  qu'elle 
estoit  de  Brucelles,  et  avoit  fiancé  ung  tel, 
qu'elle  lui  nomma,  et  elle  le  cuidoit  bien  avoir 
espousé.  L'espousé  et  tous  ceulx  qui  là  estoient 
commencèrent  bien  fort  à  rire,  et  dirent  que  le 
curé  leur  a  fait  ce  tour.  «  Or,  loué  soit  Dieu, 
dist  l'espousé,  de  ce  change!  je  n'en  voulsisse 
pas  tenir  bien  grant  chose.  Dieu  vous  a  envoiée 
à  moy,  et  je  vous  prometz,  par  ma  foy,  de  vous 
tenir  bonne  et  loyale  compaignie.  —  Nenny,  ce 
dist  elle  en  pleurant  moult  tendrement,  vous  ne 
estes  pas  mon  mary.  Je  vueil  retourner  devers 
celui  à  qui  mon  père  m'avoit  donnée.  —  Et 
ainsi  ne  se  fera  pas,  dit  il  ;  je  vous  ay  espousée 
en  saincte  église,  vous  n'y  pouvez  contredire 
vous  estes  et  demourerez  ma  femme  ;  et  soyez 
contente,  vous  estes  bien  heureuse.  J'ay,  la 
Dieu  mercy,  des  biens  assez,  dont  vous  serez 
dame  et  maistresse,  et  vous  feray  bien  jolye.  » 
Il  la  prescha  tant,  et  ceulx  qui  là  estoient ,  qu'elle 
fut  contente  d'obéir.  Si  desjeunerent  legiere- 
ment  et  puis  se  couchèrent  ;  et  fîst  le  vieil 
homme  du  mieulx  qu'il  sceust. 

Or  retournons  à  nostre  vieille  femme  et  au 
jeune  compaignon.  Pour  abregier,  elle  fut  me- 
née en  l'ostel  du  père  à  la  fille  qui  à  ceste  heure 
est  couchée  avecques  le  vieil  homme.  Quant 
elle  se  trouva  leans,  elle  cuida  bien  enraigier, 
et  dist  tout  hault  :  «  Et  que  fais  je  céans? 
Que  ne  me  maine  l'en  à  ma  maison,  ou  à  l'ostel 
de  mon  mary?  »  L'espousé,  qui  vit  ceste  vieille 
et  l'ouyt  parler,  fut  bien  esbahy;  ne  doubtez  si 
furent  son  père  et  sa  mère,  et  tous  ceulx  de 
l'assemblée.  Si  saillit  avant  le  père  à  la  fille  de 
leans,  qui  congneut  la  vieille,  et  sçavoit  tresbien 
parler  de  son  mariaige,  et  dist  :  «  Mon  fîlz,  on 
vous  abaillié  la  femme  d'ung  tel,  et  croyez  qu'il 
a  la  vostre;  et  ceste  faulte  vient  par  nostre  curé, 
qui  voit  si  mal;  et  ainsi  m'aist  Dieu,  ja  soit  ce 
que  je  feusse  loing  de  vous  quand  vous  espou- 
sastes,  si  me  cuiday  je  apercevoir  de  ce  change. 
—  Et  qu'en  dois  je  faire?  dist  l'espousé.  — 
Par  ma  foy,  dist  son  père,  je  ne  m'y  congnois 
pas  bien,  mais  je  fais  grant  doubte  que  vous  ne 
puissiez  avoir  autre  femme.  —  Sainct  Jehan! 
dist  la  vieille,  je  n'ay  cure  d'ung  tel  chetif  !  Je 
seroye  bien  heureuse  d'avoir  ung  tel  jeune  ga- 
lant, qui  n'auroit  cure  de  moy,  et  me  despen- 

droit  tout  le  mien,  et,  se  j'en  sonnoye  mot,  en- 
coresauroye  je  la  torche!  Ostez,  ostez,  mandez 
vostre  femme  et  me  laissez  aller  oii  je  dois  estre  ! 
—  Nostre  Dame!  dist  l'espousé,  se  je  la  puis 
recouvrer,  je  l'ayme  trop  mieulx  que  vous,  quel- 
que povre  qu'elle  soit;  mais  vous  ne  vous  en 
yrez  pas  se  je  ne  la  puis  finer.  » 

Son  père  et  aucuns  de  ses  parens  vindrent  à 
l'ostel,  où  la  vieille  voulsist  bien  estre  ;  et  vin- 
drent trouver  la  compaignie  qui  desjeunoit  au 
plus  fort  et  faisoient  le  chaudeau  pour  porter  à 
l'espousé  et  à  l'espousée.  Hz  comptèrent  tout 
leur  cas,  et  on  leur  respondit  :  «  Vous  venez 
trop  tart!  Chascun  se  tienne  à  ce  qu'il  a;  le  sei- 
gneur de  céans  est  content  de  la  femme  que 
Dieu  lui  a  donnée  :  il  l'a  espousée,  et  n'en 
veult  point  d'aultre.  Et  ne  vous  en  doubtez  ja, 
vous  ne  fustes  jamais  si  heureux  que  d'avoir  fille 
alliée  en  si  haut  lieu,  vous  en  serez  une  fois 
tous  riches.  » 

Ce  bon  père  retourne  à  son  hostel ,  et  vient 
faire  son  rapport.  La  vieille  femme  cuida  bien 
enraiger  et  dist  :  «  Par  Dieu  !  la  chose  ne  de- 
meurera pas  ainsi,  ou  la  justice  me  fauldra.  » 
Se  la    vieille    estoit    bien    mal    contente ,    en- 

cores  l'estoit  bien  autant  ou  plus  le  jeune  es- 
pousé,  qui  se  véoit  frustré  de  ses  amours;  et  en- 
cores  l'eust  il  legierement  passé  s'il  eust  peu 
finer  de  la  vieille  à  tout  son  argent;  mais  il 
convint  la  laisser  aller  en  sa  maison.  Si  fut  con- 
seillé de  la  faire  citer  par  devant  monseigneur 
de  Cambray,  et  elle  pareillement  fîst  citer  le 
vieil  homme  qui  la  jeune  femme  avoit;  et  ont 
commencé  ung  tresgros  procès,  dont  le  juge- 
ment n'est  pas  encores  rendu.  Si  ne  vous  en  sçay 
que  dire  plus  avant. 


LA    LIV«    NOUVELLE 


PAR    MAHIOT    D  AUQUESNES 


NG  gentil  chevalier  de  la  conté  de 
Flandres,  jeune,  bruiant,  jousteur, 
danceur  et  bien  chantant,  se  trouva 
ou  pays  de  Haynault,  en  la  com- 
paignie  d'ung  autre  chevalier  de  sa  sorte  et 
demourant  oudit  pays,  qui  le  hantoit  trop  plus 
que  la  marche  de  Flandres,  où  il  avoit  sa  rési- 
dence belle  et  bonne.  Mais,  comme  souvent  il 
advient,  amours  estoient  cause  de  sa  retenance, 
car  il  estoit  féru  tresbien  et  au  vif  d'une  très- 
belle  damoiselle  de  Maubeuge;  et,  à  ceste 
occasion,  Dieu  sçait  qu'il  faisoit  tressouvent 
joustes,  mommeries  et  banquetz;  et  générale- 
ment, tout  ce  qu'il  sçavoit  qui  peust  plaire  à  sa 

dame,  à  lui  possible,  il  le  faisoit.  Il  fut  assez  en 
grâces  pour  ung  temps,  mais  non  pas  si  avant 
qu'il  eust  bien  voulu.  Son  compaignon  le  che- 
valier de  Hajnault,  qui  sçavoit  tout  son  cas, 
le  seivoit  au  mieulx  qu'il  povoit,  et  ne  tenoit 
pas  à  sa  diligence  que  ses  besongnes  ne  feussent 
bien  bonnes  et  meilleures  qu'elles  ne  furent. 

Qu'en  vauldroit  le  long  compte?  Le  bon  che- 
valier de  Flandres  ne  sceut  oncques  tant  faire, 
ne  son  compaignon  aussi,  qu'il  peust  obtenir  de 
sa  dame  le  gracieux  don  de  mercy.  Ainçoys  la 
trouva  en  tout  temps  rigoureuse,  puis  qu'il  lui 
tenoit  langaige  sus  ces  termes;  et  force  lui  fut 
toutesfoys,  ses  besongnes  estantes  comme  vous 
ouyez,  de  retourner  en  Flandres.  Si  print  ung 
gracieux  congié  de  sa  dame  et  lui  laissa  son 
compaignon;  lui 'promist  aussi,  s'il  ne  retour- 
noit  de  brief,  de  lui  souvent  escripre  et  mander 
de  son  estât.  Et  elle  lui  promist  de  sa  part  lui 
faire  sçavoir  de  ses  nouvelles. 

Advint,  certain  jour  après  que  nostre  cheva- 
lier fut  retourné  en  Flandres,  que  sa  dame  eut 
voulenté  d'aller  en  pelerinaige,  et  disposa  ses 
besongnes  à  ce.  Et,  comme  le  chariot  estoit 
devant  son  hostel,   et  le  charreton  dedans,  qui 

estoit  ung  beau  compaignon  et  fort,  et  qui  viste 
l'adouboit,    elle  lui   getta  ung   coussin  sur    la 
teste,  et  lefist  cheoir  à  pâtes,  et  puis  commença 
à  rire   tresfort  et   bien  hault.    Le  charreton  se 
sourdit  et  la   regarda  rire,  et  puis  dist  :  «  Par 
Dieu,  ma  damoiselle,  vous  m'avez  fait  cheoir; 
mais  croyez  que  je    m'en  vengeray  bien,   car, 
avant  qu'il  soit  nuyt,  je  vous  feraj  tumber.  — 
Vous  n'estes  pas  si  mal  gracieux  !  »  dist  elle.  Et, 
en  ce  disant,  elle  prent  ung  autre  coussin,  que 
le  charreton  ne  s'en  donnoit  de  garde,  et  le  fait 
arrière  cheoir  comme  devant;  et  s'elle  rioit  fort 
par  avant,  elle  ne  s'en  faignoit  pas  à  ceste  heure  : 
«  Et  qu'est  ce  cy?  dist  le  charreton;  ma  damoi- 
selle, vous  en  voulez  à  moy?  Faictes;  par  ma 
foy,   se  je  fusse   emprés  vous,  je  n'attendroye 
pas  de  moy  vengier  aux  champs.  —  Et  que  fe- 
riez vous?  dit  elle.  —  Se  j'estoye  en  hault,  je 
le  vous  diroye  ,  dit  il.  —  Vous  feriez  merveilles, 
dist  elle,  à  vous  ouyr  parler;  mais  vous  ne  vous 
y  oseriez  trouver.  —  Non,  dist  il,  et  vous  le 
verrez!  »  Adonc  il  saillit  jus  du  chariot  et  entra 
dedans  l'ostel,  et  monta  en  hault,  où  ma  da- 
moiselle estoit  en    cotte  simple,   tant   joyeuse 
qu'on  ne  pourroit  plus.   Il  la  commença  d'as- 

saillir,  et,  pour  abregier  le  conte,  elle  fut  con- 
tente qu'il  lui  tollist  ce  que  par  honneur  donner 
ne  lui  povoit.  Cela  se  passa,  et,  au  terme  acous- 
tumé,  elle  fist  ung  tresbeau  petit  charreton,  ou, 
pour  mieux  dire,  ung  tresbeau  petit  filz. 

La  chose  ne  fut  pas  si  secrète  que  le  cheva- 
lier de  Haynault  ne  le  sceust  tantost,  dont  il  fut 
bien  esbahy;  il  escripvit  bien  en  haste,  par  ung 
propre  messagier,  à  son  compaignon  en  Flan- 
dres, comment  sa  dame  avoit  fait  ung  enfant  à 
l'ayde  d'ung  charreton.  Pensez  que  l'aultre  fut 
bien  esbahy  d'ouyr  ces  nouvelles.  Si  ne  demou- 
ra  gueres  qu'il  vint  en  Haynault,  devers  son 
compaignon,  et  lui  pria  qu'ilz  allassent  veoir  sa 
dame,  et  qu'il  la  veult  trop  bien  tensier  et  lui 
dire  la  lascheté  et  neanteté  de  son  cueur,  com- 
bien que,  pour  son  meschief  advenu,  elle  ne  se 
montrast  encores  gueres  à  ce  temps.  Si  trouvè- 
rent façon  ces  deux  gentilz  chevaliers,  par 
moyens  subtilz,  qu'ilz  vindrent  ou  lieu  et  en  la 
place  où  elle  estoit.  Elle  fut  bien  honteuse  et 
desplaisante  de  leur  venue ,  comme  celle  qui 
bien  sçait  qu'elle  n'aura  d'eulx  chose  qui  lui 
plaise;  au  fort,  elle  se  asseura ,  et  les  receut 
comme  sa  contenance  lui  apporta. 

Hz  commencèrent  à  deviser  d'unes  et  d'autres 
matières;  et   nostre  bon  chevalier  de   Flandres 
va  commencer  son  service  et  lui  dist   tant  de 
villennie   qu'on  ne  pourroit  plus  :    «   Or  estes 
vous  bien,  dit  il,  du  monde  la  femme  la  plus 
reprouchée  et  moins  honnourée;  et  avez  mons- 
tre la  grant  lascheté  de  vostre  cueur,  qui  vous 
estes  abandonnée  à  ung  grant  villain  charreton  ! 
Tant  de  gens  de  bien  vous  ont  offert  leur  ser- 
vice, et  vous  les  avez  tous  reboutez  !  Et,  pour 
ma  part,  vous  sçavez  que  j'aj  fait,  pour  vostre 
grâce  acquérir!  Et  n'estoye  je  pas  homme  pour 
avoir  ce  butin  aussi  bien  ou   mieulx  que   ung 
paillart  charreton  qui  ne  fist  oncques  riens  pour 
vous?  —  Je   vous    requiers  et  prie,  dist   elle, 
monseigneur,  ne  m'en  parlez  plus  :  ce  qui  est 
fait  ne  peut  aultrement  estre;  mais  je  vous  dis 
bien  que,  si  vous  fussiez  venu  à  l'heure  du  char- 
reton, que  autant  eusse  je  fait  pour  vous  que  je 
feiz  pour    lui.   —  Est  ce  cela?   dit  il.    Sainct 
Jehan  !  il  vint  à  bonne  heure  !  Le  dyable  y  ait 
part,  quant  je  ne  fus  si  heureux  que  de  sçavoir 
vostre  heure! — Vraiement,  dit  elle,  il  vint  à 
l'heure  qu'il  falloit  venir.  —  Au  deable,  dit  il,  de 
l'heure,  de  vous  aussi,  et  de  vostre  charreton  !  » 

5 

Et  à  tant  se  part,  et  son  compaignon  le  suit; 
et  oncques  puis  n'en  tint  compte,  et  à  bonne 
cause. 


LA   LV°   NOUVELLE 


PAR    MONSEIGNEUR    DE    VILLIERi 


'année  du  pardon  de  Rome  der- 
rain  passé,  estoit  ou  Daulphiné  la 
pestillence  si  grande  et  si  liorrible 
que  la  pluspart  des  gens  de  bien 
abandonnèrent  et  laissèrent  le  pays.  Durant 
ceste  persécution,  une  belle,  gente  et  jeune 
fille  se  sentit  férue  de  la  maladie ,  et  incon- 
tinent se  vint  rendre  à  une  sienne  voisine, 
femme  de  bien  et  de  grant  façon,  et  desja  sur 
l'aage,  et  lui  compta  son  piteux  cas.  La  voi- 
sine, qui  estoit  femme  saige  et  asseurée  ,  ne 
s'effroya  de  rien  que  l'autre  lui  comptast; 
mesmes  eut  bien  tant  de  couraige  et  d'as- 
seurance  et  de  hardiesse  en  elle  qu'elle  la  con- 

forta   de  parole   et    de  tant   peu  de  médecine 
qu'elle  sçavoit. 

«  Helas!  ce  dit  la  jeune  fille  malade,  ma 
belle  voisine,  j'ay  grant  regret  que  force  m'est 
aujourd'huy  d'abandonner  et  laisser  ce  monde 
et  les  beaulx  et  bons  passetemps  que  j'ay  euz 
assez  longuement;  mais  encores,  par  mon  ser- 
ment, à  dire  entre  vous  et  moy,  mon  plus  grant 
regret  est  qu'il  fault  que  je  meure  sans  coup 
frapper  et  sans  sçavoir  et  sentir  des  biens  de  ce 
monde.  Telz  et  telz  m'ont  maintesfois  priée,  et 
si  les  ay  refusez  tout  plainement,  de  quoy  il  me 
desplaist;  et  croyez,  se  j'en  peusse  finer  d'ung 
à  ceste  heure,  il  ne  m'eschapperoit  jamais,  de- 
vant qu'il  m'eust  monstre  comment  je  fuz  gain- 
gnée.  L'on  me  fait  entendant  que  la  façon  du 
faire  est  tant  plaisante  et  tant  bonne  que  je 
plains  et  complains  mon  gent  et  jeune  corps 
qu'il  fault  pourrir  sans  avoir  eu  ce  désiré  plaisir. 
Et,  à  la  vérité  dire,  ma  bonne  voisine,  il  me 
semble,  se  je  peusse  quelque  peu  sentir  avant 
ma  mort,  ma  fin  en  seroit  plus  aisée  et  plus  le- 
giere  à  passer,  et  à  moins  de  regret.  Et,  qui 
plus  est,  je  croy  que  ce  me  pourroit  estre  mé- 
decine et  cause  de  guerison.  —  Pleust  à  Dieu, 

dist  la  vieille,  qu'il  ne  tenist  à  autre  chose! 
Vous  seriez  tost  guérie,  ce  me  semble;  car, 
Dieu  merci,  nostje  ville  n'est  pas  encores  si  des- 
garnie de  gens  que  on  n'y  trouvast  ung  gentil 
compaignon  pour  vous  servir  à  ce  besoing.  — 
Ma  bonne  voisine,  dist  la  jeune  fille,  je  vous 
requiers  que  vous  alliez  devers  ung  tel,  qu'elle 
lui  nomma,  qui  estoit  ung  tresbeau  gentil 
homme,  et  qui  autresfois  avoit  esté  amoureux 
d'elle,  et  faictes  tant  qu'il  vienne  icy  parler  à 
moy.  »  La  vieille  se  mist  au  chemin,  et  fist  tant 
qu'elle  trouva  ce  gentil  homme,  et  l'envoya  en 
sa  maison.  Tantost  qu'il  fut  leans,  la  jeune  fille, 
à  cause  de  la  maladie  plus  et  mieulx  coulourée, 
lui  saillit  au  col  et  le  baisa  plus  de  vingt  fois. 
Le  jeune  filz,  plus  joyeux  qu'onques-mais,  de 
veoir  celle  que  tant  avoit  aymée,  ainsi  vers  luy 
abandonnée,  la  saisit  sans  demeure  et  lui  mons- 
tra  ce  que  tant  desiroit.  Assavoir  s'elle  fut  hon- 
teuse de  lui  requerre  et  prier  de  continuer 
ce  qu'il  avoit  commencé;  et,  pour  abregier, 
tant  lui  fist  elle  recommencer  qu'il  n'en  peut 
plus. 

Quant  elle  vit  ce,  comme  celle  qui  n'en  avoit 
son  saoul,  elle  lui  osa  bien  dire  :  «  Mon  amy, 

VOUS  m'avez  maintesfois  priée  de  ce  dont  je 
vous  requiers  aujourd'huy  :  vous  avez  fait  ce 
qu'en  vous  est,  je  le  sçay  bien.  Toutesfoys,  je 
ne  sçay  que  j'ay,  ne  qu'il  me  fault;  mais  je 
congnois  que  je  ne  puis  vivre,  se  quelqu'un  ne 
me  fait  compaignie  en  la  façon  que  m'avez  fait; 
et  pourtant  je  vous  prie  que  vueilliez  aller  vers 
ung  tel  et  l'amenez  icy,  si  chier  que  vous  avez 
ma  vie.  —  Il  est  bien  vray,  m'amie,  je  le  sçay 
bien,  qu'il  fera  ce  que  vous  vouldrez.  »  Ce 
gentil  homme  fut  bien  esbahy  de  ceste  requeste; 
toutesfoys,  pource  qu'il  avoit  tant  labouré  que 
plus  n'en  povoit,  il  fut  content  d'aller  quérir 
son  compaignon  et  l'amena  devers  celle ,  qui 
tantost  le  mist  en  besoingne,  et  le  laissa  ainsi 
que  l'autre. 

Quant  elle  l'eut  maté  comme  son  compai- 
gnon, elle  ne  fut  pas  moins  privée  de  lui  dire 
son  couraige ,  mais  lui  pria,  comme  elle  avoit 
fait  l'autre,  d'amener  vers  elle  ung  autre  gentil 
homme;  il  le  fîst. 

Or  sont  ja  trois  qu'elle  a  lassez  et  desconfîz 
par  force  d'armes. 

Mais  vous  devez  sçavoir  que  le  premier  gen- 
til homme  se  sentit  malade  et  féru  de  l'espidi- 

mie;  tantost  qu'il  eut  mys  son  compaignon  en 
son  lieu,  et  s'en  alla  hastivement  vers  le  curé, 
et  tout  le  mieulx  qu'il  sceut  se  confessa,  et  puis 
mourut  entre  les  bras  du  curé. 

Son  compaignon,  le  deuxiesme  venu,  tantost 
aussi  que  au  tiers  il  eut  baillié  sa  place,  il  se 
sentit  tresmalade ,  et  demanda  partout  après 
celui  qui  estoit  ja  mort  ;  et  vint  rencontrer  le 
curé  pleurant  et  démenant  grant  deul  qui  lui 
compta  la  mort  de  son  bon  compaignon  :  «Ah! 
monseigneur  le  curé,  dist  il,  je  suis  féru  tout 
comme  lui,  confessez  moy  !  »  Le  curé ,  en  grant 
crainte,  se  despescha  de  le  confesser.  Et  quant 
ce  fut  fait,  ce  gentil  homme  malade,  à  deux 
heures  prés  de  sa  fin,  s'en  vint  à  celle  qui  lui 
avoit  baillé  le  coup  de  la  mort,  et  à  son  compai- 
gnon aussi,  et  là  trouva  celui  qu'il  y  avoit  me- 
né, et  lui  dist  :  «  Mauldicte  femme ,  vous  m'a^ 
vez  baillé  la  mort  et  pareillement  à  mon  com- 
paignon !  Vous  estes  digne  de  estre  brûlée  et 
arse  et  mise  en  cendres.  Toutesfoys,  je  le  vous 
pardonne,  priant  à  Dieu  qu'il  le  vous  vueille 
pardonner.  Vous  avez  l'espidimie  et  l'avez  bail- 
lée à  mon  compaignon  qui  en  est  mort  entre  les 
bras  du  prestre,  et  je  n'en  ay  pas  moins.  »  Il  se 

partit  à  tant  et  s'en  alla  mourir,  une  heure  après, 
en  sa  maison. 

Le  troisiesme  gentil  homme,  qui  se  véoit  en 
l'espreuve  où  ses  deux  compaignons  estoient 
mors,  n'estoit  pas  des  plus  asseurez.  Toutesfoys, 
il  print  couraige  en  soy  mesmes  et  mist  paour 
et  crainte  arrière;  et  s'asseura,  comme  celui 
qui  en  beaucoup  de  perilz  et  de  mortelz  assaultz 
s*estoit  trouvé  ;  et  vint  au  père  et  à  la  mère  de 
celle  qui  avoit  deceu  et  fait  mourir  ses  deux 
compaignons,  et  leur  compta  la  maladie  de  leur 
fille  et  qu'on  y  print  garde.  Cela  fait,  il  se  con- 
duisit tellement  qu'il  eschappa  du  grant  péril  où 
ses  deux  compaignons  estoient  mors. 

Or  devez  vous  sçavoir  que,  quant  ceste  ou- 
vrière de  tuer  gens,  fut  ramenée  en  l'ostel  de 
son  père,  tandis  qu'on  lui  faisoit  ung  lit  pour 
reposer  et  la  faire  suer,  elle  manda  secrètement 
le  filz  d'ung  cordonnier  son  voisin,  et  le  fist 
venir  en  l'estable  des  chevaulx  de  son  père  et  le 
mist  en  œuvre  comme  les  autres  ;  mais  il  ne 
vesquist  pas  quatre  heures  après. 

Elle  fut  couchée  en  ung  lit,  et  la  fist  on  beau- 
coup suer.  Et  tantost  lui  vindrent  quatre  boces 
dont  elle   fut  tresbien  guérie,   et   tien  qui  en 

auroit  à  faire,  qu'on  la  trouveroit  aujourd'hui 
ou  renc  de  noz  cousines,  en  Avignon,  à  Beau- 
caire,  ou  autre  part. 

Et  dient  les  maistres  qu'elle  eschappa  de 
mort  à  cause  d'avoir  sentu  des  biens  de  ce 
monde  :  qui  est  notable  et  véritable  exemple  à 
plusieurs  jeunes  filles  de  point  refuser  ung  bien 
quant  il  leur  vient. 


LA   LVP   NOUVELLE 


PAR   MONSEIGNEUR  DE    VILLIERS 


'a  gueres  qu'en  ung  bourg  de  ce 
royaume_,  en  la  duchié  d'Auvergne, 
demouroit  ung  gentil  homme  ;  et^ 
de  son  malheur,  avoit  une  tresbelle 
jeune  femme  ;  et  de  sa  bonté  devisera  mon 
compte. 

Geste  bonne  damoiselle  s'accointa  d'ung  curé 
qui  estoit  son  voisin  de  demie  lieue,  et  furent 
tant  voisins  et  tant  privez  l'ung  de  l'autre  que 
le  bon  curé  tenoit  le  lieu  du  gentil  homme 
toutes  les  fois  qu'il  estoit  dehors.  Et  avoit  ceste 
damoiselle  une  chamberiere  qui  estoit  secrétaire 
de  leur  fait,  laquelle  portoit  souvent  nouvelles 
au  curé  et  l'advisoit  du  lieu  et  de  l'heure,  pour 

comparoir  seurement  devers  sa  maistresse.  La 
chose  ne  fut  pas,  en  la  parfin,  si  bien  celée  que 
mestier  eust  esté  à  la  compaignie  ;  car  ung  gen- 
til homme,  parent  de  celui  à  qui  ce  deshon- 
neur se  faisoit,  fut  adverti  du  cas,  et  en  advertit 
celui  à  qui  plus  il  touchoit,  en  la  meilleure 
façon  et  manière  qu'il  sceust  et  peut.  Pensez  que 
ce  bon  gentil  homme,  quant  il  entendit  que  sa 
femme  s'aidoit  en  son  absence  de  ce  curé,  qu'il 
n'en  fut  pas  content,  et,  se  n'eust  esté  son  cou- 
sin, il  en  eust  prins  vengence  criminelle  et  de 
main  mise  si  tost  qu'il  en  fut  adverti.  Toutes- 
fois,  il  fut  content  de  différer  sa  voulenté  jus- 
ques  à  tant  qu'il  l'eut  prins  au  fait  et  l'ung  et 
l'autre.  Si  conclurent,  lui  et  son  cousin,  d'aller 
en  pelerinaige  à  quatre  ou  six  lieues  de  son 
hostel,  et  de  y  mener  ce  curé,  pour  mieulx  soy 
donner  garde  des  manières  qu'ilz  tiendroient 
l'ung  vers  l'autre. 

Au  retourner  qu'ilz  firent  de  ce  voyaige,  où 
monseigneur  le  curé  servit  amours  de  ce  qu'il 
peut,  c'est  assavoir  de  œillades  et  d'autres  telles 
menues  entretenances,  le  mary  se  fîst  mander 
quérir  par  ung  messagier  affaictié,  pour  aller 
vers  ung  seigneur  du  pays  ;  il  fist  semblant  d'en^ 

estre  mal  content  et  de  soy  partir  à  regret  ; 
neantmoins,  puisque  le  bon  seigneur  le  mande, 
il  n'oseroit  désobéir.  Si  part  et  s'en  va,  et  son 
cousin,  l'autre  gentil  homme,  dit  qu'il  lui 
feroit  compaignie,  car  c'est  assez  son  chemin 
pour  retourner  en  son  hostel. 

Monseigneur  le  curé  et  ma  damoiselle  ne 
furent  jamais  plus  joyeux  que  d'ouyr  ceste  nou- 
velle :  si  prindrent  conseil  et  conclusion  ensem- 
ble que  le  curé  se  partira  de  leans  et  prendra 
son  congié,  affin  que  nul  de  leans  n'ait  suspi- 
cion sur  lui,  et,  environ  la  mynuyt,  il  retour- 
nera et  entrera  vers  sa  dame  par  le  lieu  accous- 
tumé.  Et  ne  demoura  gueres,  puis  ceste  con- 
clusion prinse,  que  nostre  curé  se  partit  de 
leans  et  dist  adieu. 

Or  devez  vous  sçavoir  que  le  mary  et  le  gen- 
til homme  son  parent  estoient  en  embusche,  en 
ung  destroit  par  où  nostre  curé  devoit  passer  ; 
et  ne  povoit  aller  ne  venir  par  autre  lieu  sans 
soy  trop  destourner  de  son  droit  chemin.  Hz 
virent  passer  nostre  curé,  et  leur  jugeoit  le 
cueur  qu'il  retourneroit  la  nuyt  dont  il  estoit 
party;  et  aussi  c'estoit  son  intencion.  Hz  le  lais- 
sèrent passer,  sans  arrester  ne  dire  mot,  et  s'ad- 

visèrent  de  faire  en  ce  destroit  ung  tresbeau 
piège,  à  l'ayde  d'aucuns  paysans  qui  les  servirent 
à  ce  besoing.  Ce  piège  fut  en  haste  bel  et  bien 
fait;  et  ne  demeura  gueres  que  ung  loup,  pas- 
sant pays,  ne  s'attrappast  leans.  Tantost  après, 
vecy  maistre  curé  qui  vient,  la  robe  courte  ves- 
tue  et  portant  le  bel  espieu  à  son  col.  Et  quant 
vint  à  l'endroit  du  piège,  il  tumba  là  dedans, 
avecques  le  loup,  dont  il  fut  bien  esbahy.  Et  le 
loup,  qui  avoit  fait  l'essay,  n'avoit  pas  moins 
de  paour  du  curé  que  le  curé  avoit  de  lui. 

Quant  noz  deux  gentilz  hommes  virent  que 
maistre  curé  estoit  avec  le  loup  logié,  ilz  en 
firent  joye  merveilleuse;  et  dist  bien  celui  à  qui 
le  fait  plus  touchoit  que  jamais  ne  partira  en 
vie,  et  qu'il  l'occira  leans.  L'autre  le  blasma  de 
ceste  voulenté^  et  ne  se  veult  accorder  qu'il 
meure,  mais  trop  bien  est  il  content  qu'on  lui 
trenche  ses  genitoires.  Le  mary,  toutesfoys,  le 
veult  avoir  mort.  En  cest  estrif  demourerent 
longuement,  attendans  le  jour  et  qu'il  fist  cler. 

Tandiz  que  cest  estrif  se  faisoit,  ma  damoi- 
selle,  qui  attendoit  son  curé,  ne  sçavoit  que 
penser  de  quoy  il  tardoit  tant  ;  si  se  pensa  d'y 
envoier  sa  chamberiere,  affin  de  le  faire  advan- 

cier.  La  chamberiere,  tirant  son  chemin  vers 
l'ostel  du  curé,  trouva  le  piège  et  tumba  dedans 
avecques  le  loup  et  le  curé  :  «  Ha  !  dit  le  curé, 
je  suis  perdu,  mon  fait  est  descouvert;  quel- 
qu'ung  nous  a  pourchacié  ce  passaige.  »  Le 
mary  et  le  gentil  homme  son  cousin,  qui  tout 
entendoyent  et  véoient,  estoient  tant  aises  qu'on 
ne  pourroit  plus;  et  se  pensèrent,  comme  se 
le  Sainct  Esperit  leur  eust  révélé,  que  la  mais- 
tresse  pourroit  bien  suyr  la  chamberiere,  à  ce 
qu'ilz  entendirent  d'elle,  que  sa  maistresse  l'en- 
voyoit  devers  le  curé  pour  sçavoir  qui  le  tardoit 
tant  de  venir,  oultre  l'heure  prinse  entre  eulx 
deux. 

La  maistresse,  voyant  que  le  curé  et  la  cham- 
beriere ne  retournoient  point,  et  de  paour  que  la 
chamberiere  et  le  curé  ne  feissent  quelque  chose 
à  son  préjudice  et  qu'ilz  se  pourroyent  rencon- 
trer ou  petit  boys  qui  estoit  à  l'endroit  oii  le 
piège  estoit  fait,  si  conclut  qu'elle  ira  veoir 
s'elle  en  orra  nulles  nouvelles.  Et  tira  pays  vers 
l'ostel  du  curé,  et  elle  venue  à. l'endroit  du 
piège,  tumba  dedans  la  fosse  avecques  les 
autres. 

Il  ne    fault  ja  demander,  quant  ceste  com- 

paignie  se  vit  ensemble,  qui  fut  le  plus  esbahy, 
et  se  chascun  faisoit  sa  puissance  de  soy  tirer  de 
la  fosse;  mais  c'est  pour  néant,  chascun  d'eulx 
se  repute  mort  et  deshonnouré.  Et  les  deux 
ouvriers,  c'est  assavoir  le  mary  de  la  damoiselle 
et  le  gentil  homme  son  cousin,  vindrent  au  des- 
sus de  la  fosse  saluer  la  compaignie,  en  leur 
disant  qu'ilz  fissent  bonne  chiere ,  et  qu'ilz 
apresteroient  leur  desjeuner. 

Le  mary,  qui  mouroit  et  enrageoit  de  faire 
ung  coup  de  sa  main,  trouva  façon,  par  ung 
subtil  moyen,  d'envoier  son  cousin  veoir  que 
faisoient  leurs  chevaulx  qui  estoient  en  ung 
hostel  assez  prés  ;  et,  tandis  qu'il  se  trouva  des- 
combré  de  lui,  il  fist  tant,  à  quelque  meschief 
que  ce  feust,  qu'il  eut  de  l'estrain  largement, 
qu'il  avala  dedens  la  fosse,  et  y  bouta  le  feu;  et 
là  dedans  brusia  la  compaignie,  c'est  assavoir  la 
femme,  le  curé,  la  chamberiere  et  le  loup. 

Après  ce,  il  se  partit  du  pais  et  manda  vers 
le  roy  quérir  sa  remission,  laquelle  il  obtint  de 
legier.  Et  disoient  aucuns  que  le  roy  deust  dire 
qu'il  n'y  avoit  dommaige  que  du  povre  loup, 
qui  fut  bruslé,  qui  ne  povoit  mais  du  meffait  des 
autres. 


LA    LVII'^    NOUVELLE 


PAS.    MONSEIGNEUR    DE    VILLIERS 


ANDis  que  l'on  me  preste  audience 
et  que  ame  ne  s'avance,  quant  à 
présent,  de  parfournir  ceste  glo- 
rieuse et  édifiante  œuvre  de  Cent 
Nouvelles,  je  vous  compteray  ung  cas,  qui, 
puis  nagueres,  est  advenu  ou  Daulphiné,  pour 
estre  mis  au  renc  et  ou  nombre  desdictes  Cent 
Nouvelles. 

Il  est  vray  que  ung  gentil  homme  dudit 
Daulphiné  avoit  en  son  hostel  une  sienne  seur, 
environ  de  l'aage  de  dix-huit  à  vingt  ans  ;  et 
faisoit  compaignie  à  sa  femme,  qui  beaucoup 
l'aymoit  et  tenoit  chiere;  et  comme  deux  seurs 
se  doivent  contenir  et  maintenir  ensemble  elles 

se  conduisoient.  Advint  que  ce  gentil  homme 
fut  semons  d'un  sien  voisin,  lequel  demouroit  à 
deux  petites  lieues  de  lui,  de  le  venir  veoir, 
lui  et  sa  femme  et  sa  seur.  Hz  y  allèrent,  et 
'Dieu  sçait  la  chère  qu'ilz  firent. 

Et,  comme  la  femme  de  celui  qui  festoioit  la 
compaignie  menoit  à  l'esbat  la  seur  et  la  femme 
de  nostre  gentil  homme,  après  soupper,  devi- 
sant de  plusieurs  choses,  elles  se  vindrent  rendre 
à  la  maisonnette  d'ung  bergier  de  leans,  qui 
estoit  auprès  d'ung  large  et  grant  parc  à  mettre 
les  brebis,  et  trouvèrent  là  le  maistre  bergier 
qui  besongnoit  entour  de  ce  parc.  Et,  comme 
femmes  sçavent  enquérir  de  maintes  et  diverses 
choses,  lui  demandèrent  s'il  avoit  point  froit 
leans.  Il  respondit  que  non  et  qu'il  estoit  plus 
aise  que  ceulx  qui  ont  leurs  belles  chambres 
verrées,  nattées  et  pavées.  Et  tant  vindrent 
d'unes  parolles  à  autres,  par  motz  couvers,  que 
leurs  devises  vindrent  à  toucher  du  train  de  der- 
rière. Et  le  bon  bergier,  qui  n'estoit  ne  fol  ne 
esperdu,  leur  dist  que  par  la  mort  bieu  il  ose- 
roye  bien  entreprendre  de  faire  la  besongne 
huit  ou  neuf  fois  par  nuyt.  Et  la  seur  de  nostre 
gentil  homme,  qui  ouyt  ce  propos,  gettoit  l'œil 

souvent  et  menu  sur  ce  bergier;  et,  de  fait,  ja- 
mais ne  cessa  tant  qu'elle  vit  son  coup  de  lui 
dire  qu'il  ne  laissast  pour  rien  qu'il  ne  la  vint 
veoir  à|  l'ostel  de  son  frère,  et  qu'elle  lui  feroit 
bonne  chiere.  Le  bergier,  qui  la  vit  belle  fille, 
ne  fut  pas  moyennement  joyeux  de  ces  nou- 
velles et  promist  de  la  venir  veoir. 

Et,  brief,  il  fist  ce  qu'il  avoit  promis,  et,  à 
l'heure  prinse  entre  sa  dame  et  lui,  se  vint 
rendre  à  l'endroit  d'une  fenestre  haulte  et  dan- 
gereuse à  monter;  toutesfoys,  à  l'ayde  d'une 
corde  qu'elle  lui  dévala ,  et  d'une  vigne  qui  là 
estoit,  il  fist  tant  qu'il  fut  en  la  chambre,  et  ne 
fault  pas  dire  s'il  y  fut  voulentiers  veu.  Il  mons- 
tra,  de  fait,  ce  dont  il  s'étoit  vanté  de  bouche, 
car,  avant  que  le  jour  vint,  il  fist  tant  que  le 
cerf  eut  huit  cornes  acomplies,  laquelle  chose 
la  dame  print  bien  en  gré.  Mais  vous  devez 
sçavoir  et  entendre  que  le  bergier,  avant  qu'il 
peust  parvenir  à  sa  dame ,  lui  failloit  cheminer 
deux  lieues  de  terre,  et  puis  passer  à  nagier  la 
grosse  rivière  du  Rosne,  qui  batoit  à  l'ostel  où 
sa  dame  demouroit.  Et  quand  le  jour  venoit, 
lui  falloit  arrière  repasser  le  Rosne  ;  et  ainsi  s'en 
retournoit  à  sa  bergerie.  Et  continua  ceste  ma- 

niere  et  ceste  façon  de  faire  une  grande  espace 
de  temps,  sans  qu'il  feust  descouvert. 

Pendant  ce  temps,  plusieurs  gentilz  hommes 
du  païs  demandoient  ceste  damoiselle,  devenue 
bergiere,  à  mariaige;  mais  nul  ne  venoit  à  son 
gré,  dont  son  frère  n'estoit  pas  trop  content, 
et  luy  dist  plusieurs  fois.  Mais  elle  estoit  tous- 
jours  garnie  d'excusations  et  de  responces  lar- 
gement, dont  elle  advertissoit  son  amy  le  ber- 
gier,  auquel  ung  soir  elle  promist  que,  s'il  vou- 
loit ,  elle  n'auroit  jamais  aultre  mary  que  lui. 
Et  il  dist  qu'il  ne  demandoit  aultre  bien  :  «  Mais 
la  chose  ne  se  pourroit,  dist  il,  conduire,  pour 
vostre  frère  et  aultres  voz  amis?  —  Ne  vous 
chaille,dit  elle,  laissez  m'en  faire,  j'en  cheviray 
bien.  »  Ainsi  promisrent  l'ung  à  l'autre. 

Neantmoins  toutesfoys  il  vint  ung  gentil 
homme  qui  fist  arrière  requérir  nostre  damoi- 
selle bergiere,  et  la  vouloit  avoir  seulement 
vestue  et  habillée,  comme  à  son  estât  apparte- 
noit,  sans  autre  chose.  A  laquelle  chose  le  frère 
d'elle  eust  voulentiers  entendu  et  besongnié,  et 
cuida  mener  sa  seur  à  ce  qu'elle  se  y  consentist, 
lui  remonstrant  ce  que  on  sçait  faire  en  tel  cas; 
mais  il  n'en  peut  venir  à  chief,  dont  il  fut  bien 

mal  content.  Quant  elle  vit  son  frère  indigné 
sur  elle ,  elle  le  tire  d'une  part  et  lui  dist  : 
«  Mon  frère,  vous  m'avez  beaucoup  parlé  de 
moy  marier  à  telz  et  à  telz,  et  je  ne  me  y  suis 
voulu  consentir;  dont  je  vous  requiers  que  vous 
ne  m'en  sçachiez  nul  mal  gré,  et  me  vueillez 
pardonner  le  mautalent  que  avez  sus  moy,  et  je 
vous  diray  autrement  la  raison  qui  à  ce  me 
meut  et  contraint  en  ce  cas;  mais  que  me  vueil- 
lez asseurer  que  ne  m'en  ferez  ne  vouldrez  pis.  » 
Son  frère  lui  promist  voulentiers.  Quant  elle  se 
vit  asseurée;  elle  lui  dist  qu'elle  estoit  mariée, 
autant  vault,  et  que,  jour  de  sa  vie,  autre 
homme  n'auroit  à  mary  que  celui  qu'elle  lui 
monstrera  annuyt,  s'il  veult  :  «  Je  le  vueil  bien 
veoir,  dit  il;  mais  qui  est  il?  —  Vous  le  verrez 
par  temps  !  »  dist  elle. 

Quant  vint  à  l'heure  acoustumée,  vecy  bon 
bergier  qui  se  vient  rendre  en  la  chambre  de  sa 
dame.  Dieu  sçait  comment  mouillié  d'avoir 
passé  la  rivière  ;  et  le  frère  d'elle  le  regarde  et 
veoit  que  c'est  le  bergier  de  son  voisin  ;  si  ne 
fut  pas  peu  esbahy,  et  le  bergier  encores  plus, 
qui  s'en  cuida  fuyr  quant  il  le  vit,  «  Demeure, 
demeure,  dist  il,  tu  n'as  garde.  Est  ce,  dist  il  à 

sa  seur,  celuy  là  dont  vous  m'avez  parlé  ?  — 
Ouy  vrayement,  mon  frère,  dit  elle.  —  Or  lui 
faictes,  dist  il,  bon  feu,  pour  soy  seichier,  car  il 
en  a  bon  mestier  ;  et  en  pensez  comme  du  vos- 
tre  ;  et  vrayement  vous  n'avez  pas  tort  se  vous 
lui  voulez  du  bien,  car  il  se  met  en  grant  dan- 
gier  pour  l'amour  de  vous.  Et,  puis  que  voz 
besongnes  sont  en  telz  termes,  et  que  vostre 
couraige  est  à  cela  que  d'en  faire  vostre  mary, 
à  moy  ne  tiendra,  et  mauldit  soit  il  qui  ne 
s'en  despeschera.  —  Amen ,  dit  elle.  A  de- 
main qui  vouldra  !  —  Et  je  le  vueil,  dit  il.  Et 
vous,  bergier,  dist  il,  qu'en  dictes  vous  ?  — 
Tout  ce  qu'on  veult.  —  Il  n'y  a  remède,  dist  il, 
vous  estes  et  serez  mon  frère;  aussi  suis  je  pieça 
de  la  houlette,  si  dois  bien  avoir  ung  bergier  à 
frère.  » 

Pour  abregier  le  compte  du  bergier,  le  gentil 
homme  consentit  le  mariaige  de  sa  seur  et  du 
bergier,  et  fut  fait,  et  les  tint  tous  deux  en  son 
hostel,  combien  qu'on  en  parlast  assez  par  le 
païs.  Et ,  quant  il  estoit  en  Heu  que  on  lui  di- 
soit  que  c'estoit  merveille  qu'il  n'avoit  fait  ba- 
tre  ou  tuer  le  bergier,  il  respondoit  que  jamais 
il  ne  pourroit  vouloir  mal  à  riens  que  sa  seur 

aymast,  et  que  trop  mieulx  vouloit  avoir  le  ber- 
gier  à  beau  frère,  au  gré  de  sa  seur,  que  ung 
autre  bien  grant  maistre ,  au  desplaisir  d'elle . 
Et  tout  ce  disoit  par  farce  et  esbatement,  car  il 
estoit  et  est  toujours  tresgracieux  et  nouveau 
et  bien  plaisant  gentil  homme  ;  et  le  faisoit  bon 
ouyr  deviser  de  sa  seur,  voire  entre  ses  amjs  et 
privez  compaignons. 


LA     LVIir      NOUVELLE 


RACONTEE    PAR     MONSEIGNEUR 


E  congneuz,  au  temps  de  ma  verde 
;et  plus  vertueuse  jeunesse,  deux 
igentilz  hommes,  beaulx  compai- 
[gnons,  bien  assouvis  et  adreciez  de 
tout  ce  que  on  doit  louer  en  ung  gentil  homme 
vertueux.  Ces  deux  estoient  tant  amys,  alyez  et 
donnez  l'ung  à  l'autre,  que  d'habillemens,  tant 
pour  leurs  corps  que  leurs  gens  et  chevaulx, 
tousjours  estoient  pareilz.  Advint  qu'ilz  devin- 
drent  amoureux  de  deux  belles  jeunes  filles, 
gentes  et  gracieuses.  Et  le  moins  mal  qu'ilz 
sceurent,  firent  tant  qu'elles  furent  adverties  de 
leur  nouvelle  entreprinse,  du  bien,  du  service, 
de  cent  mille  choses  que  pour  elles  faire  voul- 

droient.  Hz  furent  escoutez,  mais  aultre  chose 
ne  s'en  ensuivit  :  j'espère,  pour  ce  qu'elles 
estoient  de  serviteurs  pourveues,  ou  que  d'a- 
mours ne  se  vouloient  entremettre,  car,  à  la 
vérité  dire,  ilz  estoient  beaulx  compaignons  tous 
deux,  et  valoient  bien  d'estre  retenuz  servi- 
teurs d'aussi  femmes  de  bien  qu'elles  estoient. 
Quoy  qu'il  feust  toutesfois ,  ilz  ne  sceurent 
oncques  tant  faire  qu'ilz  feussent  en  grâce,  dont 
ilz  passèrent  maintes  nuytz,  Dieu  sçait  à  quelle 
peine,  mauldisans  puis  fortune ,  maintenant 
amours,  et  tressouvent  leurs  dames,  qu'ilz 
trouvoient  tant  rigoureuses. 

Eulx  estans  en  ceste  raige  et  desmesurée  lan- 
gueur, l'ung  dist  à  son  compaignon  :  «  Nous 
voyons  à  l'œil  que  noz  dames  ne  tiennent 
compte  de  nous,  et  toutesfoys  nous  enraigeons 
après,  et  tant  plus  nous  monstrent  de  fierté  et 
de  rigueur,  tant  plus  les  desirons  complaire, 
servir  et  obeyr  :  laquelle  chose  est  une  haulte 
folie.  Je  vous  requiers  que  nous  ne  tenons 
compte  d'elles  en  plus  qu'elles  font  de  nous, 
et  vous  verrez,  s'elles  peuvent  congnoistre 
que  nous  soyons  à  cela ,  qu'elles  enraigeront 
après    nous,   comme    nous   faisons    maintenant 


CINQ^UANTE-HUITIEME     NOUVELLE         D9 

après  elles.  —  Helas  !  dist  l'autre  ,  c'est  bon 
conseil,  qui  en  pourroit  venir  à  chief.  —  J'ay 
trouvé  la  manière,  dist  le  premier;  j'ay  toujours 
ouy  dire,  et  Ovide  le  met  en  son  livre  du  Re- 
mède d'amourSy  que  beaucoup  et  souvent  faire 
la  chose  que  sçavez  fait  oublier  et  peu  tenir 
compte  de  celle  qu'on  ayme  et  dont  on  est  fort 
féru.  Si  vous  diray  que  nous  ferons.  Faisons  ve- 
nir à  nostre  logis  deux  jeunes  filles  de  noz  cou- 
sines, et  couchons  avecques  elles,  et  leurs  fai- 
sons tant  la  follie  que  nous  ne  puissions  les 
rains  traîner,  et  puis  venons  devant  noz  dames 
au  deable  de  l'homme  qui  en  tiendra  compte  !  » 
L'autre  s'y  accorda,  et  comme  il  fut  proposé  et 
délibéré  il  fut  fait  et  accomply,  car  ilz  eurent 
chascun  une  belle  fille. 

Après  ce,  ilz  s'en  vindrent  trouver  devant 
leurs  dames,  en  une  feste  où  elles  estoient,  et 
faisoient  bons  compaignons  la  roe  et  du  fier, 
et  se  pourmenoient  par  devant  elles,  et  devi- 
soient  d'ung  cousté  et  d'autre,  et  faisoient  cent 
mille  manières,  pour  dire  :  «  Nous  ne  tenons 
compte  de  vous!  »  cuidans,  comme  ilz  avoient 
proposé,  que  leurs  dames  en  deussent  estre  mal 
contentes,  et  qu'elles  les  deussent  rappeler  main- 

tenant  ou  autrefois  ;  mais  aultrement  en  alla, 
car,  s'ilz  monstroient  semblant  de  tenir  peu 
compte  d'elles,  elles  monstroient  tout  apperte- 
ment  de  riens  y  encompter  ;  dont  ilz  se  per- 
ceurent  tresbien,  et  ne  s'en  sçavoient  assez  es- 
bahyr.  Si  dist  l'ung  à  son  compaignon  :  «  Scez 
tu  comment  il  est  ?  Par  la  mort  bien  !  noz  da- 
mes ont  fait  la  follie  comme  nous  ;  et  ne  vois  tu 
comment  elles  sont  fieres  ?  Elles  tiennent  toutes 
telles  manières  que  nous  faisons  ;  si  ne  me  croy 
jamais,  s'elles  n'ont  fait  comme  nous  1  Elles  ont 
prins  chascun  ung  compaignon  et  ont  fait  jus- 
ques  à  oultrance  la  follie.  Au  Dyable  les  cra- 
paudailles  !  Laissons  les  là.  —  Par  ma  foy  !  dist 
l'autre,  je  le  croy  comme  vous  :  je  n'ay  pas 
aprins  de  les  veoir  telles.  » 

Ainsi  pensèrent  les  compaignons  que  leurs 
dames  eussent  fait  comme  eulx ,  pource  qu'il 
leur  sembla  à  l'heure  qu'elles  n'en  tenissent 
compte,  comme  ilz  ne  tenoient  compte  d'elles; 
mais  il  n'en  fut  riens,  et  est  assez  legier  à 
croire. 


LA    LIX-    NOUVELLE 


PAR     PONCELET 


N  la  ville  de  Sainct  Orner,  avoit 
nagueres  ung  gentil  compaignon, 
'^  sergent  de  roy,  lequel  estoit  marié 
à  une  bonne  et  loyale  femme,  qui 
autrefois  avoit  esté  mariée,  et  luy  estoit  de- 
mouré  ung  filz ,  qu'elle  avoit  adroicié  en  ma- 
riaige.  Ce  bon  compaignon,  ja  soit  ce  qu'il  eust 
bonne  et  preude  femme,  neantmoins  il  s'em- 
ployoit  de  jour  et  de  nuyt  à  servir  amours 
par  tout  où  il  povoit,  et  tant  que  à  luy  estoit 
possible.  Et,  pour  ce  que,  en  temps  d'yver, 
sourdent  plusieurs  fois  les  inconveniens  plus  de 
legier  que  en  autre  temps  à  poursuir  la  queste 
loing,    il    s'advisa    et    délibéra   que  il  ne  par- 

tiroye  point  de  son  hostel  pour  servir  amours, 
car  il  avoit  une  tresbelle,  gente  et  jeune  fille, 
chamberiere  de  sa  femme,  avec  laquelle  il  trou- 
veroye  manière  d'estre  son  serviteur. 

Pour  abregier,  tant  fist  par  dons  et  par  pro- 
messes qu'il  eut  octroy  de  faire  tout  ce  qu'il  lui 
plairoit,  ja  soit  que  à  grant  peine,  pource  que 
sa  femme  estoit  tousjours  sus  eulx,  qui  con- 
gnoissoit  la  condicion  de  son  mary.  Ce  nonobs- 
tant, Amours,  qui  veult  tousjours  secourir  ses 
vrays  serviteurs,  inspira  tellement  l'entendement 
du  bon  et  loyal  servant  qu'il  trouva  moyen  d'ac- 
complir son  veu.  Car  il  faignit  estre  tresfort 
malade  de  refroidement  et  dist  à  sa  femme  : 
((  Tresdoulce  compaigne,  venez!  Je  suis  si  tres- 
malade  que  plus  ne  puis;  il  me  fault  aller  cou- 
chier,  et  vous  prie  que  vous  faciez  tous  noz 
gens  couchier,  affin  que  nul  ne  face  noyse  ne 
bruit,  et  puis  venez  en  nostre  chambre.  »  La 
bonne  damoiselle,  qui  estoit  tresdesplaisante  du 
mal  de  son  mary,  fist  ce  qu'il  commanda,  et 
puis  print  beaulx  draps  et  les  chauffa  et  mist  sus 
son  mary,  après  qu'il  fust  couchié.  Et  quant  il 
fut  bien  eschauffé  par  longue  espace,  il  dist  : 
«  M'amie,  il  suffist;  je  suis  assez  bien,   Dieu 

mercy,  et  la  vostre,  qui  en  avez  prins  tant  de 
peine!  Si  vous  prie  que  vous  en  venez  couchier 
emprés  moy.  »  Elle,  qui  desiroit  la  santé  de  son 
mary,  fîst  ce  qu'il  commandoit  et  s'endormit  le 
plus  tost  qu'elle  peut.  Et,  assez  tost  après  que 
nostre  bon  mary  perceut  qu'elle  dormoit ,  se 
coula  tout  doulcement  jus  de  son  lit,  et  s'en 
alla  combatre  ou  lit  de  sa  dame  la  chamberiere, 
tout  prest  pour  son  veu  acomplir,  où  il  fut  bien 
receu  et  rencontré.  Et  tant  rompirent  de  lances 
qu'ilz  furent  si  las  et  si  recreans  qu'il  convint 
que  en  beaulx  bras  demeurassent  endormis. 

Et  comme  aucunes  fois  advient  que,  quant  on 
s'endort  en  aucun  desplaisir  ou  merencolie,  au 
resveiller,  c'est  ce  qui  vient  premier  à  la  per- 
sonne, et  est  aucunesfoismesmes  cause  du  réveil, 
comme  à  la  damoiselle  advint;  et  jà  soit  ce  que 
grant  soing  eust  de  son  mary,  toutesfois  elle  ne 
le  garda  pas  bien,  car  elle  trouva  qu'il  s'estoit 
de  son  lit  party.  Et,  au  taster  qu'elle  fist  sus  son 
orillier  et  en  sa  place,  trouva  qu'il  y  faisoit  tout 
froit  et  qu'il  y  avoit  longtemps  qu'il  n'y  avoit 
esté.  Adonc,  comme  toute  désespérée,  saillit 
sus,  et,  en  vestant  sa  chemise  et  sa  cotte  simple, 
disoit  à  part  elle   :   «  Las!   meschante,  ores  es 

tu  une  femme  perdue  et  gastée  et  qui  fait  bien 
à  reprouchier,  quant  par  ta  négligence  as  laissié 
cest  liomme  perdre!  Helas  !  pourquoy  me  suis 
je  annuyt  couchée,  pour  ainsi  m'abandonner  au 
dormir!  O  vierge  Marie,  vueilliez  mon  cueur 
resjouyr,  et  que  par  ma  cause  il  n'ait  nul  mal, 
car  je  me  tiendroye  coulpable  de  sa  mort!  » 

Et,  après  ces  regretz  et  lamentacions,  elle  se 
partit  hastivement,  et  alla  quérir  de  la  lumière; 
et,  affin  que  sa  chamberiere  lui  tint  compaignie 
à  quérir  son  mary,  elle  s'en  alla  en  la  chambre 
pour  la  faire  lever,  et  là,  en  droit,  trouva  la 
doulce  paire  dormant  bras  à  bras,  et  lui  sembla 
bien  qu'ilz  avoient  ceste  nuyt  travaillié,  car  ilz 
dormoient  si  fort  qu'ilz  ne  s'esveillerent  point 
pour  personne  qui  y  entrast,  ne  pour  lumière 
que  on  y  portast.  Et,  de  fait,  pour  la  joye 
qu'elle  eut  de  ce  que  son  mary  n'estoit  point  si 
mal  ne  si  desvoyé  qu'elle  esperoit,  ne  que  son 
cueur  lui  avoit  jugié,  elle  s'en  alla  quérir  ses 
enfans  et  les  varlets  de  l'ostel  et  les  mena  veoir 
la  belle  compaignie,  et  leur  enjoignit  expressé- 
ment qu'ilz  n'en  feissent  quelque  semblant;  et 
puis  leur  demanda,  en  basset,  qui  c'estoit  ou  lit 
de  sa  chamberiere  qui  là  dormoit  avecques  elle. 

Et  ses  enfans  respondirent  que  ce  estoit  leur 
père,  et  les  varletz  que  ce  estoit  leur  maistre. 
Adoncques  elle  les  ramena  dehors  et  les  fist  aller 
couchier,  car  il  estoit  trop  matin  pour  eulx  lever, 
et  aussi  elle  s'en  alla  en  son  lit,  mais  depuis  ne 
dormit  gueres  tant  qu'il  fut  heure  de  lever. 

Toutesfoys,  assez  tost  après,  la  compaignie 
des  vrais  amans  s'esveilla,  et  se  départirent  l'ung 
de  l'aultre  amoureusement.  Si  s'en  retourna 
nostre  maistre  à  son  lit,  emprés  sa  femme,  sans 
dire  mot;  et  aussi  ne  fist  elle,  et  faignit  de  dor- 
mir, dont  il  fut  moult  joyeulx,  pensant  qu'elle 
ne  sceust  riens  de  sa  bonne  fortune  ;  car  il  la 
craignoit  et  doubtoit  à  merveilles,  tant  pour  sa 
paix  que  pour  l'honneur  de  la  fille.  Et,  de  fait, 
se  reprint  nostre  maistre  à  dormir  bien  fort. 

Et  la  bonne  damoiselle,  qui  point  ne  dor- 
moit,  si  tost  qu'il  fust  heure  de  descouchier, 
se  leva  pour  festoyer  son  mary,  et  lui  donna 
aucune  chose  confortative  ,  après  la  médecine 
laxative  qu'il  avoit  prinse  celle  nuytée.  Puis 
après,  la  bonne  dame  fist  lever  ses  gens  et 
appella  sa  chamberiere,  et  lui  dist  qu'elle  print 
les  deux  plus  gras  chappons  de  la  chappon- 
niere,  et   que  les  appointast  tresbien  ;  et  puis, 

qu'elle  allast  à  la  boucherie  quérir  la  meilleure 
pièce  de  beuf  qu'elle  pourroit  trouver,  et  si 
cuist  tout  à  une  bonne  eaue,  pour  humer,  ainsi 
qu'elle  le  sçauroit  bien  faire,  car  elle  estoit 
maistresse  et  ouvrière  de  faire  bon  brouet.  Et  la 
bonne  fille,  qui  de  tout  son  cueur  desiroit  com- 
plaire à  sa  damoiselle,  et  encores  plus  à  son 
maistre,  à  l'ung  par  amours  et  à  l'autre  par 
crainte,  dist  que  tresvoulentiers  le  feroit. 

Cependant  la  damoiselle  alla  ouyr  la  messe, 
et,  au  retour,  passa  par  l'ostel  de  son  filz,  dont 
cy  dessus  a  esté  parlé,  et  lui  dist  que  venist 
disner  avecques  son  mary,  et  si  amenast  avec 
lui  trois  ou  quatre  compaignons,  qu'elle  lui 
nomma,  et  que  son  mary  et  elle  les  prioient 
qu'ilz  venissent  disner  avecques  eulx.  Quant 
elle  eut  ce  dit,  elle  s'en  retourna  à  l'ostel  pour 
entendre  à  la  cuisine,  de  paour  que  le  humeau 
ne  fut  espandu,  comme  par  maie  garde  il  avoit 
esté  la  nuytée  précédente;  mais  nenny;  car 
nostre  bon  mary  s'en  estoit  allé  à  l'église  ouyr 
la  messe.  Et,  tandis  que  le  disner  s'apprestoit, 
le  filz  à  la  damoiselle  alla  prier  ceulx  qu'elle  lui 
avoit  nommez,  qui  estoyent  les  plus  grans 
farceurs  de  toute  la  ville  de  Sainct  Omer. 

Or  revint  nostre  maistre  de  la  messe,  et  fist 
une  grande  brassie  à  sa  femme,  et  lui  donna  le 
bon  jour;  et  aussi  fist  elle  à  lui.  Mais  toutesfoys 
elle  n'en  pensoit  pas  moins,  et  lui  commença  à 
dire  qu'elle  estoit  bien  joyeuse  de  sa  santé,  dont 
il  la  remercia,  et  lui  dist  :  «  Vraiement,  je  suis 
assez  en  bon  point,  Dieu  mercy,  m'amie,  veu 
que  j'estoye  hyer,  à  la  vesprée,  si  mal  disposé, 
et  me  semble  que  j'ay  tresbon  appétit;  si  voul- 
droye  bien  aller  disner,  si  vous  vouliez.  »  Lors 
elle  lui  dist  :  «  J'en  suis  bien  contente;  mais  il 
fault  ung  peu  attendre  que  le  disner  soit  prest, 
et  que  telz  et  telz,  qui  sont  priez  de  disner 
avecques  vous,  soyent  venuz.  —  Priez?  dist  il; 
et  à  quel  propos?  Je  n'en  ay  cure;  et  aymasse 
mieulx  qu'ilz  demourassent  ;  car  ilz  sont  si  grans 
farceurs  que,  s'ilz  sçaivent  que  j'aye  esté  ma- 
lade, ilz  ne  m'en  feront  que  farcer.  Au  moins, 
belle  dame,  je  vous  prie  qu'on  ne  leur  en  die 
riens.  Et  encores  aultre  chose  y  a  :  que  menge- 
ront  ilz  ?  »  Et  elle  dist  qu'il  ne  s'en  souciast  et 
qu'ilz  auroyent  assez  à  mengier,  car  elle  avoit 
fait  appointier  et  habillier  les  deux  meilleurs 
chappons  de  leans,  et  une  tresbonne  pièce  de 
beuf,  pour  l'amour  de   lui.   De  laquelle   chose 

il  fut  bien  joyeux,  et  dist  que  c'estoit  bien  fait. 
Et,  tantost  après,  allèrent  venir  ceulx  que 
l'en  avoit  priez,  avecques  le  filz  à  la  damoiselle. 
Et  quant  tout  fut  prest,  ilz  s'en  allèrent  seoir  à 
table  et  firent  tresbonne  chiere,  et  par  especial 
l'oste,  et  buvoient  souvent,  et  d'autant  l'ung  à 
l'autre.  Et  lors  l'oste  commença  à  dire  à  son 
beau  filz  :  «Jehan,  mon  amy,  je  vueil  que  vous 
buvez  à  vostre  mère,  et  faictes  bonne  chiere.  » 
Adoncques  le  fîlz  respondit  que  tresvoulentiers 
le  feroit.  Et,  ainsi  qu'il  eut  beu  à  sa  mère,  la 
chamberiere,  qui  servoit,  survint  à  la  table  pour 
servir  les  assistans,  ainsi  qu'il  appartenoit,  comme 
bien  et  honnestement  le  sçavoit  faire.  Et,  quant 
la  damoiselle  la  vit,  elle  l'appella  et  lui  dist  : 
((  Venez  çà,  ma  doulce  compaigne?  Buvez  à 
moy,  et  je  vous  plegeray!  —  Compaigne,  dea  ? 
dist  nostre  amoureux  :  et  dont  vient  maintenant 
celle  grant  amour?  Que  maie  paix  y  puist  mettre 
Dieu  !  Vecy  grant  nouvelleté  !  —  Voire  vraie- 
ment,  c'est  ma  compaigne  certaine  et  loyale.  En 
avez  vous  si  grant  merveille?  —  He  dea!  dist 
l'oste;  Jehanne,  gardez  que  vous  dictes!  On 
pourroit  ja  penser  quelque  chose  entre  elle  et 
moy.  —  Et  pourquoy  ne  feroit  on  ?  dist  elle. 

Ne  VOUS  ay  je  point  annuyt  trouvé  couchié 
avecques  elle  en  son  lit  et  dormant  bras  à  bras  ? 
—  Couchié?  dist  il.  —  Voire  vraiement  cou- 
ihié,  dist  elle.  —  Et,  par  ma  foy,  beaulx  sei- 
gneurs, dit  il,  il  n'en  est  riens,  et  ne  le  fait 
que  pour  me  faire  despit,  et  aussi  pour  donner 
à  la  povre  fille  blasme  ;  car  je  vous  prometz  que 
oncques  ne  m'y  trouvay.  —  Non  dea?  dist  elle. 
Vous  l'orrez  tantost,  et  le  vous  feray  tout  à  ceste 
heure  dire  devant  vous  par  tous  ceulx  de  céans.  >• 
Adonc  appella  ses  enfans,  et  les  varletz  qui 
estoient  devant  la  table,  et  leur  demanda  se  ils 
avoient  point  veu  leur  père  couchié  avecques  la 
chamberiere  ;  et  ilz  dirent  que  ouy.  Adonc  leur 
père  respondit  :  «  Vous  mentez,  mauvais  gar- 
çons! Vostre  mère  le  vous  fait  dire.  —  Saulve 
vostre  grâce,  père,  nous  vous  y  veismes  cou- 
chié I  »  Aussi  firent  nos  varletz  :  «  Qu'en  dictes 
vous?  dist  la  damoiselle. —  Vraiement,  il  est 
vray!  »  dirent  ilz.  Et  lors  il  y  eut  grande  risée 
de  ceulx  qui  là  estoient.  Et  le  mary  fut  terri- 
blement abayé;  car  la  damoiselle  leur  compta 
comment  il  s'estoit  fait  malade,  et  toute  la  ma- 
nière de  faire,  ainsi  qu'elle  avoit  esté  ;  et  com- 
ment, pour  les  festoyer,  elle  avoit  fait  appareil- 

lier  le  disner  et  prier  ses  amis;  lesquelz  de  plus 
en  plus  renforçoient  la  chose,  dont  il  estoit  si 
honteux  qu'à  peine  sçavoit  il  tenir  manière,  et 
ne  se  sceut  autrement  sauver  que  de  dire  : 
«  Or  avant!  Puis  que  chascun  est  contre  moy, 
il  fault  bien  que  je  me  taise  et  que  je  accorde 
tout  ce  qu'on  veult,  car  je  ne  puis  tout  seul 
contre  vous  tous.  » 

Après,  commanda  que  la  table  fust  ostée,  et, 
incontinent  grâces  rendues,  appella  son  beau 
filz  et  lui  dist  :  «  Jehan,  mon  amy,  je  vous  prie 
que,  se  les  aultres  me  accusent  de  cecy,  que 
me  excusez  en  gardant  mon  honneur;  et  allez 
sçavoir  à  ceste  povre  fille  que  on  lui  doit,  et  la 
payez  si  largement  qu'elle  n'ait  cause  de  soy 
plaindre;  puis  la  faictes  partir  :  car  je  sçay  bien 
que  vostre  mère  ne  la  souffreroit  plus  demourer 
céans.  »  Le  beau  filz  alla  incontinent  faire  ce 
qui  lui  estoit  commandé,  et  puis  retourna  aux 
compaignons  qu'il  avoit  amenez ,  lesquelz  il 
trouva  parlans  à  sa  mère,  et  la  remercioient 
moult  grandement  de  ses  biens  et  de  la  bonne 
chère  qu'elle  leur  avoit  faicte,  puis  prindrent 
congié  et  s'en  allèrent. 

Et  les  autres  demourerent  à  l'ostel  ;  et  fait  à 

supposer  que  depuis  en  eurent  maintes  devises 
ensemble.  Et  le  gentil  amoureux  ne  beut  point 
tout  l'amer  de  son  vaisseau  à  ce  disner.  A  ce 
propos  peut  on  dire  de  chiens,  d'oyseaux, 
d'armes,  d'amours  :  Pour  ung  plaisir,  mille 
douleurs.  Et  pourtant  nul  ne  s'y  doit  bouter, 
s'il  n'en  veult  aucunesfois  gouster.  Et  ainsi  lui 
en  advint,  et  acheva  ledit  mary  sa  queste  en 
ceste  partie,  par  la  manière  que  dit  est. 


LA   LX'^   NOUVELLE 


PAR     PONC  E  LET 


'a  pas  long  temps  que  en  la  ville 
de  Troye  avoit  trois  damoiselles, 
lesquelles  estoient  femmes  à  trois 
bourgeois  de  la  ville,  riches,  puis- 
sans  et  bien  aisiez;  lesquelles  furent  amoureuses 
de  trois  frères  mineurs.  Et  pour  plus  seurement 
et  couvertement  leur  fait  couvrir,  sous  umbre 
de  devocion,  chascun  jour  se  levoient  une  heure 
ou  deux  devant  le  jour.  Et,  quant  il  leur  sem- 
bloit  heure  d'aller  vers  leurs  amoureux,  elles 
disoient  à  leurs  maris  qu'elles  alloient  à  matines  et 
à  la  première   messe.   Et  pour   le  grant  plaisir 

qu'elles  y  prenoient,  et  les  religieux  aussi,  sou- 
vent advenoit  que  le  jour  les  surprenoit  si  large- 
ment qu'elles  ne  sçavoient  comment  saillir  de 
l'ostel  que  les  autres  religieux  ne  s'en  apper- 
ceussent.  Pourquoy,  doubtans  les  grans  perilz 
et  inconveniens  qui  en  povoient  sourdre,  fut 
prinse  conclusion  par  eulx  toutes  ensemble  que 
chascune  d'elles  auroit  habit  de  religieux  et  fe- 
royent  faire  grant  couronne  sur  leur  teste, 
comme  s'elles  estoient  du  couvent  de  leans, 
jusques  finablement  à  ung  autre  certain  jour 
qu'elles  y  retourneroyent  après. 

Tandis  que  leurs  marys  gueres  n'y  pensoyent, 
elles  venues  es  chambres  de  leurs  amis,  ung 
barbier  secret  fut  mandé,  c'est  assavoir  des  frères 
de  leans,  qui  fist  aux  damoiselles  chascune  la 
couronne  sur  la  teste.  Et,  quant  vint  au  dépar- 
tir, elles  vestirent  leurs  habitz  qu'on  leur  avoit 
appareillez,  et  en  cest  estât  s'en  retournèrent 
devers  leurs  hostelz  et  s'en  allèrent  desvestir  et 
mettre  jus  leurs  habitz  de  devocion  chez  une 
certaine  matrone  affaitée,  et  puis  retournèrent 
emprés  leurs  maris.  Et  en  ce  point  continuèrent 
grant  temps,  sans  que  personne  s'en  apperceust. 

Et,  pource  que  dommaige  eust  esté  que  telle 

devocion  et  travail  n'eust  esté  congneue,  for- 
tune voulut  que,  à  certain  jour  que  l'une  de 
ces  bourgeoises  s'estoit  mise  au  chemin  pour 
aller  au  lieu  acoustumé,  l'embusche  fut  descou- 
verte, et,  de  fait,  fust  prinse  à  tout  l'habit  dissi- 
mulé, par  son  mary,  qui  l'avoit  poursuye.  Si 
lui  dist  :  «  Beau  frère ,  vous  soyez  le  très- 
bien  trouvé  !  Je  vous  prie  que  retournez  à 
l'ostel,  car  j'ay  à  parler  à  vous  de  conseil.  » 
Et  en  cest  estât  la  ramena  :  dont  elle  ne  fîst  ja 
feste. 

Or  advint  que,  quand  ilz  furent  à  l'ostel,  le 
mary  commença  à  dire  en  manière  de  farce  : 
"  Dictes  vous,  par  vostre  foy,  que  la  vraie  de- 
vocion, dont  ce  temps  d'yver  avez  esté  esprise, 
vous  fait  endosser  l'habit  de  sainct  Françoys  et 
porter  couronne  semblable  aux  bons  frères? 
Dictes  moy,  je  vous  requiers,  qui  a  esté  vostre 
recteur,  ou,  par  sainct  Françoys,  vous  l'amen- 
derez! »  Et  fist  semblant  de  tirer  sa  dague. 
Adoncques  la  povrette  se  getta  à  genoulx  et 
s'escria  à  haulte  voix  :  «  Ha,  mon  mary,  je 
vous  crye  mercy,  ayez  pitié  de  moy,  car  j'ay 
esté  séduite  par  mauvaise  compaignie.  Je  sçay 
bien  que  je  suis  morte  si  vous  voulez,  et  que  je 

n'ay  pas  fait  comme  je  deusse;  mais  je  ne  suis 
pas  seule  deceue  en  celle  manière,  et,  se  vous 
me  voulez  promettre  que  ne  me  ferez  riens,  je 
vous  diray  tout.  » 

Adonc  son  mary  s'y  accorda.  Lors  elle  lui 
dist  comment  plusieurs  fois  elle  avoit  esté  oudit 
monastère  avec  deux  de  ses  compaignes,  des- 
quelles deux  des  religieux  s'estoient  énamourez  : 
«  Et,  en  les  compaignant  aucunesfois  à  faire 
colacion  en  leurs  chambres,  le  tiers  fust  esprins 
d'amours  de  moy,en  me  faisant  tant  de  humbles 
et  doulces  requestes  que  nullement  ne  m'en  suis 
peu  excuser;  et  mesmement,  par  l'instigacion  et 
enhort  de  mesdictes  compaignes,  je  l'ay  fait, 
disans  que  nous  aurions  bon  temps  ensemble,  et 
si  n'en  sçauroit  on  riens.  »  Lors  demanda  le 
mary  qui  estoient  ses  compaignes;  et  elle  les 
lui  nomma.  Adoncques  sceut  il  qui  estoient 
leurs  marys.  Et  dit  le  compte  qu'ilz  buvoient 
souvent  ensemble.  Puis  demanda  qui  estoit 
leur  barbier,  et  les  noms  des  trois  religieux. 
Le  bon  mary,  considérant  ces  choses,  avec- 
ques  les  douloureuses  admiracions  et  piteux 
regretz^  de  sa  femmelette ,  dist  :  «  Or  garde 
bien   que   tu  ne  dies  à  personne  que  je  sçaiche 

parler  de  ceste  matière,  et  je  te  prometz  que 
je  ne  te  feray  ja  mal.  »  La  bonne  damoiselle 
lui  promist  que  tout  à  son  plaisir  elle  feroit. 

Adonc  incontinent  se  part  et  alla  prier  au 
disner  les  deux  marys  et  les  deux  damoiselles, 
les  trois  cordeliers  et  le  barbier,  et  promirent 
de  venir.  Lesquelz  venuz  le  lendemain,  et  eulx 
assis  à  table,  firent  bonne  chiere  sans  penser  à 
leur  maie  adventure.  Et,  après  que  la  table  fut 
ostée,  pour  conclure  de  l'escot,  firent  plusieurs 
manières  de  faire  mises  avant  joyeusement  sus 
quoy  l'escot  seroit  prins  et  soustenu;  ce  tou- 
tesfoys  qu'ilz  ne  sceurent  trouver,  ne  estre 
d'acort;  tant  que  l'oste  dist  :  «  Puis  que  nous 
ne  sçavons  trouver  moyen  de  gaingnier  nostre 
escot  par  ce  qui  est  mis  en  termes,  je  vous  diray 
que  nous  ferons  :  il  fault  que  nous  le  facions 
paier  à  ceulx  de  la  compaignie  qui  la  plus  grant 
couronne  portent,  réservé  ces  bons  religieux, 
car  ilz  ne  paieront  riens  à  présent.  »  A  quoy  ilz 
s'accordèrent  tous  et  furent  contens  que  ainsi 
en  fust,  et  le  barbier  en  fut  le  juge. 

Et  quant  tous  les  hommes  eurent  monstre 
leurs  couronnes,  l'oste  dist  qu'il  failloit  veoir 
se  les  femmes  en  avoient  nulles.  Si  ne  fault  pas 

demander  s'il  en  y  eut  en  la  compaignie  qui 
eurent  leurs  cueurs  estrains.  Et,  sans  plus  at- 
tendre, l'oste  print  sa  femme  par  la  teste  et  la 
descouvrit.  Et  quant  il  vit  ceste  couronne,  il  fist 
une  grande  admiracion,  faignant  que  riens  n'en 
sceust,  et  dist  :  «  Il  fault  veoir  les  autres,  s'elles 
sont  couronnées  aussi.  »  Adonc  leurs  maris  les 
firent  deffubler,  et  pareillement  furent  trouvées 
comme  la  première,  de  laquelle  chose  ilz  ne 
firent  pas  trop  grant  feste,  nonobstant  qu'ilz  en 
fissent  grandes  risées,  et,  tout  en  manière  de 
jojeuseté,  dirent  que  vraiement  l'escot  estoit 
gaingnié,  et  que  leurs  femmes  le  dévoient. 

Mais  il  falloit  sçavoir  à  quel  propos  ces  cou- 
ronnes avoient  esté  enchargées,  et  l'oste,  qui 
estoit  assez  joyeux,  leur  compta  tout  le  démené 
de  la  chose,  soubz  telle  protestacion  qu'ilz  le 
pardonneroyent  à  leurs  femmes  pour  ceste  fois, 
parmy  la  pénitence  que  les  bons  religieux  en 
porteroyent  en  leur  présence  ;  laquelle  chose 
les  deux  mary s  accordèrent.  Et  incontinent  l'oste 
fist  saillir  quatre  ou  six  roides  galans  hors  d'une 
chambre,  tous  advertiz  de  leur  fait,  et  prindrent 
bons  moynes,  et  leur  donnèrent  tant  de  biens  de 
leans,  qu'ilz  en  peurent  entasser  sus  leur  doz, 

puis  les  boutèrent  hors  ;  et  eurent  les  maris 
plusieurs  devises  qui  longues  seroient  à  ra- 
compter. 


FIN    Dt    LA    SIXIEME    DIZAINE. 

PAR     PONCELET 


^NG  jour  advint  que  en  une  bonne 
ville   de  Haynault  avoit    ung  bon 

^? marchant,  marié  à  une  vaillante 
<^^52^::^â femme,  lequel  tressouvent  alloit  en 
marchandise  :  qui  estoit  par  adventure  occasion 
à  sa  femme  d'aymer  autre  que  lui,  en  laquelle 
chose  elle  continua  et  persévéra  moult  longue- 
ment. Neantmoins,  en  la  parfîn,  l'embusche  fut 
descouverte  par  ung  sien  voisin,  qui  parent  es- 
toit  audit  marchant,  et  demouroit  à  l'opposite 
de  l'ostel  dudit  marchant.  Et,  de  sa  maison,  il 
vit  et  apperceut  souventesfois  ung  gentil  galant 

heurter  et  entrer  de  nuyt,  et  saillir  hors  de 
l'ostel  dudit  marchant.  Laquelle  chose  venue  à 
la  congnoissance  de  celui  à  qui  le  dommaige  se 
faisoit,  par  Tadvertissement  du  voisin,  fut  moult 
desplaisant;  et,  en  remerciant  son  parent  et 
voisin,  dist  que  briefvement  il  y  pourveoiroit, 
et  qu'il  se  bouteroit  du  soir  en  sa  maison,  afïin 
qu'il  veist  mieulx  qui  iroit  et  viendroit  en  son 
hostel. 

Et  semblablement  faignit  d'aller  dehors,  et 
dist  à  sa  femme  et  à  ses  gens  qu'il  ne  sçavoit 
quant  il  retourneroit  ;  et  lui ,  party  au  plus 
matin,  ne  demoura  que  jusques  à  la  vesprée, 
qu'il  bouta  son  cheval  quelque  part,  et  vint 
couvertement  chez  son  cousin.  Et  là  regarda 
par  une  petite  treille ,  attendant  se  il  verroit 
ce  que  gueres  ne  lui  plairoit.  Et  tant  attendit 
que,  environ  neuf  heures  en  la  nuyt,  le  galant, 
à  qui  la  damoiselle  avoit  fait  sçavoir  que  son 
mary  estoit  dehors,  passa  ung  tour  ou  deux 
par  devant  l'ostel  de  la  belle  et  regarda  à  l'huys 
pour  veoir  s'il  y  pourroit  entrer  ;  mais  encores 
le  trouva  il  fermé.  Si  pensa  bien  qu'il  n'estoit 
pas  heure  pour  les  doubtes. 

Et  ainsi  qu'il  varioit  là  entour,  le    bon  mar- 

chant,  qui  pensa  bien  que  c'estoit  son  homme, 
descendit  et  vint  à  lui,  et  lui  dist  :  «  Mon  amy, 
nostre  damoiselle  vous  a  bien  perceu,  et,  pour- 
ce  qu'il  est  encores  temps  assez,  et  qu'elle  a 
doubte  que  nostre  maistre  ne  retourne,  elle 
m'a  requis  que  je  vous  mette  dedans,  s'il 
vous  plaist.  »  Le  compaignon,  cuidant  que  ce 
feust  le  varlet,  s'adventura  d'entrer  leans  avec 
lui,  et  tout  doulcement  l'huys  fut  ouvert,  et  le 
mena  tout  derrière  en  une  chambre  en  laquelle 
avoit  une  moult  grand  huche ,  laquelle  il  def- 
ferma  et  le  fîst  entrer  dedans,  affin  que,  se  le 
marchant  revenoit,  qu'il  ne  le  trouvast  pas,  et 
que  sa  maistresse  le  viendroit  assez  tost  mettre 
hors  et  parler  à  lui.  Et  tout  ce  souffrit  le  gentil 
galant  pour  le  mieulx,  et  aussi  pource  qu'il 
pensoit  que  l'autre  dist  vérité. 

Et  incontinent  se  partit  le  marchant  le  plus 
celéement  qu'il  peut,  et  s'en  alla  à  son  cousia 
et  à  sa  femme,  et  leur  dist  :  «  Je  vous  prometz 
que  le  rat  est  prins  ;  mais  il  nous  fault  adviser 
qu'il  en  est  de  faire.  »  Et  lors  son  cousin,  et, 
par  especial,  la  femme,  qui  n'aymoit  point  l'au- 
tre, furent  bien  joyeux  de  la  venue,  et  dirent 
qu'il  seroit  bon  que  l'en  le  monstrast  aux  pa- 

rens  de  la  femme,  affin  qu'ilz  veissent  son 
gouvernement.  Et,  à  ceste  conclusion  prinse,  le 
marchant  alla  à  l'ostel  du  père  et  de  la  mère  de 
sa  femme  et  leur  dist  qu'ilz  s'en  venissent  moult 
hastivement  à  son  logis.  Tantost  saillirent  sus, 
et,  tandis  qu'ilz  s'appointoient  pour  leur  en 
aller  chez  leur  fille,  il  alla  pareillement  qué- 
rir deux  des  frères  et  deux  des  seurs  d'elle, 
et  leur  dist  comme  il  avoit  fait  au  père  et  à 
la  mère.  Et  puis,  quant  il  les  eut  tous  assem- 
blez, il  les  mena  en  la  maison  de  son  cousin,  et 
illecques  leur  compta  tout  au  long  la  chose  ainsi 
qu'elle  estoit,  et  leur  compta  pareillement  la 
prinse  du  rat. 

Or  convient  il  sçavoir  comment  le  gentil  ga- 
lant pendant  ce  temps  se  gouverna  en  celle  hu- 
che, de  laquelle  il  fut  gaillardement  délivré, 
attendu  l'adventure  ;  car  la  damoiselle,  qui  se 
donnoit  garde  souvent  se  son  amy  viendroit 
point,  alloit  devant  et  derrière  pour  veoir  s'elle 
en  auroit  point  quelque  nouvelle.  Et  ne  tarda 
mie  grant  pièce  que  le  gentil  compaignon,  qui 
ouyoit  bien  que  l'en  passoit  assez  prés  du  lieu 
où  il  estoit,  et  si  le  laissoit  on  là,  il  print  à 
heurter  du  poing  à  ceste   huche,  tant   que  la 

damoiselle  l'ouyt,  qui  en  fut  moult  espantée.  Et 
neantmoins  elle  demanda  qui  c'estoit ,  et  le 
compaignon  lui  respondit  :  «  Helas!  tresdoulce 
amye,  ce  suis  je  qui  me  meurs  de  chault,  et  de 
doubte  de  ce  que  m'y  avez  fait  bouter,  et  si  n'y 
allez  ne  venez  !  »  Qui  fut  alors  bien  esmerveil- 
lée,  ce  fut  elle.  «  Ha,  vierge  Marie  !  et  pensez 
vous,  mon  amy,  que  je  vous  y  aye  fait  mettre  ? 
—  Par  ma  foy,  dist  il,  je  ne  sçay  ;  au  moins  est 
venu  vostre  varlet  à  moy,  et  m'a  dit  que  lui 
aviez  requis  qu'il  me  mist  en  l'ostel  et  que  je 
entrasse  en  ceste  huche,  affin  que  vostre  mary 
ne  m'y  trouvast,  se  d'adventure  il  retournoit 
pour  ceste  nuyt.  —  Ha  !  dist  elle,  sur  ma  vie, 
que  ce  a  esté  mon  mary!  A  ce  coup,  suis  je 
une  femme  perdue,  et  est  tout  nostre  fait  des- 
couvert.—  Sçavez  vous,  dist  il,  comment  il  va? 
Il  convient  que  me  mettez  dehors,  ou  je  rom- 
pray  tout,  car  je  n'en  puis  plus  endurer.  —  Par 
ma  foy,  dist  la  damoiselle,  je  n'en  ay  point  la 
clef,  et,  se  vous  le  rompez,  je  seray  defîaicte,  et 
dira  mon  mary  que  je  l'auray  fait  pour  vous 
saulver.  »  Finablement,  la  damoiselle  chercha  tant 
qu'elle  trouva  de  vieilles  clefz,  entre  lesquelles 
y  en  eut  une   qui  délivra   le  povre  prisonnier. 

Et  quant  il  fut  hors  il  troussa  sa  dame,  et  lui 
monstra  le  courroux  qu'il  avoit  sus  elle,  laquelle 
le  print  paciamment.  Et  à  tant  s'en  voulut  partir 
le  gentil  amoureux  ;  mais  la  damoiselle  le  print 
et  accola,  et  lui  dist  que,  s'il  s'en  aloit  ainsi, 
elle  estoit  aussi  bien  deshonnourée  que  s'il  eust 
rompu  la  huche  :  «  Et  qu'est  il  doncques  de 
faire?  dist  le  galant.  —  Si  nous  ne  mettons, 
dist  elle ,  quelque  chose  dedans  et  que  mon 
mary  le  treuve,  je  ne  me  pourroye  excuser  que 
je  ne  vous  aye  mis  dehors.  —  Et  quelle  chose 
y  mettrons  nous,  dist  le  galant,  affin  que  je  me 
parte  ?  car  il  est  heure.  —  Nous  avons,  dist  elle, 
en  cest  estable  ung  asne  que  nous  y  mettrons, 
si  vous  me  voulez  aydier.  —  Ouy,  par  ma  foy  », 
dist  il.  Adonc  fut  cest  asne  getté  dedans  la  hu- 
che et  puis  la  refermèrent.  Lors  le  galant  print 
congié  d'ung  doulx  baisier  et  se  partit  en  ce 
point  par  une  issue  de  derrière  ;  et  la  damoi- 
selle s'en  alla  prestement  couchier. 

Et  après  ne  demoura  pas  longuement  que  le 
mary,  qui,  tandis  que  ces  choses  se  faisoient, 
assembla  ses  gens  et  les  amena  tous  chez  son 
cousin,  comme  dit  est,  où  il  leur  compta  tout 
Testât  de  ce  qu'on  lui  avoit  dit,  et  aussi  com- 

ment  il  avoit  prins  le  galant  à  ses  barres.  «  Et 
doncques  à  celle  fin,  dist  il,  que  vous  ne  dissiez 
point  que  je  vueille  à  vostre  fille  imposer  blasme 
sans  cause,  je  vous  monstreray  à  l'oeil  et  au  doy 
le  ribault  qui  cest  deshonneur  nous  a  fait,  et 
prie  que  avant  qu'il  saille  hors  qu'il  soit  tué.  » 
Adonc  chascun  dist  que  aussi  seroit  il.  «Et  aussi, 
dist  le  marchant,  je  vous  rendray  vostre  fille 
pour  telle  qu'elle  est.  »  Et  de  là  se  partirent  les 
autres  avecques  lui,  qui  estoyent  moult  dolens- 
des  nouvelles,  et  avoient  torches  et  flambeaulx 
pour  mieulx  cherchier  par  tout,  et  que  riens  ne 
leur  peust  eschapper. 

Hz  heurtèrent  à  l'huys  si  rudement  que  la 
damoiselle  y  vint  premier  que  nulz  de  leans  et 
leur  ouvrit  l'huys.  Et ,  quand  ilz  furent  entrez , 
elle  salua  son  mary,  son  père  et  sa  mère  et  les 
autres,  monstrant  qu'elle  estoit  bien  esmerveillée 
quelle  chose  les  amenoit  là  et  à  telle  heure.  Et, 
à  ces  motz  ,  son  mary  haulse  le  poing  et  lui 
donne  une  belle  buffe ,  et  dist  :  «  Tu  le  sçau- 
ras  tantost,  faulse,  telle  et  quelle  que  tu  es! 
—  Ha!  regardez  que  vous  dictes  !  Amenez  vous 
pour  ce  mon  père  et  ma  mère  icy?  —  Ouy,  dist 
'a  mère,  faulse  garce  que  tu  es,   on  te  mons- 

trera  ton  loudier  prestement!  »  Et  lors  ses  seurs 
vont  dire:  «  Et,  par  dieu,  vous  n'estes  pas  ve- 
nue du  lieu  pour  vous  gouverner  ainsi!  —  Mes 
seurs,  dit  elle,  par  toutes  les  saintz  de  Romme 
je  n'ay  riens  fait  que  une  femme  de  bien  ne 
doyve  et  puisse  faire ,  ne  je  ne  doubte  point 
qu'on  doive  le  contraire  monstrer  sus  moy.  — 
Tu  as  menty!  dit  son  mary;  je  te  le  monstreray 
incontinent,  et  sera  le  ribault  tué  en  ta  présence. 
Sus,  tost  ouvrez  ceste  huche  !  —  Moy?  dit  elle; 
et,  en  vérité,  je  croy  que  vous  resvez ,  ou  que 
vous  estes  hors  du  sens  !  Car  vous  sçavez  bien 
que  je  n'en  portay  oncques  la  clef,  mais  pend 
avec  les  vostres  dés  le  temps  que  vous  y  met- 
tiez vos  besongnes.  Et  pourtant,  se  vous  la  vou- 
lez ouvrir,  ouvrez  la  !  Mais  je  prie  à  Dieu  que 
aussi  vraiement  que  oncques  je  n'euz  compai- 
gnie  avec  celui  qui  est  là  dedans  enclos ,  qu'il 
m'en  délivre  à  joye  et  à  honneur,  et  que  la  mau- 
vaise envie  que  l'en  a  sur  moy  puisse  icy  estre 
avérée  et  demonstrée  !  Et  aussi  sera  elle,  comme 
bien  ay  bon  espoir.  —  Je  croy,  dit  le  mary  qui 
la  voit  à  genoulx,  pleurant  et  gémissant,  qu'elle 
sçait  bien  faire  la  chate  mouilliée,  et  qui  la 
vouldroit  croire    elle    sçauroit  bien   abuser   les 

gens;  et  ne  doublez,  je  me  suis  pieça  perceu 
de  la  trainnée.  Or  sus,  je  voys  ouvrir  la  huche  ! 
Si  vous  prie,  mes  seigneurs,  que  chascun  mette 
la  main  à  ce  ribault,  qu'il  ne  nous  eschappe,  car 
il  est  fort  et  roide.  —  N'ayez  paour,  dirent  ilz 
tous  ensemble,  nous  en  sçaurons  bien  faire.  » 

Adonc  tirèrent  leurs  espées  et  prindrent  leurs 
mailletz  pour  assommer  le  povre  amoureux  ,  et 
lui  dirent:  «  Ores,  te  confesse,  car  jamais  n'au- 
ras prestre  de  plus  prés  !  »  La  mère  et  les  seurs, 
qui  ne  vouloient  point  veoir  cette  occision,  se  ti- 
rèrent d'une  part;  et,  aussi  tost  qu'il  eut  ouvert 
la  huche  et  que  cest  asne  vit  la  lumière  si  très- 
grande,  il  commença  à  hyngner  si  hydeusement 
qu'il  n'y  eut  si  hardy  leans  qu'il  ne  perdist  et  sens 
et  manière.  Et  quant  ilz  virent  que  c'estoit  ung 
asne  et  qu'il  les  avoit  ainsi  abusez,  ilz  se  vou- 
lurent prendre  au  marchant,  et  lui  dirent  autant 
de  honte  comme  sainct  Pierre  eut  oncques 
d'onneur,  et  mesmes  les  femmes  lui  vouloient 
courir  sus.  Et,  de  fait,  s'il  ne  s'en  fust  fuy,  les 
frères  de  la  damoiselle  l'eussent  là  tué,  pour  le 
grand  blasme  et  deshonneur  qu'il  leur  avoit  fait 
et  vouloit  faire. 

Et,  fînablement,en  eut  tant  à  faire  qu'il  con- 

vint  que  la  paix  et  traicté  en  fussent  refais  par 
les  notables  de  la  ville.  Et  en  furent  les  accu- 
seurs  tousjours  en  indignacion  du  marchant.  Et, 
dit  le  compte,  que,  à  la  paix  faire,  il  y  eut 
grand  difficulté  et  plusieurs  protestacions  des 
amis  à  la  damoiselle,  et,  d'autre  part,  de  bien 
estroictes  promesses  du  marchant,  qui,  depuis, 
bien  et  gracieusement  se  gouverna;  et  ne  fut 
oncques  homme  meilleur  à  femme  qu'il  fut 
toute  sa  vie;  et  ainsi  usèrent  leur  vie  ensemble. 


LA   LXII-   NOUVELLE 


VAR     MONSEIGNEUR     DE     COMMESURAM 


g^^^^S^  NViRON  le  mojs  de  juillet,  alors  que 
^//l  l^§^  certaine  convencion  et  assemblée 
^^5?  se  tenoit  entre  la  ville  de  Calais 
^^^^  et  Gravelinghes ,  assez  prés  du 
chastel  d'Oye,  à  laquelle  assemblée  estoient  plu- 
sieurs princes  et  grans  seigneurs,  tant  de  la  par- 
tie de  France  comme  d'Angleterre,  pour  adviser 
et  traictier  de  la  rançon  de  monseigneur  d'Or- 
léans, estant  lors  prisonnier  du  roy  d'Angle- 
terre ,  entre  lesquelz  de  la  dicte  partie  d'Angle- 
terre estoit  le  cardinal  de  Vicestre,  qui  à  la  dicte 
convencion  estoit  venu  en  grant  et  noble  estât, 
tant  de  chevaliers,  escuiers,  que  d'autres  gens 
d'église;    et,    entre  les  autres   nobles  hommes. 

avoit  ung  qui  se  nommoit  Jehan  Stotton  ,  es- 
cuier  trenchant,  et  Thomas  Brampton  ,  eschan- 
çon  dudit  cardinal;  lesquelz  Jehan  et  Thonias 
se  entraymoient  autant  que  pourroyent  faire 
deux  frères  germains  ensemble,  car  de  vestures, 
habillemens  et  harnois,  estoient  tousjours  d'une 
façon  au  plus  prés  qu'ilz  pouvoient  ;  et,  la  plus- 
part  du  temps,  ne  faisoient  que  ung  lit  et  une 
chambre,  et  oncques  n'avoit  on  veu  que  entre 
eulx  deux  y  eust  quelque  courroux,  noyse 
ou  mal  talent.  Et  quant  ledit  cardinal  fut  ar- 
rivé audit  lieu  de  Calais,  on  bailla,  pour  le  lo- 
gis desdits  nobles  hommes,  l'ostel  de  Richart 
Fury,qui  est  le  plus  grant  hostel  de  ladicte  ville 
de  Calais;  et  ont  de  coustume  les  grans  sei- 
gneurs, quant  ilz  arrivent  audict  lieu  passans  et 
repassans,  d'y  logier. 

Ledit  Richart  estoit  marié,  et  estoit  sa  femme 
de  la  nacion  du  pays  de  Hollande,  qui  estoit 
belle  et  gracieuse,  et  bien  lui  advenoit  à  recevoir 
gens.  Et,  durant  ladicte  convencion,  à  laquelle 
on  fut  bien  l'espace  de  deux  mois,  iceulx  Jehan 
Stotton  et  Thomas  Brampton,  qui  estoient  si 
comme  en  l'aage  de  xxvj  à  xxviij  ans,  ayans  leur 
couleur  de  cramoisi  vive,  et  en  point  de  faire 

armes  par  nuyt  et  par  jour  ;  durant  lequel  temps, 
nonobstant  les  privalitez  et  amitiez  qui  estoient 
entre  ces  deux  seconds  et  compaignons  d'armes, 
ledit  Jehan  Stotton  ,  au  desceu  dudit  Thomas, 
trouva  manière  d'avoir  entrée  et  faire  le  gra- 
cieux envers  leur  dicte  hostesse,  et  y  continuoit 
souvent  en  devises  et  semblables  gracieusetez 
que  on  a  acoustumé  de  faire  en  la  queste  d'a- 
mours; et  ,  en  la  fin,  s'enhardit  de  demander  à 
sa  dicte  hostesse  la  courtoisie,  c'est  assavoir  qu'il 
peust  estre  son  amy,  et  elle  sa  dame  par  amours, 
à  quoy,  comme  faignant  d'estreesbahye  de  telle 
requeste,  lui  respondit  tout  froidement  que  lui 
ne  autre  elle  ne  hayoit  ne  ne  vouldroit  hayr, 
et  qu'elle  aymoit  chascun  par  bien  et  par  hon- 
neur. Mais  il  povoit  sembler,  à  la  manière  de 
sa  dicte  requeste,  qu'elle  ne  pourroit  icelle  ac- 
complir que  ce  ne  fust  grandement  à  son  des- 
honneur et  scandale,  et  mesmement  de  sa  vie, 
et  que,  pour  chose  du  monde,  à  ce  ne  vouldroit 
consentir. 

Adonc  ledit  Jehan  répliqua,  disant  qu'elle  lui 
povoit  tresbien  accorder,  car  il  estoit  celui  qui 
lui  vouloit  garder  son  honneur  jusques  à  la 
mort ,    et     aymeroit    mieulx    estre  pery   et  en 

l'aultre  siècle  tourmenté  que  par  sa  coulpe 
elle  eust  honte,  et  qu'elle  ne  doubtast  en  riens 
que  de  sa  part  son  honneur  ne  fust  gardé,  lui 
suppliant  de  rechief  que  sa  requeste  lui  voulsist 
accorder,  et  à  tousjours  mais  se  reputeroit  son 
serviteur  et  loyal  amy.  Et  à  ce  elle  respondit, 
faisant  manière  de  trembler,  disant  que ,  de 
bonne  foy,  il  lui  faisoit  mouvoir  le  sang  du 
corps ,  de  crainte  et  de  peur  qu'elle  avoit  de 
lui  accorder  sa  requeste. 

Lors  il  s'approucha  d'elle  et  lui  requist  ung 
baiser,  dont  les  dames  et  damoiselles  dudit  pays 
d'Angleterre  sont  assez  libérales  de  l'accorder  ; 
et,  en  la  baisant,  lui  pria  doulcement  qu'elle  ne 
fust  paoureuse,  et  que  de  ce  qui  seroit  entre 
eulx  deux  jamais  nouvelle  n'en  seroit  à  per- 
sonne vivant.  Lors  elle  lui  dist  :  «  Je  voy  bien 
que  je  ne  puis  de  vous  eschapper  que  ne  face 
ce  que  vous  voulez  ,  et  puis  qu'il  fault  que  je 
face  quelque  chose  pour  vous,  sauf  toutesvoies 
tousjours  mon  honneur.  Vous  sçavez  l'ordon- 
nance qui  est  faicte  de  par  les  seigneurs  estans 
en  ceste  ville  de  Calais,  comment  il  convient 
que  chascun  chief  d'ostel  face  une  fois  la  sep- 
maine,  en  personne,  le   guet  par  nuyt,   sus  la 

muraille  de  ladicte  ville.  Et,  pource  que  les  sei- 
gneurs et  nobles  hommes  de  l'ostel  de  monsei- 
gneur le  cardinal,  vostre  maistre,  sont  céans  lo- 
giez, mon  mary  a  tant  fait,  par  le  moyen  d'au- 
cuns ses  amys  envers  mondit  seigneur  le  car- 
dinal, qu'il  ne  fera  que  demi  guet;  et  entens 
qu'il  le  doit  faire  jeudi  prouchain ,  depuis  la 
cloche  du  guet  au  soir  jusques  à  mynuyt  ;  et, 
pour  ce,  tandis  que  mondit  mary  sera  au  guet, 
si  vous  me  voulez  dire  aucunes  choses,  je  les 
orray  tresvoulentiers ,  et  me  trouverez  en  ma 
chambre  avecques  ma  chamberiere,  »  laquelle 
estoit  en  grant  vouloir  de  conduire  et  acomplir 
les  voulentez  et  plaisirs  de  sa  maistresse.  Ledit 
Jehan  Stotton  fut  de  ceste  response  moult 
joyeux,  et,  en  remerciant  sadicte  hostesse,  lui 
dist  que  point  n'y  auroit  de  faulte  que  audit  jour 
il  ne  venist  comme  elle  lui  avoit  dit. 

Or  se  faisoient  ces  devises  le  lundy  précèdent 
après  disner;  mais  il  ne  fait  pas  à  oublier  de 
dire  comment  ledit  Thomas  Brampton  avoit,  au 
desceu  de  sondit  compaignon  Jehan  Stotton, 
fait  pareille  diligence  et  requeste  à  leur  hostesse, 
laquelle  ne  lui  avoit  oncques  voulu  quelconques 
chose   accorder,  fors  lui  bailler  une  fois  espoir 

et  l'autre  doubte,  en  lui  disant  et  remonstrant 
que  il  pensoit  trop  peu  à  l'honneur  d'elle  :  car, 
se  elle  faisoit  ce  qu'il  requeroit,  elle  sçavoit  de 
vray  que  son  mary  Richard  Fury  et  ses  parens 
et  amis  lui  osteroient  la  vie  du  corps.  Et  à  ce 
respondit  ledit  Thomas  :  «  Ma  tresdoulce  da- 
moiselle,  amie  et  hostesse,  pensez  que  je  suis 
noble  homme,  ne,  pour  chose  qui  me  peust 
advenir,  ne  vouldroie  faire  chose  qui  tournast 
à  vostre  deshonneur  ne  blasme,  car  ce  ne  seroit 
point  usé  de  noblesse  ;  mais  croyez  fermement 
que  vostre  honneur  vouldroie  garder  comme  le 
mien  ;  et  si  aymeroye  mieulx  à  mourir  qu'il  en 
feust  nouvelle,  et  n'ay  amy  ne  personne  en  ce 
monde,  tant  soit  mon  privé,  à  qui  je  voulsisse 
en  nulle  manière  descouvrir  nostre  fait,  »  La 
bonne  dame,  voyant  la  singulière  affection  et 
désir  dudit  Thomas,  lui  dist ,  le  mercredy  en- 
suyvant  que  ledit  Jehan  avoit  eu  la  gracieuse 
response  cydcssus  de  leurdicte  hostesse ,  que  , 
puis  qu'elle  le  véoit  en  si  grant  voulenté  de  lui 
faire  service  en  tout  bien  et  en  tout  honneur, 
qu'elle  n'estoit  point  si  ingrate  qu'elle  ne  le 
voulsist  bien  recongnoistre.  Et  lors  lui  alla  dire 
comment  il  convenoit  que  son  mary  lendemain 

au  soir  allast  au  guet  comme  les  autres  chefz 
d'ostel  de  la  ville,  en  entretenant  l'ordonnance 
qui  sur  ce  estoit  faicte  de  par  la  seigneurie  es- 
tant en  la  ville.  «  Mais,  la  Dieu  mercy,son  mary 
avoit  eu  de  bons  amys  autour  de  monseigneur 
le  cardinal,  car  ilz  avoient  tant  fait  envers  lui 
qu'il  ne  feroit  que  demy  guet,  c'est  assavoir  de- 
puis mynuyt  jusques  au  matin  seulement, et  que, 
en  ce  pendant,  s'il  vouloit  venir  parler  à  elle, 
elle  ourroit  voulentiers  ses  doulces  devises  ; 
mais,  pour  Dieu,  qu'il  y  venist  si  secrètement 
qu'elle  n'en  peust  avoir  blasme.  »  Et  ledit  Tho- 
mas lui  sceut  bien  respondre  que  ainsi  desiroit 
il  de  faire.  Et  à  tant  se  partit,  en  prenant  con- 
gié. 

Et  le  lendemain,  qui  fut  ledit  jour  de  jeudi, 
a.u  vespre,  après  ce  que  la  cloche  du  guet  fut 
sonnée,  le  devant  dit  Jehan  Stotton  n'oublia  pas 
à  aller  à  l'heure  que  sa  dicte  hostesse  lui  avoit 
mise.  Et  ainsi  il  vint  vers  la  chambre  d'icelle,  et 
y  entra,  et  la  trouva  seule  ;  laquelle  le  receut  et 
lui  fit  tresbonne  chiere ,  car  la  table  y  estoit 
mise.  Adonc  ledit  Jehan  requist  que  avec  elle 
il  peust  couchier,  pour  eulx  ensemble  mieulx 
deviser,  ce  qu'elle  ne  lui  voulut  de  prime  face 

accorder ,  disant  qu'elle  pourroit  avoir  charge 
se  on  le  trouvoit  avec  elle.  Mais  il  requist  tant 
et  par  si  bonne  manière  qu'elle  s'y  accorda;  et, 
le  soupper  fait,  qui  sembla  estre  audit  Jehan 
moult  long,  se  coucha  avec  sa  dicte  ostesse;  et 
après  s'esbatirent  ensemble  nu  à  nu. 

Et,  avant  qu'il  entrast  en  ladicte  chambre,  il 
avoit  bouté  en  l'ung  de  ses  doitz  ung  aneau 
d'or  garny  d'ung  bon  gros  dyamant ,  qui  bien 
povoit  valoir  la  somme  de  .xxx.  nobles.  Et 
comme  ilz  se  delectoient  ensemble ,  ledit  aneau 
lui  cheut  de  son  doy  dedans  le  lit,  sans  qu'il 
s'en  apperceust.  Et,  quant  ilz  eurent  illec  ainsi 
esté  ensemble  jusques  après  la  .xi.  heure  de  la 
nuyt,  ladicte  dam'oiselle  lui  pria  moult  doulce- 
mentqueen  gré  voulsist  prendre  le  plaisir  qu'elle 
lui  avoit  peu  faire  ,  et  que  à  tant  il  fust  content 
de  soy  habiller  et  partir  de  ladicte  chambre  , 
affin  qu'il  n'y  feust  trouvé  de  son  mary,  qu'elle 
attendoit  si  tost  que  la  mynuyt  seroit  venue,  et 
qu'il  lui  voulsist  garder  son  honneur,  comme  il 
lui  avoit  promis.  Lors  ledit  Stotton  ayant  doubté 
que  ledit  mary  ne  retournast  incontinent,  se  leva 
et  se  habilla,  et  partit  de  celle  chambre  ainsi 
que  douze  heures   estoient  sonnées,  sans  avoir 

souvenance  de  sondit  dyamant  qu'il  avoit  laissé 
oudit  lit. 

Et,  en  yssant  hors  de  ladicte  chambre  et  au 
plus  prés  d'icelle ,  ledit  Jehan  Stotton  encontra 
son  compaignon  Thomas  Brampton,  cuidant  que 
ce  feust  son  hoste  Richart.  Et  pareillement  ledit 
Thomas,  qui  venoit  à  l'heure  que  sadicte  hos- 
tesse  lui  avoit  mise  ,  cuida  semblablement  que 
ledit  Jehan  Stotton  feust  ledit  Richart,  et  atten- 
dit ung  peu  pour  veoir  quel  chemin  il  tiendroit. 
Et  puis  s'en  alla  entrer  en  la  chambre  de  ladicte 
hostesse,  qu'il  trouva  comme  entreouverle ,  la- 
quelle tint  manière  comme  toute  esperdue  et 
effroyée,  en  demandant  audit  Thomas,  en  ma- 
nière de  grand  doubte  et  paour,  se  il  avoit 
point  encontre  son  mary,  qui  se  partoit  d'illec 
pour  aller  au  guet.  Adonc  ledit  Thomas  lui  dist 
que  trop  bien  avoit  il  encontre  ung  homme  ; 
mais  il  ne  sçavoit  qui  il  estoit,  ou  son  mary  ou 
aultre  ,  et  qu'il  avoit  ung  peu  attendu  pour 
veoir  quel  chemin  il  tiendroit.  Et  quant  elle  eut 
ce  ouy,  elle  print  hardiesse  de  le  baiser,  en  lui 
disant  qu'il  fut  le  bien  venu.  Et,  assez  test 
après,  sans  demander  qui  l'a  perdu  ne  gaigné, 
ledit  Thomas  trousse  la  damoiselle  sur  le  lit,  en 

faisant  cela.  Et  puis  après,  quant  elle  vit  que 
c'estoit,  à  certes  se  despouillerent  et  entrèrent 
tous  deux  ou  lit,  car  ilz  furent  armez,  en  sacri- 
fiant au  dieu  d'amours,  et  rompirent  plusieurs 
lances. 

Mais,  en  faisant  lesdictes  armes,  il  advint  au- 
dit Thomas  une  adventure,  car  il  sentit  dessoubs 
sa  cuisse  le  dyamant  que  ledit  Jehan  y  avoit 
laissié  ;  et ,  comme  non  fol  et  non  esbahy,  le 
print  et  le  mist  en  l'ung  de  ses  doitz.  Et  quant 
ilz  eurent  esté  ensemble  jusques  à  lendemain  du 
matin,  que  la  cloche  du  guet  estoit  prochaine 
de  sonner,  à  la  requeste  de  ladicte  damoiselle 
il  se  leva,  et  en  partant,  s'entreacollerent  en- 
semble d'ung  baiser  amoureux. 

Ne  demoura  gueres  après  que  ledit  Richart 
retourna  du  guet,  oii  il  avoit  esté  toute  la  nuit, 
en  son  hostel,  fort  refroidy  et  chargié  du  fardeau 
de  sommeil,  qui  trouva  sa  femme  qui  se  levoit, 
laquelle  lui  fist  faire  du  feu.  Et  quant  il  se  fut 
chauffé,  il  s'en  alla  couchier  et  reposer,  car  il 
estoit  travaillé  de  la  nuyt.  Et  fait  à  croire  que 
aussi  estoit  sa  femme  ,  car,  pour  la  doubte 
qu'elle  avoit  eu  du  travail  de  son  mary,  elle 
avoit  bien  peu  dormy  toute  la  nuyt. 

Environ  deux  jours  après  toutes  ces  choses 
faictes ,  comme  les  Anglois  ont  de  coustume  , 
après  ce  qu'ilz  ont  ouy  la  messe,  de  aller  des- 
jeuner  en  la  taverne,  au  meilleur  vin,  ledit  Je- 
han et  Thomas  se  trouvèrent  en  une  compai- 
gnie  d'autres  gentilz  hommes  et  marchans  ;  si 
allèrent  desjeuner  ensemble,  et  se  assirent  ledit 
Jehan  Stotton  et  Thomas  Brampton  l'ung  de- 
vant l'autre.  Et ,  en  mangeant,  ledit  Jehan  re- 
garda sur  les  mains  dudit  Thomas,  qui  avoit  en 
l'ung  de  ses  doitz  ledit  dyamant.  Et  quant  il 
eut  longuement  advisé  et  regardé  ledit  dyamant, 
il  lui  sembloit  vrayement  que  c'estoit  celuy  qu'il 
avoit  perdu ,  ne  sçavoit  en  quel  lieu  ne  quant. 
Et  adonc  ledit  Jehan  Stotton  pria  audit  Thomas 
qu'il  lui  voulsist  monstrer  ledit  dyamant,  lequel 
lui  bailla  voulentiers.  Et  quant  il  l'eut  en  sa 
main,  il  recongneut  bien  que  c'estoit  le  sien  et 
demanda  audit  Thomas  dont  il  lui  venoit,  et 
que  vraiement  il  estoit  sien,  A  quoy  ledit  Tho- 
mas respondit ,  au  contraire,  que  non  estoit, 
mais  que  à  lui  appartenoit.  Et  ledit  Stotton 
maintenoit  que  depuis  peu  de  temps  l'avoit 
perdu,  et  que,  s'il  l'avoit  trouvé  en  leur  cham- 
bre où  ilz  couchoient,  qu'il  ne  faisoit  point  bien 

de  le  retenir,  attendu  l'amour  et  fraternité  qui 
tousjours  avoit  esté  entre  euix  deux,  tellement 
que  plusieurs  aultres  parolles  s'en  esmeurent,  et 
fort  se  courroucèrent  ensemble  Tung  contre 
l'autre.  Toutesvoies ,  ledit  Thomas  Brampton 
vouloit  tousjours  avoir  ledit  dyamant  ,  mais  il 
n'en  peut  oncques  fîner.  Et  quant  les  aultres 
gentilz  hommes  et  marchans  virent  ladicte  noise, 
chacun  s'employa  à  l'appaisement  d'icelle  pour 
trouver  quelque  manière  de  les  accorder;  mais 
riens  n'y  vault,  car  celui  qui  perdu  avoit  ledit 
dyamant  ne  le  voulut  laisser  partir  de  ses  mains, 
et  celui  qui  l'avoit  trouvé  le  vouloit  ravoir,  et 
le  tenoit  à  belle  adventure  de  l'avoir  trouvé  et 
avoir  jouy  de  l'amour  de  sa  dame  ;  et  ainsi  es- 
toit  la  chose  difficile  à  appointer, 

Finablement,  l'ung  desditz  marchans,  voyant 
que  au  démené  de  la  matière  on  n'y  profitoit 
en  riens,  si  dist  qu'il  lui  sembloit  qu'il  avoit  ad- 
visé  ung  aultre  expédient,  appointement  dont 
lesditz  Jehan  et  Thomas  devroient  estre  con- 
tens  ;  mais  il  n'en  diroit  mot  se  lesdictes  parties 
ne  se  soubmettoient,  en  peine  de  dix  nobles, 
de  tenir  ce  qu'il  en  diroit,  dont  chascun  de 
ceulx   qui  estoient   en   ladicte  compaignie  res- 

pondirent  que  tresbien  avoit  dit  ledit  marchant  ; 
et  incitèrent  ledit  Jehan  et  Thomas  de  faire  la- 
dicte  submission,  et  tant  en  furent  requis  et  par 
telle  manière  qu'ilz  se  y  accordèrent.  Adonc 
ledit  marchant  ordonna  que  ledit  dyamant  seroit 
mis  en  ses  mains ,  puis  que  tous  ceulx  qui  de 
ladicte  différence  avoient  parlé  et  requis  de  Tap- 
paiser  n'en  avoient  peu  estre  creuz,  il  ordonna 
que,  après  qu'ilz  seroient  partis  de  l'ostel  où 
ilz  estoient,  au  premier  homme,  de  quelque  es- 
tât ou  condicion  qu'il  feust,  qu'ilz  trouveroient 
à  l'yssue  dudithostel,  compteroient  toute  la  ma- 
nière de  la  dicte  différence  et  noise  estant  entre 
les  ditz  Jehan  Stotton  et  Thomas  Brampton  ;  et 
tout  ce  qu'il  en  diroit  ou  ordonneroit  en  seroit 
tenu  ferme  et  estable  par  les  dictes  deux  parties. 
Ne  demoura  gueres  que  dudit  hostel  se  partit 
toute  la  belle  compaignie,  et  le  premier  homme 
qu'ilz  encontrerent  au  dehors  dudit  hostel  ce  fut 
ledit  Richart,  hoste  desdictes  deux  parties  ;  au- 
quel par  ledit  marchant  fut  narré  et  racompté 
toute  la  manière  de  ladicte  différence.  Adonc 
ledit  Richart,  après  ce  qu'il  eut  tout  ouy  et 
qu'il  eut  demandé  à  ceulx  qui  illecques  estoient 
presens  se  ainsi  en  estoit  allé,  et  que  lesdictes 

parties  ne  s'estoient  en  nulle  manière  voulu  lais- 
ser appointer  ne  appaisier  par  tant  de  notables 
personnes,  dist,  par  sentence  définitive,  que  le- 
dit djamant  lui  demoureroit  comme  sien  et  que 
l'une  ne  l'autre  partie  ne  l'auroit.  Et  quant 
ledit  Thomas  Brampton  vit  qu'il  avoit  perdu 
l'aventure  de  la  treuve  du  dit  dyamant,  fut  bien 
desplaisant  ;  et  fait  à  croire  que  autant  estoit 
ledit  Jehan  Stotton,  qui  l'avoit  perdu.  Et  lors 
requist  ledit  Thomas  à  tous  ceulx  qui  estoient 
en  la  compaignie,  réservé  leur  dit  hoste,  qu'ilz 
voulsissent  retourner  en  l'ostel  où  ilz  avoient 
desjeuné  et  qu'il  leur  donneroit  à  disner,  affin 
qu'ilz  fussent  advertiz  de  la  manière  et  comment 
ledit  dyamant  estoit  venu  en  ses  mains,  lesquelz 
d'ung  accord  lui  accordèrent  voulentiers. 

Et,  en  attendant  le  disner  qui  s'appareilloit, 
il  leur  compta  l'entrée  et  la  manière  des  devises 
qu'il  avoit  eues  avecques  sa  dicte  hostesse , 
et  comment  et  à  quelle  heure  elle  lui  avoit 
mis  heure  pour  soy  trouver  avecques  elle,  tan- 
dis que  son  mary  seroit  au  guet,  et  le  lieu  où 
le  dyamant  avoit  esté  trouvé. 

Lors  ledit  Jehan  Stotton,  oyant  ce,  en  fut  moult 
esbahy,  soy  donnant  de  ce  grant  merveilles;  et, 

en  soy  seignant,  dist  que  tout  le  semblable  lui 
estoit  advenu  en  celle  propre  nuyt,  ainsi  que 
cy  devant  est  declairé,  et  qu'il  tenoit  et  créoit 
fermement  avoir  laissé  cheoir  son  dyamant  où 
ledit  Thomas  l'avoit  trouvé,  et  qu'il  lui  deveroit 
faire  plus  de  mal  de  l'avoir  perdu  qu'il  ne  fai- 
soit  audit  Thomas,  lequel  n'y  perdoit  aucune 
chose,  car  il  lui  avoit  chier  cousté.  Ledit  Tho- 
mas respondit  en  ceste  manière,  et  dist  que 
vraiement  il  ne  devoit  point  plaindre  se  leur  dit 
hoste  l'avoit  jugié  estre  sien,  attendu  que  leur 
dicte  hostesse  en  avoit  eu  beaucoup  à  souffrir,  et 
aussi  pour  ce  qu'il  avoit  eu  le  pucellaige  de  la 
nuytée,  et  ledit  Thomas  avoit  esté  son  paige  en 
allant  après  lui.  Et  ces  dictes  choses  conten- 
tèrent assez  bien  ledit  Jehan  Stotton  de  la  perte 
de  sondit  dyamant^  pource  que  autre  chose 
n'en  pouvoit  avoir,  et  le  porta  plus  paciente- 
ment  et  plus  legierement  que  s'il  n'eust  point 
sceu  la  vérité  de  la  matière. 

Et  de  ceste  adventure  tous  ceulx  qui  estoieni 
presens  commencèrent  à  rire  et  à  mener  grant 
joye.  Adonc  se  mirent  à  table  et  disnerent,  mais 
vous  povez  penser  que  ce  ne  fut  pas  sans  boire 
d'autant.   Et,  après  qu'ilz  eurent  disné,    ilz  se 

départirent,  et  chascun  s'en  alla  où  bon  lui  sem- 
bla. Et  ainsi  fut  tout  le  mal  talent  pardonné  et 
la  paix  faicte  entre  les  parties,  c'est  assavoir  en- 
tre ledit  Jehan  Stotton  et  ledit  Thomas  Bramp- 
ton,  et  furent  bons  amis  ensemble. 


LA   LXIII'^   NOUVELLE 


ONTBLERu  se  trouva  ung  jour  qui 
passa  à  la  foire  d'Envers,  en  la 
compaignie  de  monseigneur  d'Es- 
tampes, lequel  le  deffraioit  et 
paioit  ses  despens,  qui  est  une  chose  qu'il  print 
assez  bien  en  gré.  Ung  jour  entre  les  aultres, 
d'adventure  il  rencontra  maistre  Himbert  de 
Plaine,  maistre  Roulant  Pipe  et  Jehan  Letour- 
neur,  qui  lui  firent  grant  chiere.  Et,  pour  ce 
qu'il  est  plaisant  et  gracieux,  comme  chascun 
sçait,  ilz  désirèrent  sa  compaignie  et  lui  prièrent 
de  venir  loger  avec  eulx,  et  qu'ilz  feroient  la 
meilleure  chère  de  jamais.  Montbieru,  déprime 
face,  s'excusa  sur  monseigneur  d'Estampes,  qui 
l'avoit  là  amené,  et  dist  qu'il  ne  l'oseroit  aban- 
donner :  (c  Et  la  raison  y  est  bonne,  dist  il,  car 


3o         SOIXANTE-TROISIÈME     NOUVELLE 

il  me  deffroye  de  tous  poins,  »  Neantmoins 
toutesfoys  il  fut  content  d'abandonner  monsei- 
gneur d'Estampes,  en  cas  que  entre  eulx  le  voul- 
sissent  deffroier;  et  eulx,  qui  ne  desiroient  que 
sa  compaignie,  accordèrent  legierement  ce  mar- 
chié.  Or  escoutez  comment  il  les  paya. 

Ces  trois  bons  seigneurs  demourerent  à  En- 
vers plus  qu'ilz  ne  pensoient  quant  ilz  partirent 
de  la  court,  et,  soubz  espérance  de  brief  retour- 
ner, n'avoient  apporté  que  chascun  une  che- 
mise :  si  devindrent  les  leurs  sales,  ensemble 
leurs  couvrechiefz  et  petis  draps  ;  et  à  grant  re- 
gret leur  venoit  de  eulx  trouver  en  ceste  ma- 
laise, car  il  faisoit  bien  chault,  comme  en  la 
saison  de  Penthecouste.  Si  les  baillèrent  à  blan- 
chir à  la  chamberiere  de  leur  logis,  ung  samedi 
au  soir,  quant  ilz  se  couchèrent;  et  les  dévoient 
avoir  blanches  à  lendemain,  à  leur  lever.  Mais 
Montbleru  les  garda  bien;  et,  pour  venir  au 
point,  la  chamberiere,  quant  vint  au  matin 
qu'elle  eut  blanchi  ces  chemises  et  couvrechiefz 
et  les  eut  séchiez  et  bien  et  gentement  ployés, 
elle  fut  de  sa  maistresse  appellée  pour  aller  à  la 
boucherie  quérir  la  provision  pour  le  disner. 

Elle  fist  ce  que  sa  maistresse  commanda,  et 

laissa  en  la  cuisine,  sur  une  escabelle,  tout  ce 
bagaige,  espérant  à  son  retour  tout  retrouver;  à 
quoy  elle  faillit  bien,  car  Montbleru,  quant  il 
peut  veoir  du  jour,  il  se  leva  de  son  lit  et  print 
une  longue  robe  sur  sa  chemise,  et  descendit 
en  bas  pour  faire  cesser  les  chevaulx  qui  se  com- 
batoient,  ou  pour  aller  au  retrait.  Et  lui,  là 
venu,  il  vint  veoir  en  la  cuisine  qu'on  y  disoit, 
où  il  ne  trouva  ame,  fors  seulement  ces  che- 
mises et  ces  couvrechiefz,  qui  ne  demandoient 
que  marchant.  Montbleru  congneut  tantost  que 
c'estoit  sa  charge;  si  y  mist  la  main,  et  fut  en 
grand  esmoy  où  il  les  pourroit  saulver.  Une 
fois  pensoit  de  les  bouter  dedans  les  chauldieres 
et  grans  potz  de  cuivre  qui  estoient  en  la  cui- 
sine, aultrefois  de  les  bouter  dedans  sa  manche; 
briefvement,  il  les  bouta  en  l'estable  des  che- 
vaulz,  bien  enfardelées  dedans  du  foing,  en  ung 
gros  monceau  de  fîens  ;  et,  cela  fait,  il  s'en  vint 
couchier  emprés  Jehan  Letourneur,  dont  il  estoit 
party. 

Or  vecy  la  chamberiere  retournée  de  la  bou- 
cherie, laquelle  ne  treuve  pas  ces  chemises,  qui 
ne  fut  pas  bien  contente  de  ce,  et  commença  à 
demander  partout  qui  en  sçait  nouvelle.  Chas- 

cun  à  qui  elle  en  demandoit  disoit  qu'il  n'en  sça- 
voit  rien,  et  Dieu  sçait  la  vie  qu'elle  menoit.  Et 
vecy  les  serviteurs  de  ces  bons  seigneurs  qui  at- 
tendoient  après  leurs  chemises,  qu'ilz  n'osoient 
monter  vers  leurs  maistres,  et  craingnoient  moult  ; 
aussi  faisoient  l'oste  et  l'ostesse  et  la  chambe- 
riere. 

Quant  vint  environ  neuf  heures,  ces  bons  sei- 
gneurs appellent  leurs  gens  ;  mais  nul  ne  vient, 
tant  craingnent  à  dire  les  nouvelles  de  ceste 
perte  à  leurs  maistres.  Toutesfoys,  en  la  fin, 
qu'il  estoit  entre  xi  et  xii,  l'oste  vint,  et  les  ser- 
viteurs; et  fut  dit  à  ces  seigneurs  comment  leurs 
chemises  estoient  desrobées,  dont  les  aucuns 
perdirent  pacience,  comme  maistre  Himbert  et 
maistre  Roland.  Mais  Jehan  Letourneur  tint 
assez  bonne  manière,  et  n'en  faisoit  que  rire;  et 
appella  Montbleru  qui  faisoit  la  dormeveille, 
qui  sçavoit  et  oyoit  tout,  et  lui  dist  :  «  Mont- 
bleru, vecy  gens  bien  en  point!  On  nous  a  dé- 
robé noz  chemises.  —  Saincte  Marie  !  que  dictes 
vous?  dist  Montbleru,  contrefaisant  l'endormy  ; 
vecy  bien  mal  venu.  » 

Quant  on  eut  grant  pièce  tenu  parlement  de 
ces  chemises  qui  estoient  perdues,  dont  Mont- 

bleru  congnoissoit  bien  le  larron,  ces  bons  sei- 
gneurs commencèrent  à  dire  :  «  Il  est  ja  bien 
tart,  et  nous  n'avons  encores  point  ouy  de  messe, 
et  si  est  dimenche  ;  ettoutesfoys  nous  ne  povons 
bonnement  aller  dehors  de  céans  sans  chemises. 
Qu'est  il  de  faire  ? — Par  ma  foy,  dist  l'oste,  je  n'y 
sçauroye  point  trouver  d'autre  remède,  sinon  que 
je  vous  preste  à  chascun  une  chemise  des  miennes, 
telles  que  elles  sont,  combien  que  elles  ne  sont 
pas  pareilles  aux  vostres.  Mais  elles  sont  blan- 
ches, et  si  ne  povez  mieulx  faire,  ce  me  semble.  » 
Hz  furent  contens  de  ces  chemises  de  l'oste,  qui 
estoient  courtes  et  estroictes,  et  de  bien  dure  et 
aspre  toille ,  et  Dieu  sçait  qu'il  les  faisoit  bon 
veoir.  Hz  furent  pretz.  Dieu  mercy;  mais  il 
estoit  si  tart  que  ilz  ne  sçavoient  où  ilz  pour- 
royent  ouyr  la  messe.  Alors  dist  Montbleru,  qui 
tenoit  trop  bien  manière  :  «  Quant  est  de  la 
messe,  il  est  dés  meshuy  trop  tart  pour  l'ouyr  ; 
mais  je  sçay  bien  une  église  en  ceste  ville  où 
nous  ne  fauldrons  point  à  tout  le  moins  de  veoir 
Dieu.  —  Encores  il  vault  mieux  de  le  veoir  que 
rien,  dirent  ces  bons  seigneurs;  allons,  allons, 
et  nous  advançons  vistement;  c'est  trop  tardé  : 
car  perdre  noz  chemises,  et  ne  ouyr  point  au- 

jourd'huy  de  messe,  ce  seroit  mal  sur  mal;  et 
pourtant  il  est  tempsd'aller  à  l'église,  si  meshuy 
nous  voulons  ouyr  la  messe.  » 

Montbleru  incontinent  les  mena  en  la  grant 
église  d'Envers,  où  il  y  a  ung  Dieu  sur  ung 
asne;  et  quant  ilz  eurent  chascun  dit  leurs  pate- 
nostres  et  leurs  devocions,  ilz  dirent  à  Mont- 
bleru :  «  Où  esse  que  nous  verrons  Dieu  ?  — 
Je  le  vous  monstreray,  dist  il,  tout  maintenant.  >> 
Alors  il  leur  monstra  ce  Dieu  sur  l'asne,  et  puis 
il  leur  dist  :  «  Velà  Dieu!  Vous  ne  fauldrez  ja- 
mais de  veoir  Dieu  céans,  à  quelque  heure  que 
ce  soit.  ))  Adoncques  ilz  commencèrent  à  rire, 
ja  soit  ce  que  la  douleur  de  leurs  chemises  ne 
feust  point  encores  appaisée. 

Et  sur  ce  point  ilz  s'en  vindrent  disner,  et 
furent  depuis  ne  sçay  quans  jours  à  Envers;  et 
après  s'en  partirent  sans  ravoir  leurs  chemises; 
car  M'->ntbleru  les  mist  en  lieu  seur,  et  les  ven- 
dist  depuis  cinq  escuz  d'or. 

Or  advint,  comme  Dieu  le  voulut,  que,  en  la 
bonne  sepmaine  du  caresme  ensuivant  le  mer- 
credi, Montbleru  se  trouva  au  disner  avec  ces 
trois  bons  seigneurs  dessus  nommez;  et,  entre 
autres  parolles,  il  leur  ramenteust  les  chemises 

qu'ilz  avoient  perdues  à  Envers,  et  dist  :  <x  Hé- 
las! le  povre  larron  qui  vous  desroba,  il  sera 
bien  damné  se  son  meffait  ne  lui  est  pardonné 
de  par  vous;  et,  par  Dieu,  vous  ne  le  vouldriez 
pas?  —  Ha!  dist  maistre  Himbert,  par  Dieu, 
beau  sire,  il  ne  m'en  souvenoit  plus,  je  l'ay 
pieça  oublié.  —  Et  au  moins,  dist  Montbleru, 
vous  lui  pardonnez,  ne  faictes  pas?  —  Saint 
Jehan!  ouy,  dist  il;  je  ne  vouldroye  pas  qu'il 
feust  damné  pour  moy.  —  Et,  par  ma  foy,  c'est 
bien  dit  !  dist  Montbleru.  Et  vous,  maistre  Ro- 
lant,  ne  lui  pardonnez  vous  point  aussi.  »  A 
grant  peine  disoit  il  le  mot.  Toutesfoys,  en  la 
fin,  il  dist  qu'il  lui  pardonnoit;  mais,  pource 
qu'il  perdoit  à  regret,  le  mot  plus  lui  coustoit  à 
prononcer  :  «  Et  vraiement ,  dist  Montbleru  , 
vous  lui  pardonnez  aussi,  maistre  Rolant?  Qu'a- 
vez vous  gaigné  de  damner  ung  povre  larron 
pour  une  meschante  chemise  et  ung  couvrechief  ? 
—  Et  je  lui  pardonne  vraiement,  dist  il  lors,  et 
l'en  clame  quicte,  puis  que  ainsi  est  que  autre 
chose  n'en  puis  avoir.  —  Et,  par  ma  foy,  vous 
estes  bon  homme.  »  Or,  vint  Letourneur.  Si  lui 
dist  Montbleru  :  «  Or  ça,  Jehan,  vous  ne  ferez 
pas  pis  que  les  autres;  tout  est  pardonné  à  ce 

povre  larron  des  chemises,  'se  à  vous  ne  tient. 
—  A  moy  ne  tiendra  pas^  distil  :  je  lui  ay  pieça 
pardonné,  et  lui  en  baille  de  rechief  tout  main- 
tenant devant  vous  l'absolucion.  — On  ne  pour- 
roit  mieulxdire,dist  Montbleru,  et,  par  ma  foy, 
je  vous  sçay  bon  gré  de  la  quittance  que  vous 
avez  faicte  au  larron  de  voz  chemises,  et,  en 
tant  qu'il  me  touche,  je  vous  en  remercie  tous; 
car  je  suis  le  larron  mesmes  qui  vous  desroba  à 
Envers.  Je  prens  ceste  quittance  à  mon  prouffit, 
et  de  rechief  vous  en  remercye  toutesfoys,  car  je 
le  doy  faire.  » 

Quant  Montbleru  eut  confessé  ce  larrecin,  et 
qu'il  eut  trouvé  sa  quittance  par  le  party  que 
avez  ouy,  il  ne  fault  pas  demander  se  maistre 
Rolant  et  Jehan  Letourneur  furent  bien  esbahys, 
car  ilz  ne  se  feussent  jamais  doubtez  qui  leur 
eust  fait  ceste  courtoisie.  Et  lui  fut  bien  reprou- 
ché  ce  povre  larrecin,  voire  en  esbatant.  Mais 
lui,  qui  sçait  son  entregens,  se  desarmoit  gra- 
cieusement de  tout  ce  dont  chargier  le  vouloient  ; 
et  leur  disoit  bien  que  c'estoit  sa  coustume  que 
de  gaignier  et  de  prendre  ce  qu'il  trouvoit  sans 
garde,  especialement  à  telz  gens  comme  ilz 
estoient.  Ces  trois  bons  seigneurs  n'en  firent  que 

rire;  mais  trop  bien  ilz  lui  demandèrent  com- 
ment il  les  avoit  prinses,  et  aussi  en  quelle  façon 
et  manière  il  les  desroba.  Et  il  leur  déclara  tout 
au  long,  et  dist  aussi  qu'il  avoit  eu  de  tout  ce 
butin  cinq  escuz  d'or,  dont  ilz  n'eurent  ne  de- 
mandèrent oncques  autre  chose. 


LA    LXIV«    NOUVELLE 


PAR    MESSIRE    MICHAULT    DE    CHANGY 


L  est  vray  que  nagueres,  en  ung 
lieu  de  ce  pays  que  je  ne  puis  nom- 
mer, et  pour  cause,  mais,  au  fort, 
qui  le  sçait,  si  s'en  taise  comme  je 
fais;  en  ce  lieu  là  avoit  ung  maistre  curé  qui  fai- 
soit  raige  de  bien  confesser  ses  paroissiennes. 
Et  de  fait,  il  n'en  eschappoit  nulles  qu'ilz  ne 
passassent  par  là,  voire  des  jeunes;  au  regard 
des  vieilles,  il  n'en  tenoit  compte.  Quant  il  eut 
longuement  maintenu  ceste  saincte  vie  et  ce 
vertueux  exercice,  et  que  la  renommée  en  fut 
espandue  par  toute  la  marche  et  es  terres  voi- 
sines, il  fut  puny,  ainsi  que  vous  orrez  ,  par 
l'industrie  d'ung  sien  prouchain,  à  qui  toutes- 

foys  il  n'avoit  point  encores  riens  meffait  touchant 
sa  femme. 

Il  estoit  ung  jour  au  disner,  et  faisoit  bonne 
chiere  en  l'ostel  d'ung  sien  paroissien  que  je 
vous  ay  dit.  Et  comme  ilz  estoient  ou  meilleur 
endroit  de  leur  disner  et  qu'ilz  faisoient  la  plus 
grant  chiere,  vecy  venir  leans  ung  homme,  qui 
s'appelle  trenchecouille,  lequel  se  mesle  de  tailler 
gens,  d'arracher  dens,  et  d'ung  grant  tas  d'autres 
brouilleries;  et  avoit  ne  sçay  quoy  à  besongnier 
à  Teste  de  leans.  L'oste  le  recueillit  tresbien  et 
le  fist  seoir,  et,  sans  se  faire  beaucoup  prier^  il  se 
fourre  avec  nostre  curé  et  les  autres;  et,  s'il 
estoit  venu  tart,  il  mettoit  paine  d'aconsuir  les 
autres  qui  le  mieulx  avoient  viande.  Ce  maistre 
curé,  qui  estoit  un  grant  farceur  et  ung  fin 
homme,  commence  à  prendre  la  parolle  à  ce 
trenchecouille,  et  le  trenchecouille  lui  respondit 
au  propos  de  ce  qu'il  sçavoit. 

Certaine  pièce  après,  maistre  curé  se  vire  vers 
l'oste  et  en  l'oreille  lui  dist  :  «  Voulons  nous 
bien  tromper  ce  trenchecouille?  —  Ouy,  je  vous 
en  prie,  dist  l'oste,  mais  en  quelle  manière  le 
pourrons  nous  faire  ?  —  Par  ma  foy,  dist  le  curé, 
nous  le  tromperons  trop  bien,  se  me  voulez  au- 

cunement  aider.  —  Et,  par  ma  foy,  je  ne  de- 
mande autre  chose,  dist  l'oste. — Je  vous  diray 
que  nous  ferons,  dist  le  maistre  curé  :  je  fain- 
dray  avoir  grant  mal  en  ung  couillon,  et  puis  je 
marchanderay  à  lui  de  le  me  oster,  et  me  met- 
tray  sus  la  table  et  tout  en  point,  comme  pour 
le  tranchier.  Et  quant  il  viendra  prés  et  il  voudra 
veoir  que  c'est  et  ouvrer  de  son  mestier,  je  lui 
montreray  le  derrière.  —  Et  que  c'est  bien  dit!  » 
respondit  Toste,  lequel  à  coup  se  pensa  ce  qu'il 
vouloit  faire  :  «Vous  ne  fistes  jamais  mieulx  ; 
laissez  nous  faire  entre  nous  autres,  nous  vous 
aiderons  bien  à  parfaire  la  farce.  —  Je  le  vueil  !  » 
dist  le  curé. 

Après  ces  parolles,  monseigneur  le  curé  de 
plus  belle  rassaillit  nostre  taillecouille  d'unes  et 
d'autres,  et,  en  la  parfin,  lui  commença  à  dire  : 
«  Pardieu  !  qu'il  avoit  bien  mestier  d'ung  tel 
homme  qu'il  estoit,  et  que  véritablement  il  avoit 
ung  couillon  pourry  et  gasté,  et  vouldroit  qu'il 
lui  eust  cousté  bonne  chose,  et  qu'il  eust  trouvé 
homme  qui  bien  lui  sceust  oster.  »  Et  vous  devez 
sçavoir  qu'il  le  disoit  si  froidement  que  le  tren- 
checouille  cuidoit  véritablement  qu'il  dist  tout 
vray.  Adonc  il  lui  respondit  :  «  Monseigneur  le 

curé,  je  vueil  bien  que  vous  sachiez,  sans  nul 
despriser  ne  moy  vanter  de  riens,  qu'il  n'y  a 
homme  en  ce  pays  qui  mieulx  de  moy  vous 
sceust  aider;  et  pour  l'amour  de  l'oste  de  céans, 
je  vous  feray  telle  courtoisie  de  ma  peine,  se 
vous  voulez  mettre  en  mes  mains,  que  par  droit 
vous  en  serez  et  deverez  estre  content.  —  Et 
vraiement,  dist  maistre  curé,  c'est  tresbien  dit  à 
vous,  y)  Conclusion,  pour  abregier,  ilz  furent 
d'accort. 

Et  incontinent  après,  fut  la  table  ostée,  et 
commença  nostre  maistre  trenchecouille  à  faire 
ses  préparatoires  pour  besongnier;  et,  d'autre 
part,  le  bon  curé  se  mettoit  à  point  pour  faire  la 
farce,  qui  ne  lui  tourna  pas  à  jeu;  et  devisoit  à 
l'oste  et  aux  autres,  qui  estoient  presens,  com- 
ment il  devoit  faire.  Et  ce  pendant  que  ces  ap- 
prestes  se  faisoient,  d'ung  cousté  et  d'autre, 
l'oste  de  leans  vint  au  trenchecouille  et  lui  dist: 
«  Garde  bien,  quelque  chose  que  ce  prestre  te 
dye,  quant  tu  le  tiendras  en  tes  mains  pour  ou- 
vrer à  ses  couillons,  que  tu  lui  trenches  tous  deux 
rasibus,  et  garde  bien  que  tu  n'y  failles  point, 
si  chier  que  tu  aymes  ton  corps.  —  Et ,  par 
saint  Martin!   si  feray  je,  dist  le  trenchecouille, 

puis  qu'il  vous  plaist  J'ay  ung  instrument  qui 
est  si  prest  et  si  bien  trenchant  que  je  vous  feray 
présent  de  ses  genitoires  avant  qu'il  ait  loisir  de 
riens  me  dire.  —  Or,  on  verra  que  tu  feras, 
dist  l'oste;  mais,  se  tu  faulx,  par  ma  foy,  je  ne 
te  faudray  pas.  » 

Tout  fut  prest  et  la  table  appointée,  et  mon- 
seigneur le  curé  en  pourpoint,  qui  contrefaisoit 
l'ydole  etpromettoit  bon  vin  à  ce  trenchecouille. 
L'oste  aussi  et  pareillement  les  serviteurs  de 
leans  dévoient  tenir  damp  curé,  qui  n'avoient 
garde  de  le  laisser  eschapper,  ne  remuer  en 
quelque  manière  que  ce  feust.  Et,  affin  d'estre 
plus  seur,  le  lièrent  trop  bien  et  estroit,  et  lui 
disoient  que  c'estoit  pour  mieux  et  plus  couver- 
tement  faire  la  farce,  et  quant  il  voudroit  ilz  le 
laisseroyent  aller  :  il  les  creut  comme  foi. 

Or  vint  ce  vaillant  trenchecouille,  garny  en  sa 
cornette  de  son  petit  rasoir,  et  incontinent  com- 
mença à  vouloir  mettre  les  mains  aux  couilles  de 
monseigneur  le  curé  :  «  A  !  dist  monseigneur  le 
curé,  faictes  à  trait  et  tout  beau!  Tastez  les  le 
plus  doulcement  que  vous  pourrez,  et  puis  après 
je  vous  diray  lequel  je  vueil  avoir  osté.  —  Et 
bien  !  «  dist  le  trenchecouille.  Et  lors  tout  souef 

lieve  la  chemise  du  maistre  curé,  et  prent  ses 
maistresses  couilles,  grosses  et  quarrées,  et  sans 
plus  enquérir,  subitement,  comme  l'eclipse,  les 
lui  trencha  tous  deux  d'ung  seul  coup.  Et  bon 
curé  de  crier,  et  de  faire  la  plus  maie  vie  aue 
jamais  fist  homme.  «  Hola !  hola!  dist  l'oste, 
pille  pacience!  Ce  qui  est  fait  est  fait;  laissez 
vous  adouber  si  vous  voulez.  »  Alors  le  trenche- 
couille  le  mist  à  point  du  surplus  que  en  tel  cas 
appartient,  et  puis  part  et  s'en  va,  attendant  de 
l'oste  il  sçavoit  bien  quoy. 

Or  ne  fault  il  pas  demander  se  monseigneur 
le  curé  fut  bien  camus  de  se  veoir  ainsi  desgarny 
de  ses  instrumens.  Et  mettoit  sus  à  l'oste  qu'il 
estoit  cause  de  son  meschief  et  de  son  mal  ;  mais 
Dieu  sçait  s'il  s'en  excusoit  bien,  et  disoit  que, 
se  le  trenchecouille  ne  se  feust  si  tost  saulvé , 
qu'il  l'eust  mis  en  tel  point  que  jamais  n'eust  fait 
bien  après.  «  Pensez,  dist  il,  qu'il  me  desplaist 
bien  de  vostre  ennuy,  et  plus  beaucoup  encores, 
de  ce  qu'il  est  advenu  en  mon  hostel.  » 

Ces  nouvelles  furent  tost  volées  et  semées 
par  toute  la  ville  ;  et  ne  fault  pas  dire  que  au- 
cunes damoiselles  n'en  fussent  bien  marries  d'avoir 
perdu  les  instrumens  de  monseigneur  le  curé  ; 

mais,  aussi,  d'autre  part,  les  dolens  mariz  en 
furent  tant  joyeux  qu'on  ne  vous  sçauroit  dire, 
ne  escripre  la  dixiesme  partie  de  leur  liesse. 

Ainsi  que  vous  avez  ouy  fut  pugny  maistre 
curé,  qui  tant  en  avoit  d'autres  trompez  et  de- 
ceuz;  et  oncques  depuis  ne  se  osa  veoir  ne 
trouver  entre  gens  ;  mais,  comme  reclus  et  plain 
de  melencolie,  fina  bien  tost  après  ses  dolens 
jours. 


LA    LXV'    NOUVELLE 


PKR    MONSEIGNEUR     LE    PREVOST    DE    VUASTENNES 


OMME  souvent  l'en  met  en  terme 
plusieurs  choses  dont  en  la  fin  on 
se  repent,  advint  nagueres  que  ung 
gentil  compaignon  demeurant  en 
ung  villaige  assez  prés  du  Mont  Sainct  Michiel, 
se  devisoit,  à  ung  soupper,  présent  sa  femme, 
aucuns  estrangiers  et  plusieurs  de  ses  voisins, 
d'ung  hostellier  dudit  Mont  Saint  Michiel,  et 
disoit,  affermoit,  et  juroit  sur  son  honneur,  qu'il 
portoit  le  plus  beau  membre,  le  plus  gros  et  le 
plus  quarré,  qui  feust  en  toute  la  marche  d'en- 
viron; et  avec  ce,  et  qui  n'empiroit  pas  le  jeu, 
il  s'en  aidoit  tellement  et  si  bien  que  les  quatre, 
les  cinq,  les  six  fois,  ne  lui  coustoient  non  plus 

que  se  on  les  prenoit  en  la  cornette  de  son 
chapperon.  Tous  ceulx  de  la  table  ouyrent  vou- 
lentiers  le  bon  bruit  que  on  donnoit  à  cest  hos- 
tellier  du  Mont  Sainct  Michiel,  et  en  parlèrent 
chascun  comme  il  l'entendoit. 

Mais  qui  y  print  garde,  ce  fut  la  femme  du 
racompteur  de  l'histoire,  laquelle  y  presta  très- 
bien  l'oreille,  et  lui  sembla  bien  que  la  femme 
estoit  heureuse  et  bien  fortunée  qui  de  tel  mary 
estoit  douée.  Et  pensa  deslors  en  son  cueur  que, 
s'elle  peut  trouver  honneste  voye  et  subtille  , 
elle  se  trouvera  quelque  jour  audit  lieu  de  Sainct 
Michiel,  et  à  l'ostelde  l'homme  au  gros  membre 
se  logera;  et  ne  tiendra  que  à  lui  qu'elle  n'es- 
preuve  se  le  bruit  qu'on  lui  donne  est  vray. 

Pour  exécuter  ce  qu'elle  avoit  proposé  et 
mettre  à  fin  ce  que  en  son  couraige  avoit  déli- 
béré, environ  cinq  ou  six  ou  huit  jours,  elle 
print  congié  de  son  mary  pour  aller  en  pelleri- 
naige  au  Mont  Sainct  Michiel.  Et,  pour  mieulx 
coulourer  l'occasion  de  son  voyaige,  elle,  comme 
femmes  sçaivent  bien  faire,  trouva  une  bourde 
toute  affaitiée.  Et  son  mary  ne  lui  refusa  pas  le 
congié,  combien  qu'il  se  doubtast  tantost  de  ce 
qui  estoit.  Avant  qu'elle  partist,  son  mary  lui 


SOIXANTE-CINQ^UIEME     NOUVELLE         49 

dist  qu'elle  fist  son  offrande  à  saint  Michiel,  et 
qu'elle  se  logeast  à  l'ostel  dudit  hostellier,  et 
qu'elle  le  recommandast  à  lui  beaucoup  de  fois. 
Elle  promist  de  tout  acomplir,  et  de  faire  son 
messaige,  ainsi  qu'il  lui  avoit  commandé.  Et, 
sur  ce ,  prent  congié  et  s'en  va,  Dieu  sçait, 
beaucoup  désirant  soy  trouver  au  lieu  de  Saint 
Michiel. 

Tantost  qu'elle  fut  partie,  et  bon  mary  de 
monter  à  cheval,  et,  par  autre  chemin  que  celui 
que  sa  femme  tenoit,  picque  tant  qu'il  peut  au 
Mont  Saint  Michiel,  et  vint  descendre  tout  se- 
crètement, avant  que  sa  femme,  à  l'ostel  de 
l'ostellier  dessusdit,  lequel  tresliement  le  receut 
et  lui  fist  grant  chiere. 

Quant  il  fut  en  sa  chambre,  il  dist  à  l'ostel- 
lier :  «  Or  çà,  mon  hoste,  je  sçay  bien  que  vous 
estes  mon  amy  de  pieça,  et  je  suis  le  vostre,  s'il 
vous  plaist,  et,  pource,  je  vous  vueil  bien  dire 
qui  me  amaine  maintenant  en  ceste  ville.  Il  est 
vray  que,  environ  a  six  ou  huit  jours,  nous 
estions  au  soupper,  en  mon  hostel,  ung  grant  tas 
de  bons  compaignons  et  vrais  gaudisseurs  et 
frères  de  l'ordre  ;  et,  comme  vous  sçavez  que  on 
parle  de  plusieurs  choses,  en  devisant  les  ungs 

7 


5o         SOIXANTE-CINQ^UIÈME    NOUVELLE 

aux  autres,  je  commençay  à  parler  et  à  compter 
comment  on  disoit  en  ce  pays  qu'il  n'y  avoit 
homme  mieulx  hostillé  de  vous.  »  Et,  au  sur- 
plus, lui  dist  au  plus  prés  ce  qu'il  sceust.  Brief, 
toutes  paroUes  qui  touchoient  ce  propos  furent 
menées  en  jeu,  ainsi  comme  dessus  est  touchié: 
«  Or  est  il  ainsi,  dist  il,  que  ma  femme,  entre 
les  autres,  reçut  tresbien  mes  parolles ,  et  n'a 
jamais  arresté  tant  qu'elle  ait  trouvé  manière  de 
impetrer  son  congié  pour  venir  en  ceste  ville. 
Et,  par  ma  foy,  je  me  doubte  fort  et  croy  véri- 
tablement que  sa  principale  intencion  est  d'es- 
prouver,  s'elle  peut,  se  mes  parolles  sont  vrayes 
que  j'ay  dictes  touchant  vostre  gros  membre. 
Elle  sera  tantost  céans,  je  n'en  doubte  point, 
car  il  lui  tarde  de  soy  y  trouver;  si  vous  prie, 
quant  elle  viendra,  que  la  recevez  liement  et 
lui  faictes  bonne  chiere  ,  et  lui  demandez  la 
courtoisie,  et  faictes  tant  qu'elle  le  vous  accorde. 
Mais,  toutesfoys,  ne  me  trompez  point,  gardez 
bien  que  vous  n'y  touchiez;  prenez  terme  d'al- 
ler vers  elle  quant  elle  sera  couchée,  et  je  me 
mettray  en  vostre  lieu,  et  vous  orrez  après 
bonne  chose.  —  Laissez  moy  faire,  dist  l'ostel- 
lier,  je  vous  prometz  que  je  feray  bien  mon 

personnaige.  —  Ha  dea,  toutesfoys,  dist  l'au- 
tre,  ne  me  faictes  point  de  desloyaulté.  Je 
sçay  bien  qu'il  ne  tiendra  point  en  elle  que 
ne  le  faciez.  —  Par  ma  foy,  dist  l'ostellier,  je 
vous  asseure  que  je  n'y  toucheray  ja.  »  Et  non 
fist  il. 

Il  ne  demoura  gueres  que  vecy  venir  nostre 
gouge  et  sa  chamberiere,  bien  lassées,  Dieu  le 
scet.  Et  bon  hoste  de  saillir  avant,  et  de  recevoir 
la  compaignie,  comme  il  lui  estoit  enjoinct  et 
qu'il  avoit  promis.  Il  fist  mener  ma  damoiselle 
en  ung  tresbeau  lit,  et  lui  fist  faire  de  bon  feu, 
et  fist  apporter  tout  du  meilleur  vin  de  leans,  et 
alla  quérir  de  belles  cerises  toutes  fresches,  et 
vint  bancqueter  avecques  elle  en  attendant  le 
soupper.  Il  commença  de  faire  ses  approuches 
quant  il  vit  son  point;  mais  Dieu  sçait  comment 
on  le  geta  loing  de  prime  face.  En  la  parfîn 
toutesfoys,  pour  abregier,  marchié  fut  fait  qu'il 
viendroit  couchier  avecques  elle  environ  la  my- 
nuyt  tout  secrètement.  Et,  ce  couchier  accordé, 
il  s'en  vint  devers  le  mary  de  la  gouge  et  lui 
compta  le  cas,  lequel,  à  l'heure  prinse  entre  elle 
et  l'ostellier,  il  s'en  vint  bouter  en  son  lieu  et 
besongna  la  nuytle  mieulx  qu'il  peut,  et  se  leva 

sans  mot  dire  avant  le  jour,  et  se  vint  remettre 
en  son  lit. 

Quant  le  jour  fut  venu,  nostre  gouge,  toute 
melencolieuse  ,  pensive  et  despiteuse ,  pource 
que  point  n'avoit  trouvé  ce  qu'elle  cuidoit,  ap- 
pella  sa  chamberiere,  et  se  levèrent.  Et,  au  plus 
hastivement  qu'elles  peurent,  s'habillèrent  et 
voulurent  paier  leur  escot  ;  mais  l'oste  dist  que 
vraiement,  pour  l'amour  de  son  mary,  qu'il  n'en 
prendroit  riens  d'elle.  Et  sur  ce  elle  dist  adieu, 
et  print  congié  de  lui. 

Or  s'en  va  ma  damoiselle  toute  courroucée, 
sans  ouyr  messe,  ne  veoir  Saint  Michiel  ,  ne 
desjeuner  aussi,  et,  sans  ung  seul  mot  dire,  se 
mist  à  chemin  et  s'en  vint  en  sa  maison.  Mais  il 
fault  dire  que  son  mary  y  estoit  ja  arrivé,  qui  lui 
demanda  qu'on  disoit  de  bon  à  Sainct  Michiel. 
Elle,  tant  marrie  qu'on  ne  pourroit  plus,  à  peu 
s'elle  daignoit  respondre  :  «  Et  quelle  chiere, 
dist  le  mary,  vous  a  faitvostre  hoste?  Par  Dieu, 
il  est  bon  compaignon.  —  Bon  compaignon  ? 
dist  elle,  il  n'y  a  riens  d'oultraige  :  je  ne  m'en 
sçauroye  louer  que  tout  à  point.  —  Non,  dame, 
dist  il,  et,  par  saint  Jehan!  je  pensoye  que, 
pour  l'amour  de  moy,  il  vous  deust  festoier  et 

faire  bonne  chiere.  —  Il  ne  me  chault,  dist  elle, 
de  sa  chiere,  je  ne  voys  pas  en  pelerinaige  pour 
l'amour  de  lui  ne  d'aultre  :  je  ne  pense  que  à 
ma  devocion.  —  Dea,  dist  il,  par  Nostre  Dame! 
vous  y  avez  failly  1  Je  sçay  trop  bien  pourquoy 
vous  estes  tant  refrignée,  et  pourquoy  vous 
avez  le  cueur  tant  enflé.  Vous  n'avez  pas  trouvé 
ce  que  vous  cuidiez,  il  y  a  bien  à  dire  une  once. 
Dea,  dea,  ma  dame,  j'ay  bien  sceu  la  cause  de 
vostre  pelerinaige  !  Vous  cuidiez  taster  et  es- 
prouver  le  grant  brichouard  de  nostre  hoste  de 
Saint  Michiel;  mais,  par  saint  Jehan!  je  vous 
en  ay  bien  gardée,  et  garderay,  si  je  puis.  Et, 
affin  que  vous  ne  pensez  pas  que  je  vous  men- 
tisse quant  je  vous  disoye  qu'il  l'avoit  si  grant, 
par  Dieu,  je  n'ay  dit  chose  qui  ne  soit  vraie  :  il 
n'est  ja  mestier  que  vous  en  saichiez  plus  avant 
que  par  ouy  dire,  combien  que,  s'il  vous  eust 
voulu  croire,  et  je  n'y  eusse  contredit,  vous 
aviez  bonne  devocion  d'essaier  sa  puissance. 
Regardez  comment  je  sçay  les  choses!  Et,  pour 
vous  oster  hors  de  suspection,  sachiez  de  vray 
que  je  vins  à  mynuyt,  à  l'heure  que  lui  aviez 
assignée,  et  ay  tenu  son  lieu;  si  prenez  en  gré 
ce  que  j'ay  peu  faire,  et  vous  passez  doresena- 

vant  de  ce  que  vous  avez.  Pour  ceste  fois  il 
vous  est  pardonné ,  mais  de  recheoir  gardez 
vous  en,  pour  autant  qu'il  vous  touche  !  » 

La damoiselle,  toute  confuse  et esbah je,  voyant 
son  tort  évident,  quant  elle  peut  parler,  crya 
mercy  et  promist  de  plus  en  faire.  Et  je  tiens 
que  non  fist  elle  de  sa  teste. 


LA   LXVI"   NOUVELLE 


PAR    PHELIPPE    DE    LAON 


A  gueres  que  j'estoye  à  Saint 
Orner,  avec  ung  grant  tas  de  gen- 
tilz  compaignons ,  tant  de  céans 
comme  de  Boulongne  et  d'ailleurs; 
et,  après  le  jeu  de  paulme,  nous  alasmes  soup- 
per  en  l'ostel  d'ung  tavernier  qui  est  homme  de 
bien  et  beaucoup  joyeux;  et  a  une  tresbelle 
femme,  et  en  bon  point,  dont  il  a  eu  ung  très- 
beau  fîlz,  de  l'aage  d'environ  six  ans.  Comme 
nous  estions  tous  assis  au  soupper,  le  tavernier, 
sa  femme  et  leur  filz  d'emprés  elle,  avecques 
nous,  les  aucuns  commencèrent  à  deviser,  les 
autres  à  chanter,  et  faisoient  la  plus  grant  chiere 
de  jamais;  et  nostre  hoste,  pour  l'amour  de  nous, 
ne  s'y  faignoit  pas. 

Or,  avoit  esté  sa  femme  ce  jour  aux  estuves, 
et  son  petit  filz  avecques  elle.  Si  s'advisa  nostre 
hoste,  pour  faire  rire  la  compaignie,  de  deman- 
der à  son  filz  de  Testât  et  gouvernement  de 
celles  qui  estoient  aux  estuves  avecques  sa  mère; 
si  va  dire  :  «  Vien  çà,  nostre  filz,  dy  moy,  par 
ta  foy,  laquelle  de  toutes  celles  qui  estoient  aux 
estuves  avoit  le  plus  beau  c.  et  le  plus  gros?  )> 
L'enfant,  qui  se  ouyoit  questionner  devant  sa 
mère,  qu'il  craignoit  comme  enfans  font  de 
coustume,  regardoit  vers  elle  et  ne  disoit  mot. 
Et  le  père,  qui  ne  l'avoit  pas  aprins  de  le  veoir 
si  muet,  lui  dict  de  rechief  :  «  Or  me  dy,  mon 
filz,  qui  avoit  le  plus  gros  c...  Dy  hardiment. — 
Je  ne  sçay,  mon  père!  dist  l'enfant,  tousjours 
virant  le  regard  vers  sa  mère.  —  Et,  par  Dieu  ! 
tu  as  menty,  ce  dist  son  père.  Or  le  me  dis,  je 
le  vueil  sçavoir.  —  Je  n'oseroye,  dist  l'enfant, 
pour  ma  mère,  car  elle  me  bateroit.  — Non  fera, 
non,  dist  le  père;  tu  n'as  garde,  je  t'asseure.  » 
Et  nostre  hostesse  sa  mère,  non  pensant  que 
son  fils  deust  tout  dire,  ce  qu'il  fist,  lui  dist  : 
«  Dy  hardyment  ce  que  ton  père  te  demande  ? 
—  Vous  me  batriez  !  dist  il.  —  Non  feray,  non,  » 
dist  elle.  Et  le  père,  qui  vit  son  filz  avoir  congié 

de  souldre  sa  question,  lui  demanda  de  rechief  : 
«  Or  çà,  mon  filz,  par  ta  foy,  as  tu  regardé  les 
c...  des  femmes  qui  estoient  aux  estuves  !  — 
Saint  Jehan!  ouy,  mon  père.  —  Et  y  en  avoit 
il  largement,  dy,  ne  mens  point?  —  Je  n'en  vy 
oncques  tant  :  ce  me  sembloit  une  droicte  ga- 
renne de  c.  — Or  çà,  dy  nous  maintenant  qu 
avoit  le  plus  beau  et  le  plus  gros.  —  Vraiement, 
ce  dist  l'enfant,  ma  mère  avoit  tout  le  plus  beau 
et  le  plus  gros;  mais  il  avoit  si  grant  nez.  —  Si 
grant  nez?  dist  le  père.  Va,  va,  tu  es  bon  enfant.  » 
Et  nous  commençâmes  tous  à  rire  et  à  boire 
d'autant,  et  à  parler  de  cest  enfant  qui  caque- 
toit  si  bien.  Mais  sa  mère  ne  sçavoit  sa  conte- 
nance, tant  estoit  honteuse,  pource  que  son  filz 
avoit  parlé  du  nez  ;  et  croy  bien  qu'il  en  fut 
depuis  trop  bien  torché,  car  il  avoit  encusé  le 
secret  de  l'escole.  Nostre  hoste  fist  du  bon  com- 
paignon;  mais  il  se  repentit  assez  depuis  d'avoir 
fait  la  question,  dont  la  solucion  le  feist  rou- 
gir, et  puis  c'est  tout. 


LA   LXVII^   NOUVELLE 


PAR      PHELIPPE     DE    LAON 


AiNTENANT  a  trois  ans  ou  environ 
que  une  assez  bonne  adventure 
û  advint  à  ung  chapperon  fourré  du 
parlement  de  Paris.  Et,  affin  qu'il 
en  soit  mémoire,  j'en  fourniray  ceste  nouvelle; 
non  pas  toutesfoys  que  je  vueille  dire  que  tous 
les  chapperons  fourrez  soient  bons  et  véritables, 
mais  pour  ce  qu'il  y  eut  non  pas  ung  peu  de 
desloyaulté  au  fait  de  cestuy  cy,  mais  large- 
ment, qui  est  chose  bien  estrange  et  non  ac- 
coustumée,  comme  chascun  sçait. 

Or,  pour  venir  au  fait,  ce  chaperon  fourré, 
en  lieu  de  dire  ce  seigneur  de  parlement,  devint 

amoureux  à  Paris  de  la  femme  d'un  cordouen- 
nier,  qui  estoit  belle  et  bien  enlangaigée  à  l'ave- 
nant et  selon  le  terrouer.  Ce  maistre  chapperon 
fourré  fîst  tant,  par  moyens  d'argent  et  aultre- 
ment,  qu'il  parla  à  la  belle  cordouenniere  des- 
soubz  sa  robe  à  part,  et,  s'il  en  avoit  esté  bien 
amoureux  avant  la  jouissance,  encores  l'en  fut 
il  trop  depuis,  dont  elle  se  appercevoit  et  don- 
noit  trop  bien  garde,  dont  elle  s'en  tenoit  plus 
fiere ,  et  si  se  faisoit  acheter.  Lui  estant  en 
ceste  rage,  pour  mandement,  prière,  promesse, 
don  ne  requeste  qu'il  sceust  faire,  elle  se  pensa 
de  plus  comparoir,  affin  de  lui  encores  ren- 
greger  et  plus  acroistre  sa  maladie.  Et  vecy 
nostre  chaperon  fourré  qui  envoie  ses  ambas- 
sades devers  sa  dame  la  cordouenniere  ;  mais 
c'est  pour  néant  :  elle  n'y  viendroit  pour  mou- 
rir. Finablement ,  pour  abregier,  affin  qu'elle 
voulsist  venir  vers  lui  comme  aultresfois,  il  lui 
promist,  en  la  présence  de  trois  ou  de  quatre 
qui  estoient  de  son  conseil  quant  à  telles  be- 
soingnes,  qu'il  la  prendroit  à  femme  se  son  mary 
le  cordouennier  terminoit  vie  par  mort. 

Quant  elle   eut   ouy   ceste  promesse,  elle  se 
laissa  ferrer  et  vint,  comme  elle  souloit,  au  cou- 

cher,  au  lever  et  aux  autres  heures  qu'elle  po- 
voit  eschapper,  devers  le  chaperon  fourré,  qui 
n'estoit  pas  moins  féru,  que  l'autre  jadis,  d'a- 
mours. Et  elle,  sentant  son  mary  desja  vieil  et 
ancien,  et  ayant  la  promesse  dessusdicte,  se  re- 
putoit  desja  comme  sa  femme. 

Peu  de  temps  après,  la  mort  de  ce  cordouen- 
nier,  tresdesirée,  fut  sceue  et  publiée;  et  bonne 
cordouenniere  se  vient  bouter  de  plain  sault  en 
la  maison  du  chaperon  fourré,  qui  joyeusement 
la  receut;  promist  aussi  de  rechief  qu'il  la  pren- 
droit  à  femme. 

Or  sont  maintenant  ensemble,  sans  contre- 
dit, ces  deux  bonnes  gens,  le  chaperon  fourré 
et  madame  la  cordouenniere. 

Mais,  comme  souvent  advient,  chose  eue 
à  danger  est  plus  chiere  tenue  que  celle  dont 
on  a  le  bandon,  ainsi  advint  il  cy.  Car  nostre 
chaperon  fourré  commença  soy  ennuyer  et  las- 
ser la  cordouenniere,  et  de  l'amour  d'elle  re- 
froider.  Et  elle  le  pressoit  tousjours  de  para- 
complir  le  mariage  dont  il  avoit  fait  la  pro- 
messe, mais  il  lui  dist  :  «  M'amye,  par  ma  foy, 
je  ne  me  puis  jamais  marier,  car  je  suis  homme 
d'église  et  tiens  bénéfice  comme  vous  sçavez  ; 


62  SOIXANTE -SEPTIÈME     NOUVELLE 

la  promesse  que  je  vous  fis  jadis  est  nulle,  et 
ce  que  j'en  fis  lors,  c'estoit  pour  la  grant  amour 
que  je  vous  portoye,  espérant  aussi  par  ce 
moyen  plus  legierement  vous  retraire.  »  Elle, 
cuidant  qu'il  fust  lyé  à  l'église,  et  soy  voyant 
aussi  bien  maistresse  de  leans  que  s'elle  fust  sa 
femme  espousée,  ne  parla  plus  de  ce  mariage, 
et  alla  son  chemin  acoustumé.  Mais  nostre  cha- 
peron fourré  fist  tant,  par  belles  paroUes  et  plu- 
sieurs remonstrances ,  qu'elle  fut  contente  de 
soy  partir  de  lui  et  espouser  ung  barbier,  au- 
quel il  donna  trois  cens  escus  d'or  comptant;  et 
Dieu  sçait  s'elle  partit  bien  baguée. 

Or  devez  vous  sçavoir  que  nostre  chaperon 
fourré  ne  fist  pas  legierement  ceste  départie  ne 
ce  mariage,  et  n'en  fust  point  venu  au  bout  se^ 
n'eust  esté  qu'il  disoit  à  sa  dame  qu'il  vouloit 
doresenavant  servir  Dieu  et  vivre  de  ses  béné- 
fices et  soy  du  tout  rendre  à  l'église.  Or  fist  il 
tout  le  contraire  quant  il  se  vit  desarmé  d'elle 
et  elle  aliée  au  barbier  :  il  fist  secrètement 
traicter,  environ  ung  an  après,  pour  avoir  par 
mariage  la  fille  de  ung  notable  bourgeois  de 
Paris. 

Et  fut  la  chose  faicte  et  passée,  et  jour  as- 

signé  pour  les  nopces;  disposa  aussi  de  ses  bé- 
néfices, qui  n'estoient  que  à  simple  tonsure. 

Ces  choses  sceues  parmy  Paris  et  venues  à  la 
congnoissance  de  la  cordouenniere,  créez  qu'elle 
fut  bien  esbaye  :  «  Voire,  dist  elle,  le  vray 
traistre,  m'a  il  ainsi  deceue  !  Il  m'a  laissée, 
soubz  umbre  de  aller  servir  Dieu,  et  m'a  baillée 
à  ung  aultre.  Et,  par  nostre  Dame,  la  chose  ne 
demourera  pas  ainsi!  »  Non  fist  elle,  car  elle 
fist  comparoir  nostre  chaperon  fourré  devant 
l'evesque,  et  illec  son  procureur  remonstra  bien 
et  gentement  sa  cause,  disant  comment  le  cha- 
peron fourré  avoit  promis  à  la  cordouenniere, 
en  la  présence  de  plusieurs,  que,  se  son  mary 
mouroit,  qu'il  la  prendroit  à  femme  :  son  mary 
mort,  il  l'a  tousjours  tenue  jusques  environ  à 
ung  an,  qu'il  l'a  baillée  à  ung  barbier.  Et,  pour 
abréger,  les  tesmoings  et  la  chose  biendebatue, 
l'evesque  adnichila  le  mariage  de  la  cordouen- 
niere au  barbier,  et  enjoignit  au  chaperon  four- 
ré qu'il  laprint  comme  sa  femme  ,  car  elle  estoit 
sienne  à  cause  de  la  compaignie  charnelle  qu'il 
avoit  eue  à  elle.  Et,  s'il  estoit^'mal  content  de 
ravoir  sa  cordouenniere,  le  barbier  estoit  bien 
autant  joyeux  d'en  estre  despesché. 

En  la  façon  qu'avez  ouy  s'est  puis  nagueres 
gouverné  l'ung  des  chaperons  fourrés  du  parle- 
ment de  Paris. 


LA    LXVIII«    NOUVELLE 


PAR     MESSIRE    CHRESTIEN    DE    DYGOINE 


E  n'est  pas  chose  peu  acoustumée, 
ne  de  nouveau  mise  sus,  que  femmes 
ont  fait  leurs  maris  jaloux,  voire, 
par  Dieu,  coux.  Si  advint  nagueres, 
à  ce  propos,  en  la  ville  d'Envers,  que  une  femme 
mariée,  qui  n'estoit  pas  des  plus  seures  du 
monde,  fut  requise  d'ung  gentil  compaignon 
de  faire  la  chose  que  sçavez.  Et,  elle,  comme 
courtoise  et  telle  qu'elle  estoit,  ne  refusa  pas  le 
service  que  on  lui  presentoit,  mais  debonnaire- 
ment  se  laissa  ferrer,  et  maintint  ceste  vie  assez 
longuement.  En  la  parfin,  comme  Fortune  vou- 
lut, qui  ennemye  et  desplaisante  estoit  de  leur 
bonne  chevance,  fîst  tant  que  le  mary  trouva  la 

brigade  en  présent  meffait,  dont  en  y  eut  de 
bien  esbahys.  Ne  sçay  toutesfoys  lequel  l'estoit 
le  plus,  de  l'amant,  de  l'amie  ou  du  mary  ; 
neantmoins,  l'amant,  à  l'ayde  d'une  bonne  espée 
qu'il  avoit,  se  saulva  sans  nul  mal  avoir. 

Or  démoulèrent  le  mary  et  la  femme;  de 
quoy  leurs  propos  furent,  il  se  peult  assez  pen- 
ser. Après  toutesfoys  aucunes  parolles  dictes 
d'ung  costé  et  d'aultre,  le  mary,  pensant  en 
soy  mesmes,  puis  qu'elle  avoit  commencé  à  faire 
la  follye,  que  fort  seroit  de  l'en  retirer;  et, 
quant  plus  elle  n'en  feroit,  si  estoit  tel  le  cas 
qu'il  estoit  ja  venu  à  la  congnoissance  du  monde  ; 
de  quoy  il  en  estoit  noté,  et  quasi  deshonoré; 
considéra  aussi,  de  la  batre  ou  injurier  de  pa- 
rolles, que  c'estoit  peine  perdue;  si  s'advisa 
après,  à  chief,  qu'il  la  chasseroit  paistre  hors 
d'avecques  lui,  et  ne  sera  jamais  d'elle  ordoyée 
sa  maison;  si  dist  à  sa  femme  : 

«  Or  çà,  je  voy  bien  que  vous  ne  m'estes  pas 
telle  que  vous  deussiez  estre  par  raison;  toutes- 
foys, espérant  que  jamais  ne  vous  adviendra  de 
ce  qui  est  fait,  n'en  soit  plus  parlé.  Mais  devi- 
sons d'ung  aultre.  J'ay  ung  affaire  qui  me  touche 
beaucoup,  et  à  vous  aussi;  si  nous  fault  engai- 

ger  tous  nos  joyaulx,  et,  se  vous  avez  quelque 
mynot  d'argent  à  part,  il  le  vous  fauli  mettre 
avant,  car  le  cas  le  requiert.  —  Par  ma  foy  ! 
dist  la  gouge,  je  le  feray  de  bon  cueur ,  mais  que 
vous  me  pardonnez  vostre  maltalent.  —  N'en 
parlez,  dist  il,  non  plus  que  moy.  »  Elle  cui- 
dant  estre  absolue  et  avoir  remission  de  ses  pé- 
chiez, pour  complaire  à  son  mary,  après  la  noise 
dessusdicte,  bailla  ce  qu'elle  avoit  d'argent,  ses 
verges .  ses  tissus ,  certaines  bourses  estoffées 
bien  richement,  ung  grant  tas  de  couvrechiefz 
bien  fins,  plusieurs  pennes  entières  et  de  bonne 
valeur:  brief,  tout  ce  qu'elle  avoit,  et  que  son 
mary  voulut  demander,  elle  lui  bailla,  pour  en 
faire  son  bon  plaisir  :  «  En  dea,  dist  il,  encores 
ne  ay  je  pas  assez  !  »  Quant  il  eut  tout  jusques 
à  la  robbe  et  la  cotte  simple  qu'elle  avoit  sur 
elle  :  «  Il  me  fault  avoir  ceste  robbe!  dist  il. — 
Voire,  dist  elle,  et  je  n'ay  aultre  chose  à  vestir. 
Voulez  vous  que  je  voise  toute  nue?  —  Force 
est,  dist  il,  que  la  me  baillez,  et  la  cote  simple 
aussi,  et  vous  advancez  ,  car,  soit  par  anK)urs 
ou  par  force,  il  la  me  fault  avoir.  »  Elle,  voyant 
que  la  force  n'estoit  pas  sienne,  se  desarma  de 
sa  robe  et  de  sa  cote  simple,  et  demoura  en  sa 

chemise  :  «  Tenez,  dist  elle,  hy  je  bien  ce  qu'il 
vous  plaist?  —  Vous  ne  l'avez  pas  tousjours 
fait,  dist  il.  Se  à  ceste  heure  vous  me  obeyssez, 
Dieu  sçait  se  c'est  de  bon  cueur;  mais  laissons 
cela  et  parlons  d'ung  aultre.  Quant  je  vous 
prins  à  mariage  à  la  maie  heure,  vous  n'apor- 
tastes  gueres  avecques  vous,  et  encores,  le  tant 
peu  que  ce  feust,  si  l'avez  vous  forfait  et  con- 
fisqué; il  n'est  ja  mestier  qu'on  vous  dye  vostre 
gouvernement  :  vous  sçavez  mieulx  quelle  vous 
estes  que  nul  autre,  et  pour  ce,  telle  que  vous 
estes  à  ceste  heure,  je  vous  baille  le  grant  con- 
gié  et  vous  dy  le  grant  adieu.  Velà  l'huys,  pre- 
nez chemin,  et,  se  vous  faictes  que  saige,  ne 
vous  trouvez  jamais  devant  moy.  » 

La  povre  gouge,  plus  esbahye  que  jamais, 
n'osa  plus  demourer,  après  ceste  horrible  leçon, 
ains  se  partit  et  s'en  vint  rendre,  ce  croy  je,  à 
l'hostel  de  son  amy  par  amours,  pour  ceste  pre- 
mière nuyt ,  et  fist  mettre  sus  beaucoup  d'em- 
bassadeurs  pour  ravoir  ses  bagues  et  ses  habille- 
mens  de  corps;  mais  ce  fut  pour  néant,  car  son 
mary,  obstiné  et  endurcy  en  son  propos,  n'en 
voulut  oncques  ouyr  parler,  et  encores  moins 
de  la  reprendre;  si  en  fut  beaucoup  pressé  tant 

des  amys  de  son  costé  comme  de  ceulx  de  la 
femme,  toutesfoys  elle  fut  contrainte  de  gaigner 
des  aultres  habillemens,  et,  en  lieu  de  mary, 
user  de  amy,  attendant  le  rapaisement  de  sondit 
mary,  qui,  à  l'heure  de  ce  compte,  estoit  en- 
cores  mal  content,  et  ne  la  vouloit  veoir  pour 
rien  qui  feust. 


LA   LXIX'^   NOUVELLE 


PAR    MONSEIGNEUR 


L  n'est  pas  seulement  congneu  de 
ceulx  de  la  ville  de  Gand,  où  le 
cas  que  je  vous  ay  à  descrire  est, 
n'a  pas  long  temps,  advenu,  mais  de 
la  pluspart  de  ceulx  du  pays  de  Flandres,  et  de 
plusieurs  aultres,  que,  à  la  bataille  qui  fut  entre 
le  roy  de  Hongrie  et  le  duc  Jehan,  lesquelz 
Dieu  absolve,  d'une  part,  et  le  grant  Turc  en 
son  pays  de  Turquie,  d'aultre,  où  plusieurs  no- 
tables chevaliers  et  escuiers  françoys,  flaraans, 
alemans  et  picars  furent  prisonniers  es  mains  du 
Turc,  les  aucuns  furent  mors  et  persécutez, 
présent  ledit  Turc,  les  aultres  furent  enchartrés 

à  perpétuité,  les  aultres  condamnez  à  faire  office 
(le  clerc  d'esclave  :  du  nombre  des  quelz  fut  ung 
gentil  chevalier  dudit  pays  de  Flandres,  nommé 
raessire  Clays  Utenchonen.  Et  par  plusieurs  fois 
exerça  ledit  office  d'esclave,  qui  ne  lui  estoit 
pas  petit  labeur,  mais  martire  intollerable,  at- 
tendu les  délices  où  il  avoit  esté  nourry  et  le 
lieu  dont  il  estoit  party. 

Or,  devez  vous  sçavoir  qu'il  estoit  marié  par 
deçà  à  Gand,  et  avoit  espousé  une  tresbelle  et 
bonne  dame,  qui  de  tout  son  cueur  l'aymoit  et 
le  tenoit  chier  :  laquelle  pria  Dieu  journelle- 
ment que  brief  le  peust  reveoir  par  deçà,  se  en- 
cores  il  estoit  vif;  s'il  estoit  mort,  que,  par  sa 
grâce,  il  lui  voulsist  ses  péchez  pardonner  et  le 
mettre  au  nombre  des  glorieux  martirs  qui,  pour 
le  reboutement  des  infidèles,  et  l'exultacion  de 
la  sainte  foy  catholique,  se  sont  voluntaire- 
ment  offers  et  abandonnez  à  mort  corporelle. 
Geste  bonne  dame,  qui  riche,  belle  et  bien  jeune 
estoit  et  bonne,  estoit  de  grans  amis  continuel- 
lement pressée,  et  assaillie  de  ces  amis,  qu'elle 
se  voulsist  remarier  ;  lesquelz  disoient  et  affer- 
moient  que  son  mary  estoit  mort,  et  que,  s'il 
feust  vif,  il  feust  retourné  comme  les  aultres; 

s'il  feust  aussi  prisonnier,  on  eust  eu  nouvelle 
de  faire  sa  finance. 

Quelque  chose  qu'on  dist  à  ceste  bonne  dame, 
ne  raison  qu'on  lui  sceust  amener  d'apparence 
en  cestuy  fait,  elle  ne  vouloit  condescendre  en 
cestuy  mariage,  et,  au  mieulx  qu'elle  sçavoit, 
s'en  excusoit.  Mais  que  lui  valut  cette  excu- 
sance,  ctrtes  pou  ou  rien;  car  elle  fut  à  ce 
menée  de  ses  parents  et  amys  que  elle  fut  con- 
tente d'obejr.  Mais  Dieu  sçait  que  ce  ne  fut 
pas  à  peu  de  regret,  et  estoient  environ  neuf 
ans  passez  qu'elle  estoit  privée  de  la  présence 
de  son  bon  et  leal  seigneur,  lequel  elle  repu- 
toit  pieça  mort;  aussi  faisoient  la  pluspart  et 
presque  tous  ceulx  qui  le  congnoissoient.  Mais 
Dieu,  qui  ses  serviteurs  et  champions  préserve 
et  garde,  l'avoit  aultrement  disposé,  car  en- 
cores  vivoit  et  faisoit  son  ennuyeux  office  d'es- 
clave. 

Pour  rentrer  en  matière,  ceste  bonne  dame 
fut  mariée  à  ung  aultre  chevalier,  et  fut  environ 
demy  an  en  sa  compaignie,  sans  ouyr  aultres 
nouvelles  de  son  bon  mary  que  les  précédentes, 
c'est  assavoir  qu'il  estoit  mort. 

D'adventure,  comme  Dieu  le  voulut,  ce  bon 


74  SOIXANTE-NEUVIEME    NOUVELLE 

et  leal  chevalier  messire  Clays  estant  encores  en 
Turquie,  à  l'heure  que  ma  dame  sa  femme  s'est 
ailleurs  alyée,  faisant  le  beau  mestier  d'esclave, 
fîst  tant,  par  le  moyen  d'aucuns  chrestiens  gen- 
tilz  hommes  et  autres  qui  arrivèrent  ou  pays, 
qu'il  fut  délivré,  et  se  mist  en  leur  galée,  et  re- 
tourna par  deçà.  Et  comme  il  estoit  sur  son  re- 
tour, il  rencontra  et  trouva,  en  passant  pays, 
plusieurs  de  sa  congnoissance  qui  tresjoyeux 
furent  de  sa  délivrance;  car,  à  la  vérité,  il  estoit 
tresvaillant  homme,  bien  renommé  et  bien  ver- 
tueux. Et  tant  se  espandit  ce  tresjoyeux  bruit 
de  sa  désirée  délivrance  qu'il  parvint  en  France, 
au  pays  d'Artoys  et  en  Picardie,  où  ses  vertuz 
n'estoient  pas  moins  congneuesque  en  Flandres, 
dont  il  estoit  natif.  Et,  après  ce,  ne  tarda  gueres 
que  ces  nouvelles  vindrent  en  Flandres  jusques 
aux  oreilles  de  sa  tresbelle  et  bonne  dame,  qui 
fut  bien  esbahye,  et  de  tous  ses  sens  tant  al- 
térée et  surprinse  qu'elle  ne  sçavoit  sa  conte- 
nance : 

('  Ha!  dist  elle,  après  certaine  pièce,  quant 
elle  peut  parler,  mon  cueur  ne  fut  oncques  d'a- 
cord  de  faire  ce  que  mes  parens  et  amis  m'ont 
à   force    contrainte    de  faire!   Helas!   et  qu'en 


SOIXANTE- NEUVIÈME     NOUVELLE  yS 

dira  mon  tresloial  seigneur  et  mary,  auquel  je 
n'ay  pas  gardé  loyaulté  comme  je  deusse,  mais, 
comme  femme  legiere,  fresle  et  muable  de  cou- 
raige,  ay  baillé  part  et  porcion  a  aultruy  de  ce 
dont  il  estoit  et  devoit  estre  seigneur  et  maistre  ! 
Je  ne  suis  pas  celle  qui  doye  ne  ose  attendre  sa 
présence;  je  ne  suis  pas  aussi  digne  qu'il  me 
vueille  ou  doye  regarder,  ne  jamais  veoir  en  sa 
compaignie.  »  Et,  ces  parolles  dictes,  acompai- 
gnées  de  grosses  larmes,  son  treshonneste,  tres- 
vertueux  cueur  s'esvanouyt  ;  et  cheut  à  terre 
pasmée. 

Elle  fut  prinse  et  portée  sur  ung  lit,  et  lui 
revint  le  cueur;  mais  depuis  ne  fut  en  puissance 
de  homme  ne  de  femme  de  la  faire  menger  ne 
dormir;  ainçois  fut,  trois  jours  continuelz,  tous- 
jours  plourant,  en  la  plus  grant  tristesse  de  cueur 
de  jamais.  Pendant  lequel  temps  elle  se  confessa 
et  ordonna  comme  bonne  chrestienne  ,  criant 
mercy  à  tout  le  monde,  especialement  à  mon- 
seigneur son  mary.  Et  après  elle  mourut,  dont 
ce  fut  grant  dommaige,  et  n'est  point  à  dire  le 
grant  desplaisir  qu'en  print  mondit  seigneur  son 
mary,  quant  il  sceut  la  nouvelle;  et,  à  cause  de 
son  deul,  fut  en  grant  danger  de  suyr,  par  sem- 

blable  accident,  sa  tresloyale  espouse;  mais 
Dieu,  qui  l'avoit  saulvé  d'aultres  grans  perilz, 
le  préserva  de  ce  danger. 


LA    LXX"    NOUVELLE 


TAR    MONSEIGNEUR 


NG  gentil  chevalier  d'Alemaigne  , 
grant  voyagier  et  aux  armes  preux 
^  et  courtois,  et  de  toutes  bonnes 
'^^1^^^^  vertuz  largement  doué,  au  retour- 
ner d'ung  lointain  voyage ,  estant  en  ung  sien 
chasteau,  fut  requis  d'ung  bourgeois,  son  sub- 
ject,  demourant  en  sa  ville  mesmes,  d'estre  par- 
rain et  tenir  sus  fons  son  enfant,  de  quoy  la 
mère  s'estoit  délivrée  droit  à  la  venue  du  retour 
dudit  chevalier.  Laquelle  requeste  fut  audit 
bourgeois  libéralement  accordée,  et  ja  soit  ce 
que  ledit  chevalier  eust  en  sa  vie  tenuz  plusieurs 
enfans  sur  fons,  si  n'avoit  il  jamais  donné  son 
entente  aux  sainctes  parolles  par  le  prestre  pro- 

ferées  au  mistere  de  ce  sainct  et  digne  sacre- 
ment, comme  il  fist  à  ceste  heure;  et  lui  sem- 
bloit,  comme  elles  sont  à  la  vérité,  plaines  de 
haults  et  divins  misteres. 

Ce  baptesme  achevé,  comme  il  estoit  libéral 
et  courtois,  affin  d'estre  veu  de  ses  hommes,  il 
demoura  au  disner  en  la  ville,  sans  monter  au 
chasteau,  et  lui  tindrent  compaignie  le  curé, 
son  compère  et  aucuns  aultres  des  plus  gens  de 
bien.  Devises  montèrent  en  jeu  d'unes  et  d'aul- 
tres  matières,  tant  que  Monseigneur  commença 
à  louer  beaucoup  le  digne  sacrement  de  baptesme, 
et  dist  hault  et  cler,  oyans  tous  :  «  Se  je  sça- 
voye  véritablement  que  à  mon  baptesme  eussent 
esté  pronuncées  les  dignes  et  sainctes  paroles 
que  j'ay  ouyes  à  ceste  heure  au  baptesme  de 
mon  nouveau  filleul;  je  ne  craindroye  en  rien  le 
Dyable  qu'il  eust  sur  moy  puissance  ne  aucto- 
rité,  sinon  seulement  de  moy  tenter,  et  me  pas- 
seroye  de  faire  le  signe  de  la  croix,  non  pas, 
affin  que  bien  vous  m'entendez,  que  je  ne  saiche 
tresbien  que  ce  signe  est  suffisant  à  rebouter  le 
Dyable  ;  mais  ma  foy  est  telle  que  les  paroles  dictes 
au  baptesme  d'ungchascun  chrestien,  se  elles  sont 
telles  comme  aujourd'huy  j'ay  ouyes,  sont  vail- 

labiés  à  rebouter  tous  les  d^'ables  d'enfer,  s'il  y 
en  avoit  encores  autant.  —  En  vérité,  respondit 
lors  le  curé,  monseigneur,  je  vous  asseure,  in 
verho  sacerdotis,  que  les  mesmes  paroles  qui  ont 
esté  aujourd'huy  dictes  au  baptesme  de  vostre 
filleul  furent  dictes  et  célébrées  à  vostre  baptise- 
ment;  je  le  sçay  bien,  car  moy  mesmes  vous 
baptisay,  et  en  ay  aussi  fresche  mémoire  comme 
se  ce  eust  esté  hier.  Dieu  face  mercy  à  monsei- 
gneur vostre  père!  Il  me  demanda,  le  lende- 
main de  vostre  baptesme,  qu'il  me  sembloit  de 
son  nouveau  fîlz  :  telz  et  telz  furent  voz  par- 
rains ,  et  telz  et  telz  y  estoient.  »  Et  raconta 
toute  la  manière  de  ce  baptisement,  et  lui  fist 
bien  certain  que  mot  avant  ne  mot  arrière  n'y 
eut  plus  en  son  baptisement  que  à  celuy  de  son 
filleul  :  «  Et  puis  que  ainsi  est,  dist  alors  le  che- 
valier, je  prometz  à  Dieu  mon  créateur  tant  ho- 
norer de  ferme  foy  le  sainct  sacrement  de  bap- 
tesme que  jamais,  pour  quelque  péril,  assault 
ou  ennuy  que  le  Dyable  me  face,  je  ne  feray  le 
signe  de  la  croix,  mais  par  la  seule  mémoire  du 
mistere  du  sacrement  de  baptesme  je  l'en  chas- 
seray  arrière  de  moy,  tant  ay  ferme  espérance 
en  ce  divin  mistere  ;  et  ne  me  semblera  jamais 

que  le  Dyable  puisse  nujre  à  homme  armé  de  tel 
escu  ;  car  il  est  tel  et  si  ferme  que  seul  y  vault 
sans  autre  ayde,  voire  acompaigné  de  vraye  foy.  » 
Ce  disner  passa,  et,  ne  sçay  quans  ans  après, 
ce  bon  chevalier  se  trouva  en  une  ville,  en  Ale- 
maigne,  pour  aucuns  affaires  qui  lui  tirèrent,  et 
fut  logié  en  Tostelerie.  Comme  il  estoit  ung  soir 
avec  ses  gens,  après  soupper,  devisant  et  esba- 
tant  avec  eulx,  faim  le  print  d'aller  au  retrait  ; 
et,  pource  que  ses  gens  s'esbatoient ,  il  n'en 
voulut  nulz  oster  de  l'esbat;  si  print  une  chan- 
delle et  tout  seul  s'en  va  au  retraict.  Comme  il 
entra  dedans,  il  vit  devant  lui  ung  grant  monstre 
horrible  et  terrible,  ayant  grandes  et  longues 
cornes,  les  yeulx  plus  alumés  que  flambe  de 
fournaise,  les  bras  gros  et  longs,  les  grifz  aguz 
et  trenchans  ;  brief,  c'estoit  ung  tresespouvan- 
table  monstre  et  ung  dyable,  comme  je  croy. 
Et  pour  tel  le  tenoit  le  bon  chevalier,  lequel  de 
prime  face  fut  assez  esbahy  d'avoir  ce  rencontre. 
Neantmoins,  toutesfoys,  print  cueur  hardiment 
et  vouloir  de  soy  deffendre,  s'il  estoit  assailli  ; 
et  lui  souvint  du  veu  qu'il  avoit  fait,  et  du  saint 
et  divin  mistere  du  sacrement  de  baptesme.  Et, 
en  ceste  foy,  marche  vers  ce  monstre  que  je  ap- 

pelle  le  Dyable^  et  lui  demanda  qui  il  estoit,  et 
qu'il  demandoit.  Ce  dyable  le  commença  à  cou- 
pler, et  le  bon  chevalier  de  soy  deffendre,  qui 
n'avoit  toutesfoys  pour  toutes  armures  que  ses 
mains,  car  il  estoit  en  pourpoint  comme  pour 
aller  coucher,  et  son  escu  de  ferme  foy  ou  mis- 
tere  de  baptesme.  La  luite  dura  longuement,  et 
fut  ce  bon  chevalier  tant  las  que  merveilles  de 
soustenir  ce  dur  assault.  Mais  il  estoit  tant  fort 
armé  de  son  escu  de  foy  que  peu  lui  nuysoient  les 
faiz  de  son  ennemi.  En  la  parfin,  après  que  ceste 
bataille  eut  bien  duré  une  heure,  ce  bon  chevalier 
se  print  aux  cornes  de  ce  dyable,  et  lui  en  esra- 
cha  une,  dont  il  le  bacula  trop  bien  et  malgré  lui. 
Comme  victorieux  se  départit  du  lieu,  et  le 
laissa  comme  recreu,  et  vint   trouver  ses  gens 
qui  se  esbatoient,  comme  ilz  faisoient  avant  son 
partement,  qui  furent  bien  effreés  de  veoir  leur 
maistre  en  ce  point  eschauffé,  qui  avoit  tout  le 
visaige   esgratiné,    le    pourpoint,    chemise    et 
chausses  tout   derompu  et  déchiré,  et  comme 
tout  hors  d'alaine.  «  Ha!  monseigneur,  dirent 
ilz,  dont  venez  vous,  et  qui  vous  a  ainsi  habillé  ? 
—  Qui?  dist  il.  Ce  a  esté  le  Dyable,  à  qui  je^ 
me  suis  tant  combatu  que  j'en  suis  tout  hors 

d'alaine  et  en  tel  point  que  me  veez;  et  vous 
asseure,  par  ma  foy,  que  je  tien  véritablement 
qu'il  m'eust  estranglé  et  dévoré  se  à  ceste  heure 
ne  me  fust  souvenu  du  baptesme  et  du  grant 
mistere  de  ce  vertueux  sacrement,  et  de  mon 
veu  que  je  fis  adoncques;  et  créez  que  je  ne 
l'ay  pas  faulcé,  car,  quelque  danger  que  j'aye 
eu,  oncques  n'y  fis  le  signe  de  la  croix.  Mais, 
comme  souvenant  du  sainct  sacrement  dessusdit, 
me  suis  hardiment  deffendu  et  franchement  es- 
chappé,  dont  je  loue  et  mercye  nostre  seigneur 
Jhesu  Crist,  qui  par  ce  bon  escu  de  saincte  foy 
m'a  si  haultement  préservé.  Viennent  tous  les 
autres  qui  en  enfer  sont,  tant  que  ceste  en- 
seigne demeure,  je  ne  les  crains!  Vive,  vive 
nostre  benoist  Dieu,  qui  ses  chevaliers  de  telz 
armes  sçait  adouber!  »  Les  gens  de  ce  bon  sei- 
gneur, oyans  leur  maistre  ce  cas  racompter, 
furent  bien  joyeux  de  le  veoir  en  bon  point, 
mais  esbahis  de  la  corne  qu'il  leur  monstroit,  qu'il 
avoit  esrachée  de  la  teste  du  dyable.  Et  ne  sça- 
voient  juger,  non  fist  oncques  personne  qui  depuis 
la  vit,  de  quoy  elle  estoit,  se  c'estoit  os  ou  corne, 
comme  autres  cornes  sont,  ou  que  c'estoit. 
Alors  ung  des  gens  de  ce  chevalier  dist  qu'il 

vouloit  aller  veoir  se  ce  dyable  estoit  encores  où 
son  maistre  l'avoit  laissié,  et,  si  le  trouvoit  il, 
se  combatroit  à  lui  et  lui  esracheroit  de  la 
teste  l'autre  corne.  Son  maistre  lui  dist  qu'il 
n'y  allast  point.  Il  dist  que  si  feroit  :  a  N'en 
fay  rien,  dist  son  maistre,  car  le  péril  y  est  trop 
grant.  —  Ne  m'en  chault,  dist  l'aultre,  je  y 
vueil  aller.  —  Se  tu  me  crois,  dist  son  maistre, 
tu  n'yras  pas.  »  Quoi  qu'il  fust,  il  y  voulut  aler, 
et  desobeyr  à  son  seigneur.  Il  print  en  sa  main 
une  torche  et  une  grant  hache,  et  vint  au  lieu 
où  son  maistre  s'estoit  combatu.  Quelle  chose  il 
y  fist,  on  n'en  sçait  rien,  mais  son  maistre,  qui 
de  lui  se  doubtoit,  ne  le  sceust  si  tost  suyr  qu'il 
ne  le  trouva  pas,  ne  le  dyable  aussi,  et  n'ouyt 
oncques  puis  nouvelles  de  son  homme. 

En  la  façon  que  avez  ouye,  se  combatit  ce 
bon  chevalier  au  Dyable,  et  le  surmonta  par  la 
vertu  du  sainct  sacrement  de  baptesme. 

